13. Usif Yesus In atoup-noni' sin nonun maka' hum es, re' kan ne ‘gandum’, nateef nok Neno Snasat (2:23 - 2:28)
14. Usif Yesus nareko' atoin amenat nateef neno snasat (3:1 - 3:6)
15. Usif Yesus nareko' atoni mfaun anbi nefo Galilea in ninin (3:7 - 3:12)
16. Usif Yesus nruur ma nreek atoup-noni' bo'es am nua (3:13 - 3:19)
17. Tunggur agama sin nasaan Usif Yesus nak niut re'uf sin A'nak Ko'u es re' anfee kuasat neu Ne (3:20 - 3:30)
18. Usif Yesus In nonot-ba'asar amneot sin (3:31 - 3:35)
19. Usif Yesus nareta' antoom fini anbi afu huma'-huma' (4:1 - 4:9)
20. Nansa'at es Usif Yesus nanoni' te anpaek reta'? (4:10 - 4:12)
21. Usif Yesus natoon reta' antoom fini naan in a'mofun (4:13 - 4:20)
22. Kaisa' amtoeb paku meki 'kora' (4:21 - 4:25)
23. Reta' antoom fini re' anmoin kun (4:26 - 4:29)
24. Reta' antoom fini re' ana' krisi' (4:30 - 4:34)
25. Usif Yesus nas-nasab ain ko'u (4:35 - 4:41)
26. Usif Yesus nareko' atoni' re' niut re'uf namfau ansae ne (5:1 - 5:20)
27. Usif Yesus namonib nafani' nai' Yairus in an-feto. Bifee ameen na' anreo' Usif Yesus In baru mnanu' (5:21 - 5:43)
28. Abitan Nasaret anpenan Usif Yesus (6:1 - 6:6a)
29. Usif Yesus anfee mepu neu In atoup-noni' sin bo'es am nua (6:6b - 6:13)
30. Sin na'maet nai' Yohanis Asranit (6:14 - 6:29)
31. Usif Yesus antuthae too nifu nim an neis (6:30 - 6:44)
32. Usif Yesus annao npeo' oje fafon (6:45 - 6:52)
33. Are' amenat na'ko Genasaret sin annaon neu Usif Yesus (6:53 - 6:56)
34. Atoran mansian kaisa' naneuk Uisneno In atoran (7:1 - 7:13)
35. Rais re'uf re' anpoi na'ko atoni' in nekan (7:14 - 7:23)
36. Usif Yesus anturun bifee mnais es re' ka na'ko fa atoni' Yahudi (7:24 - 7:30)
37. Usif Yesus nareko' atoin amuut es, re' ankoos nok amsa' (7:31 - 7:37)
38. Nai' Yesus ntuthae atoni' nifun haa (8:1 - 8:10)
39. Atoni Farisi sin namin ranan he namouf Usif Yesus (8:11 - 8:13)
40. Usif Yesus nanoni' nak ampanat mirek-reko' atoni' Farisi sin rais makopo' (8:14 - 8:21)
41. Usif Yesus nareko' atoin aforot mese' anbi Betsaida (8:22 - 8:26)
42. Nai' Petrus anmanaku' ma namneoba' nak Usif Yesus naan Kristus, atoni' re' Uisneno anruur naan Je na'ko unu' (8:27 - 8:30)
43. Usif Yesus natoon In ma'ne'at ma In neno' maten (8:31 - 9:1)
44. Usif Yesus na'bani', ma In baer pake nariim anbi to'ef in tunan (9:2 - 9:13)
45. Usif Yesus nareko' ri'an es re' niut reu' fes antaam ne (9:14 - 9:29)
46. Usif Yesus natoon anteni In rasi 'maten (9:30 - 9:32)
47. Usif Yesus In atoup-noni' sin matoen neu sekau es re' ko'u nneis (9:33 - 9:37)
48. Sekau es re' anfain hit atoin'a (9:38 - 9:41)
49. Kais amkua'noon mok sanat (9:42 - 9:50)
50. Atoni' Farisi sin namin ranan he namouf Usif Yesus natuina' rasi matsaos ma manporin (10:1 - 10:12)
51. Usif Yesus na'uab ma anfee tetus neu ri'ana' sin (10:13 - 10:16)
52. Atoin amu'it naim ranan he nmoin nabar-baar nok Uisneno (10:17 - 10:31)
53. Ia han tonas nfain era' teun matoom nok Usif Yesus In a'maten (10:32 - 10:34)
54. Nai' Yakobos ma nai Yohanis antotin he nfanin kaes ko'u (10:35 - 10:45)
55. Usif Yesus nareko' atoin aforot (10:46 - 10:52)
56. Usif Yesus sin antaman neu Yerusalem, ma too mfaun sin anboi's Ee on re' kaes ko'u (11:1 - 11:11)
57. Usif Yesus antaar hau uu' goes he kais nafua anteni' (11:12 - 11:14)
58. Usif Yesus antaam anbi Uisneno in Uim Onen Uuf in a'fe'on, ma In naiti nporin bare' sosa' anbi naan (11:15 - 11:19)
59. Karu hit pirsai batur-batuur neu Usi', In of anfee sa'-saa' re' hit toti (11:20 - 11:26)
60. Sin maktaan nein matoom nok Usif Yesus in hak (11:27 - 11:33)
61. Usif Yesus nareta' antoom atoin ameup po' anggur (12:1 - 12:12)
62. Atoni' bian sin namin ranan he na'nukab Usif Yesus neik rasi baen bea (12:13 - 12:17)
63. Rasi amates anfeen anfain, ma rais matsaos anmu'i ai' kah anbi neno-tunan (12:18 - 12:27)
64. Rasi tneek Uisneno ma hit aok-bian (12:28 - 12:34)
65. Kristus naan, namneo Usif nai' Daud in sufan, mes ini msa' anrair nai' Daud in usif (12:35 - 12:37a)
66. Usif Yesus nak, ampantom mi'ko tunggur agama sin puta-kriu kein (12:37b - 12:40)
67. Bifee banu' ama'mu'it na'turu' roi kolekte nneis-neis (12:41 - 12:44)
68. Usif Yesus natoon nanin sin antoom Uisneno in Uim Onen Uuf in atseran (13:1 - 13:2)
69. Neno msopu' fai msopu' in tanar sin (13:3 - 13:13)
70. Ampanat rek-reko natuin neno amsoput anhaumaken (13:14 - 13:23)
71. An Mansia ni In amneman (13:24 - 13:27)
72. Neno-neno susat anfain tanar neu Usif Yesus In amneman (13:28 - 13:31)
73. Usif Yesus In amneman naan ma'nifa' (13:32 - 13:37)
74. A'nakat sin namin ran-ma'nifa' he nheek Usif Yesus (14:1 - 14:2)
75. Bifee re' anpoin Usif Yesus neik min fobona' ma'osa' (14:3 - 14:9)
76. Nai' Yudas naim ranan he na'sosa' Usif Yesus (14:10 - 14:11)
77. Usif Yesus anbukae tuthae Paska nok In atoup-noni' sin (14:12 - 14:21)
78. Usif Yesus natoon nak utunu' ma tua-min-kase anfain tanar he tamnau Goe (14:22 - 14:26)
79. Usif Yesus natoon nahuun nak nai' Petrus of natoot Ne (14:27 - 14:31)
80. Usif Yesus an'onen anbi po'on Getsemani (14:32 - 14:42)
81. Anheek Usif Yesus (14:43 - 14:52)
82. Sin neik Usif Yesus annao neu afeek rasi pirsait sin matak (14:53 - 14:65)
83. Nai' Petrus natotan hae' teun (14:66 - 14:72)
84. Sin neik Usif Yesus he nateef nok Gubernor Pilatus (15:1 - 15:5)
85. Gubernor Pilatus anhukun niis Usif Yesus (15:6 - 15:15)
86. Sorarus sin nbeos nafan-fani' Usif Yesus (15:16 - 15:20)
87. Sin nkuus na'peti' Usif Yesus anbi hau nehe (15:21 - 15:32)
88. Usif Yesus anmaet (15:33 - 15:41)
89. Sin nataam Usif Yesus In ta'un neu noup fatu (15:42 - 15:47)
90. Usif Yesus anmoni nfain! (16:1 - 16:8)
91. Usif Yesus nateef nok bi Maria na'ko Makdala*Tuis uab Yunani ahun-hunut re' reko nneis natu'bon anbi era' 8. Nai' Markus in uab ni namsoup neik huma' nua huum es suk amnanu' (Markus 16:9-20), ma huum es ii suk na'paar (Markus 16:9-10). Natuin atoin ahinit re' nahiin rek-reko nai' Markus in uaban ia, sin nak, uab nua amsoup tein ia antui namunin sin. Tui nua ein naan, es re' uaba' antoom Nai' Yesus anfeen na'ko amates baran, ma prenat mepu neu atoni apirsait neu Nai' Yesus. (16:9 - 16:11)
92. Usif Yesus nakriir on anteni' neu tuaf nua (16:12 - 16:13)
93. Usif Yesus nakriir on neu In atoup-noni' sin ok-oke' (16:14 - 16:18)
94. Usif Yesus na'ait on neu sonaf neno-tunan (16:19 - 16:20)
95. NAI' MARKUS NATU'UB IN UAB NI, NATUIN TUIS-TUIS AHUNUT BIAN†Tuis uab Yunani ahun-hunut re' reko nneis natu'bon anbi era' 8. Nai' Markus in uab ni namsoup neik huma' nua huum es suk amnanu' (Markus 16:9-20), ma huum es ii suk na'paar (Markus 16:9-10). Natuin atoin ahinit re' nahiin rek-reko nai' Markus in uaban ia, sin nak, uab nua amsoup tein ia antui namunin sin. Tui nua ein naan, es re' uaba' antoom Nai' Yesus anfeen na'ko amates baran, ma prenat mepu neu atoni apirsait neu Nai' Yesus. (16:9 - 16:10)
Rais Reko Usif Yesus
natuin
nai' Markus in tuis
Nai' Yohanis Asranit anfei ranan neu Usif Yesus
(Nai' Mateos 3:1-12; Nai' Lukas 3:1-18; Nai' Yohanis 1:19-28)
2Nahuun na'ko Nai' Yesus nait In mepu, Uisneno ansonu' atoin es neem nahuun. Atoni' re' naan, in kan ne nai' Yohanis. Nai' Yohanis re' ia, ro he neem nahuun, he nfei ranan neu Nai' Yesus. Mes nahuun na'ko nai' Yohanis neem, Uisneno ansonu' nahunun mafefa' es, in kan ne nai' Yesaya. Na'ko afi ahunut, nai' Yesaya antui narair, nak on ia:
“Amneen, oo! Au of a'sonu' Au haef es, he nfei ranan neu Ko.aNai' Meliaki 3:1
3Haef naan of annao neu nais hu fui re' ruman, in anhunun ma ankoak nak:
‘Usi' he nkoenon neem! Bifee-atoni', im he tabarab ranan ma taroitan bare!
Im he taknino' ranan, ma atseun hit Usi'.’”bNai' Yesaya 40:3
4-6Sin biasa anteek nai' Yohanis at nak ‘Asrain Atoni'’. In natua anbi nais hu fui re' ruman. In paek ne anmo' je na'ko mui' tees on re' bikase', re' biasa anteket nak ‘unta’ in funun. Ma in na'futu' pasu. In naah sisi knamat ma niun oin hau. (Nai' Yohanis in moe' ni, nahuum on afi mafefa' nai' Elia.)c2 Usif sin 1:8
Sin atokos ai' atuas na'ko kot Yerusalem, ma propinsi Yudea anfuun am nateef, sin neem na'euk nok nai' Yohanis anbi in baran. Sin neman he niit nok matak ma anneen nok sin rukik, noni'-noni' na'ko nai' Yohanis. In saksii ma natoon, nak, “Hii ro he mmanaku' are' kanan sanat, henati' Uisneno annoas naneuk sin. Narari te, ro he nasrain kii. Sranit naan anfain tanar mese' nak hii mirame' mirair hii tua mini jen mok Uisneno.” Nai' Yohanis, Asrain Atoni'
Ma reka' sin anneen nararin on nana te, sin manaku' sanat, oke te, sin nana'at sin tua keni neu nai' Yohanis, ma in nasrain sin anbi noe Yarden.
7In natoon am nak onai, “Noka'-nmeu te Atoin es of he neem. In ko'u nneis na'ko kau. Au ka maso'ik kau fa, maski bait au 'rarihaa In anreka', fin au ka 'umnees 'ok Ne fa.†Tuis uab Yunani ahun-hunut nak, ‘Au u'ruri' he seif In sapat goe msa' es au ka manoe fa.’ Tuis naan, in he nak am nak, nai' Yohanis in fain ate mese', es nana te, maski in nrair Nai' Yesus anreka' msa' ate, in ka maso'ik fa. 8Au 'manoe ki suma au 'usrain kii paek oe, mes Atoin amneem muni' naan, of anmoe' anneis na'ko kau. In of natua ma namonib kii nok Smana Kninu'.”
Nai' Yohanis nasrain Nai' Yesus
(Nai' Mateos 3:13-17; Nai' Lukas 3:21-22)
9Oke te, Nai' Yesus neem na'ko kuan Nasaret et pah Galilea, ma nateef nok nai' Yohanis. Ma nai' Yohanis nasrain Je anbi noe Yarden.‡Uab Yunani nak ‘nai' Yohanis ebaptisthei Nai' Yesus’, re' neik hit uab nak ‘nai' Yohanis narema' ma napoitan Nai' Yesus’, namnees nok bifee es narema' abas, ai' nbak'uur abas. 10Ma reka' Nai' Yesus anpoi na'ko oe, nok askeken, neno-tunan natfe'i. Oke te, Smana Kninu' na'ko Uisneno ansaun neem neu Ne, mamnita on re' kor-kefi mese'. 11Ma hanaf Uisneno neem na'ko neno-tunan, ma nak,
“Ho re' ia, Au An-neka'.
Ho es re' Au 'roim ani.”dReta' Ahun-hunut 22:2, Sit Pures-Bo'is sin 2:7, Nai' Yesaya 42:1, Nai' Mateos 3:17, 12:18, Nai' Markus 9:7, Nai' Lukas 3:22 Nai' Yohanis nasrain Usif Yesus
Niut re'uf sin A'nak Ko'u ansoba' Usif Yesus anbi nais hu fui re' ruman
(Nai' Mateos 4:1-11; Nai' Lukas 4:1-13)
12Narari te, Sman Uisneno neik Nai' Yesus neu nais hu fui re' ruman. 13In natua anbi bare naan fai bo' haa ma neno bo' haa. In natua nok are' kanan kaun fui sin. Anbi bare naan, niut re'uf sin A'nak Ko'u neem ma nsoba' Usif Yesus he natuin in uaban; mes ka nabei' Je fa. Oke te, Uisneno In ameput na'ko neno-tunan neem he natuta' ma nabhae' neu Ne anbi rasi aof ma smanaf.
Usif Yesus annao on propinsi Galilea he nsaksii ma natoon Uisneno In romin
(Nai' Mateos 4:12-22; Nai' Lukas 4:14-15, 5:1-11)
14Anbi orses, re' sin nataam narair nai' Yohanis Asranit anbi bui, Nai' Yesus annao neu propinsi Galilea, he natoon Rais Reko na'ko Uisneno anbi naan. 15In na'uab am nak,
“Amneen, oo! Oras na'ko Uisneno he ntea jen.
Orsi nhaumaken, are' bifee-atoni' fe' nahinin nak Uisneno naprenat.
Hii ro he mi'piis ma mite'un hii nekam nai.
Oke te mituina' Uisneno In Rais Reko!”eNai' Mateos 3:2
Usif Yesus npiir ma nbeit atoup-noni' sin
(Nai' Mateos 4:18-22; Nai' Lukas 5:1-11)
16Anbi neen goes, Nai' Yesus annao nreuk nefo Galilea in ninin. In niit atoni' nua. Es in kanan nai' Simon, nok in orif nai' Anderias. Sin nua sin, an'okar jala he nheken ika'. Mepu naan, sin mep goe neno-neno. 17Nai' Yesus anhaman sin am nak, “Hoe, ba'e sin! Im he mituina' Kau nai! Hii amnaim ika' kii, mes anbi oras ia, Au he 'unoni' kii amfain amnaim atoni' neu pukan Uisneno.” 18Ma reka' sin neen narair hanaf nana te, sin nua sin nasaitan jala naan, ma annao natuin Ee.
19Ma Nai' Yesus annao nkono kre'o. In niit nai' Sabadius in anhin ii orif-tataf; an-ko'u in kan ne nai' Yakobos, ma in orif, in kan ne nai' Yohanis. Sin nua sin nabarab sin pukat anbi kof es in nanan. 20Nai' Yesus anhaman sin am nak, “Hoe, ba'e sin! Im he mituina' Kau nai!” Es nana te, sin nua sin annao nasaitan sin amaf nok in ameput sin anbi kofa' naan in tunan, ma sin natuin Ee.
Usif Yesus anriu' napoitan niut re'uf na'ko atoin es anbi kot Kapernaum
(Nai' Lukas 4:31-37)
21Ma Nai' Yesus nok tuaf haa, sin neman tean kot Kapernaum. Anbi neno naan, nateef nok atoni' Yahudi sin neon onen.§Atoni Yahudi sin neon onen, ai' neno snasat na'ko mepu-mepu, sin teket nak ‘Neon Sabat’. Es nana te, Nai' Yesus antaam anbi uim onen ma nanoni' anbiin. 22Are' atoni' amnokat anbi naan nsanmakan nok In uaban. Fin In na'uab saa' re' In nahiin je batur-batuur; nneis na'ko tungguru-tungguru atoni' Yahudi.fNai' Mateos 7:28-29
23Anbi naan, anmui' atoin es re' niut re'uf sin naprent ee. In imsa' nok antaam anbi uim onen ma anhunun, nak, 24“Hae! Yesus, atoni' Nasaret! Ho uum he mseor saa' mok kai? Ho uum he mureu' kai, ka? Hai mihiin Ko. Ho re' naan Atoni' re' Uisneno anba'an nani he nsonu' na'ko unu'. Ho ka mmui' fa sanat.”
25Mes Nai' Yesus naskar' ee mnak, “Kaisa' mufeef!Ampoi nai mu'ko atoni' ia!”
26Ma niut re'uf naan, anhasu' atoni' naan naheer-heer. Ma in npoi na'ko atoni' naan nok han hunun. 27Ma are' amnemat anbi uim onen naan, ansanmakan. Oke te, sin na'uabin, am nak, “Amoo! Sa'na antein es re' ia! Ia noin fe'u, ka? A'naefe na'uabat ro tebe! In parenat niut re'uf sin he npoin, ma sin neen ma natuin In uaban.”
28Ma bifee-atoni' sin nsaksii ma natoon mo'et na'ko Nai' Yesus, na'ko kuan neu kuan annonom nateef anbi propinsi Galilea.
Usif Yesus nareko' nai' Simon Petrus in ain babaf, ma atoni bian antein
(Nai' Mateos 8:14-17; Nai' Lukas 4:38-41)
29Ma reka' sin npoin na'ko uim onen naan, Nai' Yesus annao neu nai' Simon ma nai' Anderias sin umi. Nai' Yakobos nok nai' Yohanis nokan amsa'. 30Nai' Simon in ain babfe anmaniin, ma antuup anbi harak. Ma reka' Nai' Yesus nok In atoup-noni' sin antaman anbi umi naan, atoin es neem ma natonan nai' Simon nak, “Ho ain baba' nmaniin.”
31Es nana te, Nai' Yesus annao nasneko' bifee mnais amenat naan. In nnaa' in a'niman, ma anfiit nafeen ee. Ma anbi oras naan, in nareok. Bifee mnasi' naan, anpoi natuta' ma nabhae' sin.
32Ma anbi oras mansi he nmouf, bifee-atoni' neik are' amenat sin. On nana msa', atoni' re' niut re'uf antoman sin. Sin neik amenat sin neu Nai' Yesus ma antotin ao mina'. 33Ma are' too mfaun anbi kot naan neman ma anhaken puknok anbi umi naan in enon. 34Bifee-atoni' pukan naan, nekin menas huma'-huma', ma Nai' Yesus nareko' sin ok-oke'. Ma In riu' napoitan niut re'uf namfau. Mes In ka nfee fa manuan neu niut re'uf sin he na'uabin, natuin sin nahiin Je.
Usif Yesus anfuun ma nateef kota-kota bian ma ansaksii Rais Reko na'ko Uisneno
(Nai' Lukas 4:42-44)
35Neis noi nmeu, re' fe' mes'okan, Nai' Yesus anfeen ma annao nasaitan umi naan. In nao neu baer ma'koro' ma ruman, ma In onen neu Uisneno. 36Ma anbi oras nai' Simon nok in aok-bian sin anfenan, sin ka niit fa Nai' Yesus. Es nana te, sin nnao nam Je. 37Ma anbi oras sin nateef nok Ne, sin nak, “Aam! Atoni mfaun sin naim Ko. Uum he tfain nai.”
38Ma In nataah am nak, “Reko msa'. Mes reko nneis, hit nao teu kota-kota bian anteni' re' anpaumakan. Au he 'utoon Rais Reko neu sin imsa'. Natuin Au meup uufi, es re' naan.”
39Narari te, In nao nsaksii ma natoon Rais Reko na'ko Uisneno, anbi uim onen mese'-mese', anbi propinsi Galilea nfuun am nateef. Anbi nana msa', In riu' napoitan are' kanan niut re'uf na'ko amenat sin.gNai' Mateos 4:23, 9:35
Usif Yesus nareko' atoin amen nui'-atroki' mese'
(Nai' Mateos 8:1-4; Nai' Lukas 5:12-16)
40Anbi oras nana msa', anmui' atoin amen nui'-atroki' es neem neu Nai' Yesus. In nri'tuu ma antoit ao mina' na'ko Nai' Yesus nak, “Aam! Ho mbaab kau fe'! Au 'uhiin nak Ho bisa mureko' au menas, henati' atoni' kaisa' nma'nisin anteni' kau.”
41Ma Nai' Yesus In ansao ne anmouf. Ma In nona' In a'niman ma nreo' amenat naan, ma In nak, “Tebe! Au bisa! Es nana te, Au 'ureko' ko!” 42Nok askeken, menas naan namneuk, ma in nareok nain anbi oras re' naan. 43Onaim, Nai' Yesus anreun atoni' naan he nfain, ma namnaub ee nak, 44“Amneen rek-reko, Au he 'ba'an ko! Ho murek goen, mes ka nabei' fa he mutonan sekau-sekau. Ho ro he mutuin hit na'i nai' Musa in aprenat unu'. Es nana te, ho mnao muhuun mu'ko amepu krei henati' in parikas ho aom, he in nahiin batur-batuur, ho mureko mrair, ai' ka fe'? Oke te, ho ro he meik fua'-turu' anfain tanar, nak ho mtoet makasi, hena' atoni mfaun sin nahinin, nak ho mureok batur-batuur.”hA'nak Rais Pirsait ein sin Atoran 14:1-32
45Mes atoni naan anpoi ma nsaksii na'ko bar jes, neu bare bian. Es nana te, bifee-atoni' namin he nateef nok Nai' Yesus, tar antea In ka bisa nakrira' fa In human anbi bare naan. Ma In natua anbi bare-bare ma'koro' ma ruman na' roo na'ko kot. Ma bifee-atoni na'ko me-mee, neem namin he nateef nok Ne.
Usif Yesus nareko' atoin men-bua' es
(Nai' Mateos 9:1-8; Nai' Lukas 5:17-26)
21Neno fauk ankoon, Nai' Yesus annao nfanin nteni' anbi kot Kapernaum. Ma abitan nee, natonan anbi me-mee nak In et umi. 2Es nana te, bifee-atoni' neman na'ko me-mee. Sin nauban naan Ee tar umi naan naheun nok too. Tar antea umi naan in enon amsa' too mfaun. Anbi nanat, Nai' Yesus natonan sin Uisneno In Kabin ma Prenat.
3Oras In fe' na'uaba te, anmui' atoni' haa nroi atoin men-bua' mese'. Sin neik je neem neu Ne. 4Mes, natuin too namfau, sin ka bisa neik fa atoni' naan ntea Nai' Yesus In matan. Ma sin ansaen neu um je in tunan. Oke te, sin pukai umi naan in tefin,*Sin a'nahek naan, anmo' je na'ko ab-ma'tani'. nataibon anbi Nai' Yesus In a'nakan.Ma reka' sin pukai narair um je in tefin, na' sin nasanu' amenat naan nok nain in a'nahek. 5Ma reka' Nai' Yesus niit sin, In nahiin nak, sin pirsain batur-batuur neu Ne. Es nana te, In nak neu atoin abua' naan am nak, “Ba'e! Ho sanat sin masako' nrair.”
6Anbi naan, tungguru krei Yahudi fauk nok antokon. Oras sin neen Nai' Yesus In uaban, sin neek kein namenan. 7Narari te, sin na'uab ein es nok es am nak, “Ai roo ma atoni' ia, In nabrain he na'uab on re' nee joo! Suma Uisneno es na' nsaok atoni' sin sanat. Mes atoni ia In uab ni on re' In es Uisneno. In nakan Uisneno es re' nee!”
8Mes Nai' Yesus nahiin narair sin neek keni. Narari te, In nak sin am nak, “Hii kais mitenab on naan! 9-10Mee, es ma'kafa' nneis? Karu Au 'ak 'eu atoin hae bua' ia, ‘Ho sanat sin masako' nrair’, hii ka mihiin fa neu he nrari oo, ai' ka? Ma karu Au 'ak ‘Amfeen nai! Mait ho 'nahek he mfain!’ Karu in nfeen oras nana te, of hii na' miit ma mihiin, nak Au es re' An Mansian amneot. Fin Au 'mui' kuasat ma hak he 'saok atoni' sin sanat.”
Narari te, Nai' Yesus nak neu atoin abua' naan am nak, 11“Amneen, oo! Anbi oras ia, ho mureok goen! Es nana te, amfeen nai, mait ho 'nahek ma amfain nai.”
12Ma anbi oras in neen, nok askeken in anfeen. In nuun ma nait in a'nahek, oke te anpoi nnao. Are' bifee-atoni niit nok sin matak fuan. Sin nsanmakan am nak, “Amoo! Hit fe' tiit rasi ia joo! Uisneno ro maneun teke!”
Usif Yesus anhaman nai' Lewi he natuin Ne
(Nai' Mateos 9:9-13; Nai' Lukas 5:27-32)
13Narari te, Nai' Yesus annao nteni neu nefo Galilea in ninin. Too mfaun neman ma nateef nok Ne, ma anbi nana te, In nanoni' Uisneno In Kabin ma Prenat neu sin. Atoin ahoik roi bea
14Anbi nana msa' nai' Lewi, nai' Alfius in an-mone. In meup ni es re' he nhoik bea he nfee neu ana aprenat Pah Roma. Reka' Nai' Yesus annao nkoon na'ko nana te, In niit nai' Lewi. Es nana te, In nak, “Ba'e! Uum he mutuin Kau!”
Ma nai' Lewi anfeen am natuina' naan Je.
15Narari te, Nai' Yesus antook ma nbukae anbi nai' Lewi in umi, nabua nok nai' Lewi in aok-bian ahoik bea sin. Anbi nana msa', atoni' bian re' atoni' Yahudi nakan sin atoin amoe' re'uf, nok nahan. Atoni mfaun na'ko atokos ma abukaet anbi re' naan, anromin he nneen Nai' Yesus.
16Anbi oras naan, tunggur krei fauk na'ko pukan krei Farisi, sin niit Nai' Yesus antook ma anbukae nok are' ahoik bea, ma are' atoin amoe' re'uf sin. Ma sin nataan In atoup-noni' sin am nak, “Nansaa' am es hii tunggur goe naah nabua nok are' ahoik bea, ma nok are' atoin amoe' re'uf sin!”
17Ma reka' Nai' Yesus anneen sin tanas nana te, In nataah sin am nak, “Atoin amenat sin na' namin rokat, mes atoin ao mina' sin ka namin fa rokat. Au 'uum he 'paroir atoin re'-re'uf sin. Mes Au ka 'uum fa he 'paroir are' atoni re' annaben in tuani te namneo.”
Antoom rasi tanahok, ma noni'-taru' fe'u
(Nai' Mateos 9:14-17; Nai' Lukas 5:33-39)
18Anbi orses, too na'ko pukan krei Farisi sin nanahok. Sin niit nai' Yohanis in atoup-noni' sin nanahok amsa'. Mes sin ka nit-niit fa Nai' Yesus in atoup-noni' sin nanahok namnees on re' sin. Es nana te, atoni bian na'ko sin, neem natefan nok Nai' Yesus, ma natanan nak, “Aam! Hai minahom. Nai' Yohanis in atoup-noni' sin nanahok amsa'. Mes nansaa' am es Ho atoup-noni' sin ka nanahok fa?”
19Ma Nai' Yesus nataah sin am nak, “Namneo, hii mihiin mirair, karu anmui' fesat kabin, taum ne sin ka nanahok fa, mes sin naah namsenan. Karu nai mon ji fe' anbi naan, sin ro he naah nabubuan. 20Mes anbi orses, karu atoni' bian nabaak neik nai mone nana te, na' in aok-bian sin neek kein nsusan, ma sin nanahok.
21On nana msa', ka tiit fa es he npap sii fe'u neu baru mnaa'. Natuin karu tsaef baru naan, sii fe'u naan of an'uuk gon am napisun tamba baru mnaa' naan. 22On nana msa', ka tiit fa es re' he narai tua min fe'u neu 'sap arapu'. Natuin 'sapa' naan of natboor, ma tua' naan of nasturun npoi oke'. Es nana te, tua min fe'u, ro he tarai je neu 'sap fe'u.”†Tuis uab Yunani ahun-hunut nak ‘kaisa' mirai anggur oef fe'u neu tas pasu mnaa', henati' kas-kaisa' anpe' ma natrari'.’ (Natuina' uaba' naan, Nai' Yesus nanoni' sin am nak, In noni' fe'u, kaisa' sin seer goe nok atoni' Farisi sin noni' mnaa'.)
Usif Yesus In atoup-noni' sin nonun maka' hum es, re' kan ne ‘gandum’, nateef nok Neno Snasat
(Nai' Mateos 12:1-8; Nai' Lukas 6:1-5)
23Anbi orses, nateef nok atoni' Yahudi sin neon onen, Nai' Yesus sin annaon nabnoon nok rene-rene sin ninin. Ma In atoup-noni' sin nonun mak gandum he sin nnahan.aSurat re' Nareta' Nafani' 23:25 24Atoni' Farisi niit sin, onaim sin nak neu Nai' Yesus am nak, “Nansaa' am es Ho atoup-noni' sin antanhai hit atoran krei? Sin noun mak gandum nateef nok neno snasat! Ka nabei' fa, he him moe' on naan!” Mak gandum
25-26In nataah am nak, “He tak on mee jo? Hii ka mimnau fa reta' na'ko Na'i nai' Daud. Anbi oras naan, Atoni mnasi' nai' Abiatar anrair 'Nak Ko'u neu are' ameput krei Yahudi. Na'i nai' Daud nok atoni-atoni' re' natuina', namnahan maten ma sin tai kein na'keor ein. Onaim sin taman anbi Uisneno In Tenas Onen, ma nait utunu' re' na'fuat sin ma nana'at naraar je neu Uisneno, ma sin nnahan. Mes in amneon ii suma ameput krei Yahudi sin es bisa nnahan, ma 'teta' na'ko nanat ka bisa fa. Onai ma Na'i nai' Daud sin nahan, mes ka tiit fa es nakaina' sin.”b1 Nai' Samuel 21:1-6; A'nak Rais Pirsait ein sin Atoran 24:9
27Oke te, Nai' Yesus natonan teni' sin am nak, “Nati' kaisa' mnikan, nak Uisneno napara' neno snasat neu hit mansian. Mes In ka nmoe' fa mansiani arahaa he natuin atoran na'ko neno snasat. 28Fin Au re' ia, An Mansian Amneot. Au msa' a'mui' hak he 'reek mansian, he nmeup sa'-saa' anbi neno snasat. Ma Au msa' a'mui' hak he 'penan mansian, he kaisa' nmeup sa'-saa' anbi neno snasat.”
Usif Yesus nareko' atoin amenat nateef neno snasat
(Nai' Mateos 12:9-14; Nai' Lukas 6:6-11)
31Narari te, Nai' Yesus anfanin teni' anbi uim onen. Anbi naan, In niit atoin es re' in a'niman bian anmaet na'ko oras ahunut. 2Anbi nana msa', anmui' atoni' bian re' namin ranan piut-piut, he nasaan Nai' Yesus. Es nana te, sin maat Ne, he nahinin, nak In nareko' atoin amenat nok neno snasat ta'oo, ai' kah.
3Oke te, Nai' Yesus no'en atoni' re' in a'niman bian anmaet naan, ma nak, “Ba'e! Au 'uskau ko, uum he mhaek mu matan ia.”
4Oke te, In nataan sin ok-oke', nak, “Karu tatuina' hit harat rasi pirsait, sa'na' es re' nabei' he hit mo' je anbi neno snasat? He tareko a'oo, ai' tareu'? He tareko atoin amenat ta'oo, ai' he troor tisan?” Mes sin ka ntonin fa sa'-saa'.
5Es nana te, Nai' Yesus In neek ne ansuus anmaet, natuin sin nape' sin roen keni, neu he nparoir sin harat nneis na'ko he nparoir atoni' 'nim amates naan. Ma In natoo', es nana te, In na'kena' In matan neu sin. Oke te, In nak atoni' naan, nak, “Ba'e! Amnona' ho 'nimam naan neem!” Ma atoni' naan annona' in a'niman, ma nok askeken, in a'niman nareok. 6Narari te, atoni' pukan krei Farisi anpoi nasaitan uim onen naan. Ma sin annao nateef nok atoni' na'ko parte-purtik Herodes, ma sin bu'-bua' namin ranan he na'maet Nai' Yesus.
Usif Yesus nareko' atoni mfaun anbi nefo Galilea in ninin
7-8Anbi orses, Nai' Yesus nok In atoup-noni' sin annaon he nas-nasan akre'o anbi nefo Galilea in ninin. Mes natuin atoni mfaun sin anneen saa' re' In anmoe' narari, es nana te, atoni' na'ko kuan-kuan neem natuin Ee. Sin neman na'ko propinsi Galilea, ma Yudea, ma Idumea. Ma bian anteni' neman na'ko kot Yerusalem, ma Sidon, ma Tirus. Ma bian anteni' neman na'ko noe Yarden in panin et neon-saet. Sin ar sin namin ranan he nateef nok Ne. 9Nai' Yesus anreek atoup-noni' sin he naim nee kof es, natuin atoni' amnemat sin namfaun. In roim he na'uaba' anbi kof'e in tunan, henati' mamnita' ma sin neen In hanan.
10Nahunu te, In nareko' niit amenat namfau, tar antea anbi oras re' naan, amenat bian sin anmabe'un he nreo' naan Je.aNai' Markus 4:1, Nai' Lukas 5:1-3 11Ma reka' atoni'-atoni' re' napein niut re'uf sin niit Ee, sin tof-nook anbi Nai' Yesus In matan. Ma sin anhunun, nak, “Ho re' ia, Uisneno In Anah!”
12Mes In ntaar sin batur-batuur, nak, “Nati' kaisa' mitonan sekau-sekau sa'-saa' antoom neu Kau!”
Usif Yesus nruur ma nreek atoup-noni' bo'es am nua
(Nai' Mateos 10:1-4; Nai' Lukas 6:12-16)
13Narari te, Nai' Yesus ansae anbi to'ef es in tunan. In no'en naan atoni' fauk re' nmatoom nok In nekan. Onaim, sin neem natuin Ee. 14Es nana te, In nruur ma nreek naan atoni' bo'es am nua. In nak sin am nak, “Au 'ruur kii he hii mituina' Kau piut-piut. Au msa' of a'reek kii he mnao mitoon Rais Reko Uisneno neu mansian. 15Ma Au of a'fee kii kuasat ma'tani', he hii mriu' niut re'uf na'ko mansian.”
16-19Atoup-noni' bo'es am nua naan, es re':
nai' Simon (re' Nai' Yesus anteket nak, nai' Petrus),
nai' Yakobos, nok in orif
nai' Yohanis, (nua sin, nai' Sabadius in anhiin. Nai' Yesus anteek nanesa' sin nua sin, nak ‘Boanerges’, re' neik hit uabit nak ‘'root se na' punu'’.)*Tuis uab Yunani mna' nak ‘'root se in anah’, ma in a'mofun es re' ‘sin a'moe' keni kan san fa' 'rotos’. Atoin ahiin Sur Akninu' bian sin natenab, nak nai' Yakobos nok nai' Yohanis sin haan keni on re' 'root se na'punu' karu na'uabin; ai' natuin sin nua sin biasa naskara' on re' 'root se na'punu'.
nai' Anderias,
nai' Felipus,
nai' Bertolomeos,
nai' Mateos,
nai' Tomas,
nai' Yakobos (nai' Alfius an-mone),
nai' Tadius,
nai' Simon (atoni' na'ko parte-purtik Selot),†Parte-purtik pukan ‘Selot’ ai' ‘Patriot’, sin namin ranan he nafeit nok na'ko ana' aprenat Roma.
ma nai' Yudas Iskariut (re' of he na'sosa' Nai' Yesus).
Tunggur agama sin nasaan Usif Yesus nak niut re'uf sin A'nak Ko'u es re' anfee kuasat neu Ne
(Nai' Mateos 12:22-32; Nai' Lukas 11:14-23, 12:10)
20Narari te, Nai' Yesus nok In atoup-noni' sin nsanun fanin na'ko 'to'ef naan. Ma sin antaman anbi umi. Too mfaun neem nauban anteni Ne. Es nana te, sin ka napenin fa manuan he nbukaen. 21Nkius Nai' Yesus on nana te, bian na'uab ein nak, “Mkius miit Nai' Yesus. In nika' nain In tuan, ma ka maparori' fa.” In ba'asar sin anneen uaba' naan, es nana te, sin neman he nok nafani Ne.
22Oras naan, tungguru krei fauk na'kon kot Yerusalem, neman ma natonan abitan re' naan nak am nak, “Hoe! Hii kais mituina' Nai' Yesus. Natuin niut re'uf sin A'nak Ko'u, re' anteket nak Baalsebul, antaam anrair et Ne, ma nfee Ne kuasat he nriu' niut re'uf sin.”bNai' Mateos 9:34, 10:25
23Ma reka' Nai' Yesus anneen ate, In anhaman nabuaba' sin am nak, “Ia ka ntaam fa neu ronef! Nok ranan mee, niut re'uf sin A'nak Ko'u bisa nriu' nafani in tuan! 24Karu anbi prenat pah es, in too goe nmatoe ma nmaban piut, nok ranan mee henati' prenat pah naan anhaek na'bei'? 25Ma karu anbi um jes in nanan, sin es ate nmanau nok es, nok ranan mee ka, henati' sin fanin mese'? 26On nana msa', karu niut re'uf sin anmamusun es nok es, tebes sin of anbait-sok. Karu nrair on nana te, sin namre'un maten.
27Karu atoin es he neem nabaak ai' nasiik bare' anbi atoin ma'tani' es in umi, in ro he nfuut naheran nahunun atoin ma'tani' naan. Oke te, in na' napein manuan he nait atoni naan in bare'.‡Es nana te, Nai' Yesus natoon am nak, In ma'tani' neis na'ko niut re'uf sin A'nak Ko'u, re' sin biasa anteket nak ‘Baalsebul’.
28Onaim Au 'utoon ain kii: Uisneno nabarab ma anpao he naneuk bifee-atoni' sin sanat. On nana msa', neu sekau-sekau re' na'uab na're'uf es, Uisneno fe' anfee saok sanat neu ne. 29Mes karu sekau-sekau na'uab na're'uf Uisneno In Smana Kninu', Uisneno ka nsaok fa in sanat, tar antea nabar-baar!”cNai' Lukas 12:10
30Nai' Yesus na'uab on naan, natuin sin nak Ne mnak, “Niut re'uf antaam Ne jen!”
Usif Yesus In nonot-ba'asar amneot sin
(Nai' Mateos 12:46-50; Nai' Lukas 8:19-21)
31Narari te, Nai' Yesus In ainaf nok In orif sin neman neu umi naan, he natefan nok Ne. Sin nhaken anbi mone' ma anreek he no'en Ne. 32Anbi oras naan, Nai' Yesus antook ma na'uaba' nok too mfaun. Ma sin neem natoon Ne nak, “Aam! Ho aina' nok ho ori' sin, feto-mone, etan mone'. Sin he natefan nok Ko, Aam.”
33Mes Nai' Yesus nataah neik hantanas mese' nak, “Au aina' ma Au ori'-tata' amneot, es re' mee, ka?”
34In ankius too re' antokon nniuk naan Ne. Ma In na'uaba' nak, “Hii arki ok-oke amfani Au aina' ma Au ori'-tata' amneot. 35Fin, sekau-sekau re' natuin Uisneno In romin, sin anfani Au nonot-ba'asar amneot.”
Usif Yesus nareta' antoom fini anbi afu huma'-huma'
(Nai' Mateos 13:1-9; Nai' Lukas 8:4-8)
41Anbi orses, Nai' Yesus annao nteni neu nefo Galilea. Ma too mfaun neman ma naub Ne. Anmui' kof es anhaek anbi naan. Es nana te, In ansae ma antook anbi kofa' naan in tunan, ma nanoni' sin. Too mfaun anbi nefo naan in ninin, anneen In uaban.aNai' Lukas 5:1-3 2Ma In nanoni' sin antoom rasi namfau neik reta' nak,
3“Hii mneen rek-reko! Akani' fini es annao ma nkani' fini anbi in rene. 4Oras in nkani' fini te, bian anmofun anbi ranan. Es nana te, koro-koro neman ma ansinu' nain fini-fini naan. 5Ma fini bian anmofun anbi fatu re' in af goe manihas. Fini naan natoor raba. Mes natuin afu naan manihas, 6es nana te, oras manse nsae, fin atoros naan anmak-nene' ma nmaet. Natuin sin a'ba' keni ka ntaman ntean fa af goe in a'pinan.
7Fini bian anteni' nmofun anbi huu ma'aika'. Es nana te, huu ma'aika' naan, anneo niis fini naan, tar antea ka bisa napuin fa. 8Ma fini bian anmofun ntom auf afa'. Fini naan natoor, narari te na'nae tar napuin. Fini bian nasuuf no bo' teun, bian no bo' nee, ma bian no naut nes.
9Sekau es anneen ma anheek naan reta' ia in a'mofun, maut he natenbe nnaon kon.”
Nansa'at es Usif Yesus nanoni' te anpaek reta'?
(Nai' Mateos 13:10-17; Nai' Lukas 8:9-10)
10Anbi orses, Nai' Yesus anmes-mees. Oke te, In atoup-noni' sin bo'es am nua, nok atoni' bian anteni' re' anneen niit In reta' naan, neman he nateef nok Ne. Sin antotin henati' In natonan sin reta' naan in a'mofun. 11Nai' Yesus nataah sin am nak, “Natuin hii mroim he mihiin namneo-namneo Uisneno In Aprenat, es nana te, Au 'utoon kii reta' naan in a'mofun. Mes neu atoni' bian, Au 'unoni' sin nok rais reta'. 12Atoni' bian sin anfanin on re' Uisneno In mafefa' antui nani nak,
‘Sin nitan nrarin, mes ka nromin he nheek fa 'mofun.
Sin nenan nrarin, mes sin on fe' ka nahinin fa.
Maut he sin kaisa' npirsai Uisneno,
henati' Uisneno kaisa' anfeen sin saok sanat antein.’”bNai' Yesaya 6:9-10
Usif Yesus natoon reta' antoom fini naan in a'mofun
(Nai' Mateos 13:18-23; Nai' Lukas 8:11-15)
13Narari te, Nai' Yesus natonan sin reta' naan in a'mofun nak, “Karu hii ka mheek fa rais reta' ia in a'mofun, nok ranan mee, henati' hii mheek reta' bian sin a'mofun? 14Onaim in a'moufn ii on ia. Akani' fini naan, es re' sin re' nsaksii ma natoon Uisneno In Kabin ma Prenat. 15Fini re' anmofun anbi ranan, tar antea koro-koro ansiun nain sin, es re' sin re' anneen Uisneno In Kabin ma Prenat. Mes fe' ka 'roo fa te, niut re'uf sin A'nak Ko'u neem ma nasiik naan Kabin ma Prenat naan na'ko sin nekak. 16Fini re' anmofun antoom fatu, es re' sin re' anneen ma antoup nok marinit a'naek. 17Mes Kabin ma Prenat naan ka na'baa' fa. Es nana te, in ka ntahan fa 'roo anbi sin nekan. Ma reka' atoni' bian nasusab sin, natuin sin antoup Kabin ma Prenat naan, sin nporen nain Kabin ma Prenat re' naan. 18Fini re' anmofun nbi huu aika' in a'tnanan, es re' sin re' anneen narair Kabin ma Prenat naan. 19Mes sin ntaisibun manenu' nok rasi huma'-huma', henati' sin nhariin sin tua keni. Es nana te, taisibu huma'-huma' naan, es ansiu' napoitan Kabin ma Prenat naan na'ko sin nekan, tar Kabin ma Prenat naan ka nafua fa sa'-saa'. 20Ma fini re' anmofun neu auf afa', es re' sin re' anneen ma antoup Kabin ma Prenat naan, ma natuin Usi' In romin. Narari te, sin moe' mo'et-mo'et arekot, on re' fini re' nafua. Mo'et bian nasuuf no bo' teun, bian no bo' nee, ma bian no naut nes.”
Kaisa' amtoeb paku meki 'kora'
(Nai' Lukas 8:16-18)
21Nai' Yesus na'uab piut na'ko kof'e in tunan. In nfee nteni' reta' mese nak, “On mee! Hii mit-mita ai' kah, karu atoni' nout pauk ana', oke te antoob je anbi 'kor' es in nanan! Ai' natuun'e anbi har'ke in nupun. Ka tiit fa fe', oo? Karu natuun'e anbi naan, in ka npiin fa heen. Atoni ro he natunu' paku anbi bare' ratan he npiin.cNai' Mateos 5:15, Nai' Lukas 11:33 22Es nana te, rasi re' nahunut ma'koro', of mamnita'. Ma saa' re' oras ia ka mahini' fa, of mahini'.dNai' Mateos 10:26, Nai' Lukas 12:2 23Sekau es anneen ma anheek naan reta' ia in a'mofun, maut he natenbe nnaon kon.”
24Narari te, In na'uab anteni, “Mitenab rek-reko! Karu hii m'ukur atoni' in a'mo'en, atoni' bian of an'ukur kii on naan. Uisneno amsa' of an'ukur kii nneis na'ko naan.eNai' Mateos 7:2, Nai' Lukas 6:38
25Karu sekau he naim Uisneno In romin batur-batuur te, in of nahinin nkoon. Mes karu sekau re' ka nfiroir fa Usi' In romin, in of anmonon nkoon.”
Reta' antoom fini re' anmoin kun
26Narari te, Nai' Yesus na'uab anteni' nak, “Uisneno In Aprenti anhanua-ntein on, on re' fini re' mapone' anbi atoni' in rene. 27Maski atoni' naan anfain neu in umi, ma fai-manas in antuup ma anfeen, in nikan nain fini naan. Mes fini naan natoor ma na'nae piut. 28Fini naan anmoin kun anbi afu, anmurai na'nae, nasuuf, ma napuin. 29Karu mak'e namnatu te, in tuan ne suma neem he nreif jah. Uisneno In Aprenti msa' on naan. Are' sa'-saa' Uisneno es anmepu.”fNai' Yoel 3:13
Reta' antoom fini re' ana' krisi'
(Nai' Mateos 13:31-32, 34; Nai' Lukas 13:18-19)
30Narari te, Nai' Yesus na'uaba' anteni' nak, “Au 'fee teni' kii ret es on ia. Hii bisa minesa' pukan Uisneno. Un-unu' te sin fu'-fua'an, mes na'ko neno neu neno, sin ntamba mfau re'uf. 31Namnees on re' fini re' ana' krisi'. 32Karu hit seen fua musi' naan, in na'nae anfain hau ko' re'uf. Tar antea, koro-koro neman ma namin mafo' anbi naan, fin anmo'en kuna'.”
33Nai' Yesus nanoni' sin on naan, namnees nok sin hinet. 34In biasa npaek reta' karu In nanoni' atoni' bian sin. Mes karu In nok In atoup-noni' sin, In natoon are' reta' naan sin a'mofun.
Usif Yesus nas-nasab ain ko'u
(Nai' Mateos 8:23-27; Nai' Lukas 8:22-25)
35Mansi nmaeb jen, mes Nai' Yesus fe' anbi kof'e in tunan. Ma In reun In atoup-noni' sin am nak, “Im ar kit traak on nef goe bian.”
36Oke te, sin nsaen kofa' bu'-bua' nok Nai' Yesus. Ma sin nnao nasaitan too mfaun anbi naan. Mes bian ansae nok kofa' teta'. 37-38Oras naan Nai' Yesus antao In a'nakan anbi aka'nunu' ma antupa nfin anbi kof'e in kotin. Sin annaon ka 'roo fa te, ain ko' goe neem. Ma okin anpesan, ma oe antaam anbi Nai' Yesus sin kofa', tar antea ara kre'o te naheun.Es nana te, atoup-noni' sin namtau nmaten. Ma sin neem nafeen Ee nak, “Amoo! Amfeen fe'! Hit he tremat-maet! Mes Ho ka mfiroir fa!”
39Ma Nai' Yesus anfeen ma ntaar anin, ma In naprenat okin naan nak, “Musnaas nai! Mu'tena' nai!” Ma anbi oras naan, anin nasnaas, ma okin na'tena'. 40Narari te, Nai' Yesus nfai-neek neu In atoup-noni' sin am nak, “Nansaa' am es hii mimtau baiseke' on naan? Hii ka nmui' fa rasi fnekat neu Kau, ka?”
41Sin ar sin namtaun ma nsanmakan. Ma sin na'uabin am nak, “Sekau on re' In? Tar antea anin ma okin sin natuina' In aprenat!”
Usif Yesus nareko' atoni' re' niut re'uf namfau ansae ne
(Nai' Mateos 8:28-34; Nai' Lukas 8:26-39)
51Narari te, Nai' Yesus nok In atoup-noni' sin antean nefo Galilea in panin, anbi bar jes re' anteket nak Gerasa. 2-6Anbi naan, nahunu te niut re'uf sin ansaen atoin es ma in namaun. In natua et niut naet ein. Fai-manas in na'oin neum neem nok ao afa' nkoon anbi are knete' ma 'nonof sin, ma anhunun ka natfekaf. In ntuut napapa' in aon neik fatu. In ma'taenni ka heen. Ka tiit fa es re' bisa nfutu, maski neik korenit. Sin anfuut niit in haen ma in niman neik korenit, mes in nafeek korenit naan, ma in na'iup nit-bese naan na'ko in haen. In ro ma'tain bese tar antea ka tiit fa tuaf es amsa' re' bisa ntaah ne. Atoin amaunut
Oras Nai' Yesus sin ansanun na'kon kofa', amaunut naan niit sin na'ko 'roo. In npoe na'ko niut nate' sin, in naen neem ma nri'tuu anbi Nai' Yesus In matan. 7-8Reka' Nai' Yesus niit atoni naan, In nak, “Hoi! Niut re'uf! Ampoi nai mu'ko atoni ia!”
Narari te, atoni naan anhunun nak, “Hoi! Ho he munsaa' kau? Au 'uhiin 'ak Ho re' ia Nai' Yesus, Uisneno Akuasat In Anah. Au 'toit Ko henati' Ho kaisa' mha'mui' kau jo!”
9Ma Nai' Yesus nataan ee mnak, “Ho kanmi sekau?”
In nataah am nak, “Au kanki nai' Legion , natuin hai mfau re'uf, on re' sorarus batalyon-batalyon sin!”
10Niut re'uf sin anpaek atoni' naan he ntoit Nai' Yesus henati' kaisa' nreun sin he npoin na'ko bare naan.
11Anhaumak bare naan atoni' fauk antiut fafi o'f es. Anbi naan fafi ok-oke' oni' nifun nua. Sin namin mnahat anbin to'ef sin abnap kein. 12Narari te, niut re'uf sin antoit Nai' Yesus nak, “Amreun kai he hai mnao mtam meu faif nee.”
13Nai' Yesus antoup sin han totis naan. Es nana te, are' nitu-nitu sin anpoin ma antaman neu fafi-fafi naan. Fafi pukan naan, naen ansiksak nok, ma nasroro nsanun na'ko kefa-mnanu' neu nif goe in nanan. Ma sin nrem anmaten.
14Ma oras are' atuuk fafi sin nitan on naan, sin arsin namtaun maten. Sin naen anfuun ma nateef kuan-kuan ma natonan are' too mfaun. Es nana te, too mfaun sin anpoi neman he nkius saa' re' anrari nbi naan. 15Sin neem nateef nok Nai' Yesus, ma sin niit atoin amaunut antook anbi naan. In nareko nrair, ma in anpaek tais. Ma reka' sin niit rasi naan sin arsin namtaun, fin sin nahinin nak sekau es anriu' napoitan niut re'uf na'ko atoni' naan, in ro atoin ma'tani'. 16Narari te, sin arsin anmaktoon nein nak sin niit nok sin matak atoin amaunut naan nareok, ma fafi-fafi sin anreman maten. 17Oke te, sin ntotin nok ma'tani' henati' Nai' Yesus annao nasaitan sin pah.
18Ma reka' Nai' Yesus ansae nfain neu kofa' on nana te, atoin arekot naan neem ma antoit he nnao nabua nok Nai' Yesus.
19Mes Nai' Yesus anpeen. In nak neu atoni' naan, “Reko nneis ho mfain nai on ho umi, ma ho nonot-asar sin. Mutonan sin are' kanan rasi re' Uisneno nmo'e nrari neu ko. Mutonan sin mak Uisneno nneek niis ko!”
20Narari te, atoni' naan annao ma natoon na'ko kot neu kot nasoup kot bo'es, re' anteket nak ‘Dekapolis’. In nsaksii ma natoon are' kanan rasi re' Nai' Yesus anmoe' narari neu ne. Ma sin arsin re' anneen uaba' naan ansanmakan ma na'uabin nak, “Ro batuur, ooo!”
Usif Yesus namonib nafani' nai' Yairus in an-feto. Bifee ameen na' anreo' Usif Yesus In baru mnanu'
(Nai' Mateos 9:18-26; Nai' Lukas 8:40-56)
21Narari te, Nai' Yesus sin ansaen kofa' ma anraak anfanin on nefo in panin. Oras sin ansanun na'ko kofa', too mfaun sin neman ma nauban naan Je. 22Anbi kot naan, anmui' naan atoin es in kanan nai' Yairus. In es a'nakat anbi uim onen kot naan. Oras in niit Nai' Yesus, in anri'tuu anbi Nai' Yesus In matan, 23ma antoit nak, “Koi, au Ama'! Au an fet goe fe' toon bo'esam nua. In nameen ma nhaumak he nmaet jen. Aam! Ho mkoenom meu nai he mturun mureko' man au anah!”*Sur Akninu' uab Yunani nak, “Ama, mkoenom uum he mtao ho nimam neu in, maut he in nareko nfain, ma nmoin.” Anbi nana msa', “tao nimaf” ina' mofni nak, “mturun he mureko'”. An feto naan in toon re' nmon ji, matu'i et era 42.
24Ma fin Nai' Yesus nok nai' Yairus annaon neu in umi.
Ma oras sin annaon on nana te, too mfaun sin nokan ma anbeu' Goe.
25Anbi too mfaun naan, anmui' bifee es re' napein funan ka natfeek fa oni toon bo'es am nua goen. 26In narair roit nok are' kanan in a'mu'in sin natuina' anbaena' rokat. Mes ka tiit fa es nareko' in menas. In naa ii ka nheut niit fa, tar in mensi ma'fena'. 27-29Bifee naan anneen fani-fani antoom Nai' Yesus. Es nana te, in anbeo' are' too mfaun naan, ma anhaumak-maak Nai' Yesus kotin. In natenab nak, “Asar au 'reo' an In baru mnanu', au of 'ureok.”
Ma anbi oras in nreo' Nai' Yesus In baru, nok askeekn ate, na' naan anheut. In naben ate in nareok. 30Anbi oras nana msa', Nai' Yesus annaben ate anmui' nenuf re' anpoi na'ko In tuan. Es nana te, In nik-koit ma ankius neu atoni mfaun sin. Narari te, In nataan am nak, “Sekau es anreo' Au baru mnanu' ia?”
31In atoup-noni' sin natahan am nak, “Aam! Ho mkius kum. Te na' atoni mfaun sin anmabe'un es nok es ate. Oke te Ho mutanam mak, ‘Sekau es anreo' Au baru mnanu'?’”
32Ma Nai' Yesus ankius sin mese-mese he naim tuaf re' anreo' In baru mnanu' naan. 33Anbi oras Nai' Yesus nataan on nana te, bifee re' naan namtau-nmaet. Narari te, in anri'tuu anbi Nai' Yesus In matan, ma anmanaku' nak, “Koi, Aam! Au es a'reo' ho baru mnanu' naan.”
34Ma Nai' Yesus antoin bifee naan nak, “Ain! Natuin ho nekam na'teeb batuur neu Kau, es nana te ho mureok. Ho mfain nai nok marinat.”
35Ma oras Nai' Yesus fe' na'uaba' on nana te, atoni' neman na'ko nai' Yairus in umi natoon am nak, “Eee, kasian! An feto naan anmaten nrair. Kaisa' muhaeba' Uis tungguru ntein!”
36Mes Nai' Yesus ka nfiroir fa atoni' naan in uaban. Onaim In nak neu nai' Yairus nak, “Ho kaisa' mumtau! Mpirsai nai meu Usi'!” 37Ma Nai' Yesus annao nasaitan In atoup-noni' bian. In noka haa nai' Petrus, nai' Yakobos ma in orif nai' Yohanis. 38Ma reka' sin neem antean nai' Yairus in umi, sin niit too mfaun antaisibun maten, ankaen, ma anhuun nein. 39Nai' Yesus antaam anbi umi naan. In nataan sin am nak, “Te nansaa' am es hii mkae mi' sek-seke' on re' ia? In ka nmatef. In suma ntuup.”
40Reka' sin neen Nai' Yesus na'uab on nana te, sin nmanin nfaer Ee.
Narari te, In anreun napoitan sin ok-oke'. In no'en ri'ana' naan in amaf ma in ainaf, ma nok atoup-noni' teun, sin arsin antaman anbi ri'ana' naan in ke'en. 41Ma Nai' Yesus anna' ri'ana' naan in a'niman, oke te In npaek sin uaba nak, “Talita kum! ” Re' neik hit uabi te nak, “An feto! Amfeen nai!”
42-43Nok askeken, ri'an feto naan anfeen ma annao. Nai' Yesus anreek an-feto naan in ainaf nak, “Amfee ne he naah!”
Are' bifee-atoni re' niit rasi naan ansanmakan. Mes Nai' Yesus antaar sin nok ma'tani' nak, “Kaisa' mitonan es-es mak Au 'umonib 'ufani' an-feot amates ia!”
Abitan Nasaret anpenan Usif Yesus
(Nai' Mateos 13:53-58; Nai' Lukas 4:16-30)
61Narari te, Nai' Yesus nok In atoup-noni' sin naon nfanin neu In kuan Nasaret. 2Nateef nok atoni' Yahudi sin neon onen, Nai' Yesus antaam anbi uim onen he nanoni'. Anbi neno naan too mfaun neman he n'oen nein. Ma reka' sin arsin anneen In nonin te, sin sanmakan ma na'uaban nak, “Atoni ia mahiin ni ma'tani'! In imsa' anmui' kuasat ate! Nok ranan meem es In on re' nee? 3Mneoni In suma tukan hau. Hit tahiin In ainaf Bi Maria; nok are' In orif sin, es re': nai' Yakobos, nai' Yoses, nai' Yudas nok nai' Simon. Ini msa' anmui' fetof. Hit arkit tatua kuan mese!” Sin ka nnenan tein ee fa, natuin sin mu'in nek mantinus.
4Es nana te, Nai' Yesus nak neu sin nak, “Namneo! Atoni' anhormat mafefa' Uisneno re' anao-amnemat, anneis na'ko mafefa' kua-tuaf.”aNai' Yohanis 4:44
5-6aAtoni mfaun sin neek manun baiseke', tar sin ka npirsai nteni' fa Nai' Yesus. Es nana te, In sanmaak. Tar antea, In ka nmo'e nteni' fa rasi mkakat anbi naan. In suma areo' nareko' nanahaa amenat fau ka.
Usif Yesus anfee mepu neu In atoup-noni' sin bo'es am nua
(Nai' Mateos 10:5-15; Nai' Lukas 9:1-6)
6bOke te, Nai' Yesus annao neu kuan-kuan nfuun ma nateef, ma nanoni' sin Uisneno In romin. 7In no'en atoup-noni' sin bo'es am nua, ma anreun sin tuaf nu-nua, he nnaon ma natoon Rais Reko Uisneno. In imsa' anfee kuasat neu sin he nri'un niut re'uf. 8-9In anba'an sin nak, “Kaisa' meik brua' namfau anbi ranan. Kaisa' meik beti', kaisa' meik noni-roit, ma kapi'. Hi meki ha teas, pein haef, ma baru mese'. 10Karu sekau antoup kii he mtaam meu in umi, mimaika' ambi naan tar antea hii mnao mkoon meu bare bian. 11Mes karu anbi bare mee sin ka ntoup ki fa, ma sin ka natniin ki fa, ampoi mi'ko bare naan. Ma mitonan sin am mak, “Natuin hii ka mroim he mitniin fa, es nana te maut he hii msutai in amre'un!”*Anbi oras naan, atoni' biasa ntekar afu skuku' na'ko sin hae kein, anfani taka' nak neu sekau re' ka nneen fa te, maut uum na' in sutai kun. Amrees amsa' Lukas 10:4-11; Kisah Para Rasul 13:51.
12Narari te, sin nnaon ma natoon Rais Reko naan. Sin nak neu tuaf-tuaf sin henati' anmonin natuin ranan Uisneno. 13Ma sin anriu' napoitan niut re'uf namfau. On nana msa', sin anhose' mina' neu atoin amenat sin a'nakan, ma an'onen nareko' sin. Ma fin sin narekon.bNai' Yakobus 5:14
Sin na'maet nai' Yohanis Asranit
(Nai' Mateos 14:1-12; Nai' Lukas 9:7-9)
14Eti naan, atoni' et are' bare-bare nahiin Nai' Yesus. Tar antea Usif Herodes amsa' anneen anrair Nai' Yesus In mepun. Anmui' tuaf bian nak, “Nai' Yohanis Asranit anmoni nfain et Nai' Yesus In aon-ta'un! Es na' In nabei' he nmoe' are' kanan rasi sanmakat namfau.”
15Mes atoni' bian nak, “Kahaf! Ia mafefa' kninu' nai' Elia es anmoni nfain anbi In aon. Ai kah ate, tuaf es na'ko mafefa' kninu' Uisneno ahun-hunut sin.”cNai' Mateos 16:14, Nai' Markus 8:28, Nai' Lukas 9:19
16Ma reka' Usif Herodes anneen rasi nana te, in nak, “Ia nai' Yohanis Asranit re' afi ahunut au 'reek ma an'oet nafeek in a'nakan. Oras ia in anmoin anfain jen.”
17-18Usif Herodes anreun on naan, natuin in mui' rais ko'u es nok nai' Yohanis. Rasi naan on ia: Usif nai' Herodes nasiik naan in orif nai' Felipus in fee, in kanne bi Herodias. Maski nai' Felipus nok bi Herodias ka nman poir niin fa fe'.Natuin rasi naan am es, nai' Yohanis nakain ee fani-fani nak, “Aam Usi'! Ka nabei' fa he ho mait ho ori' in fee. Natuin rasi naan ansaan na'ko harat atoni' Yahudi.” Mes nai' Herodes in sao ru'-ru'. Ma in nreek tuaf he nheek nai' Yohanis ma nataam ee neu hukun.dNai' Lukas 3:19-20
19Natuin fani-fani nai' Yohanis nakaina' on naan, etun bifee naan natenab nek to'os he nroor niis ne. Mes in fe' ka napein fa manuan, tar antea nai' Herodes nataam nai' Yohanis anbi hukun, 20ma anreek sorarus sin he npante rek-reko.
Namneo nai' Herodes anmanu'hain nai' Yohanis. In nahiin nak Uisneno es ansonu' nai' Yohanis. Ma nai' Yohanis naan atoin reko. Nai' Herodes anroim he nneen nai' Yohanis in uaban. Mes neot es-neot es ate, in npenan nai' Yohanis in uaban.
21Namuni te, fenai Herodias napein manuan he nateaba' in nek menas naan. Oras naan, sin fesat nai' Herodes in neon mahonin. Sin naskau a'naet sin he nokan bukaen anbi fesat naan. Amnokat sin es re' ana' aprenat, a'nak sorarus sin, ma mnasi-mnasi' pah Galilea. 22Oras festi ntainua goen, fenai Herodias in an fet goe antaam neem ma nabsoo'. In absoo' ni reok ni kaheen, tar antea nmoe' Usif Herodes nok are' amnok fesat naan anmariin anmaten. Es nana te, Nai' Herodes no'en abso'ot naan ma nak neu ne nak, “Ho mroim he mtoit saa' na'ko kau te, mutoon! Au ro he 'fee ko. 23Maski ho mtoit tar antea nbait nua au prenti amsa', au ro he 'fee ko goe. Au 'suup 'eik Uisneno In kanan!”
24Ri' an-feto naan annao ma nataan in ainaf nak, “Ain! Ho mroim he au toit sa'na re' reko nneis na'ko ama?”
Ma in ain fe nataah ee nak, “Hau, oo! Reko! Mnao nai ma mtoit man nai' Yohanis in a'nakan.”
25Narari te, an-feto naan neem neu nai' Herodes in matan am nak, “Amo! Au toit henati' amfee kau nai' Yohanis in a'nakan, amtao man je anbi dulang es. Rabah!”
26Ma reka' nai' Herodes anneen han totis naan, in nekni namneuk. In ka nabei' fa he nheer nafani' in han supat, natuina' are' too mfaun sin anneen narair han supat naan. 27Narari te, in naprenat naan a'nak sorarus es ma nnao n'oet neik nai' Yohanis in a'nakan naan na'ko uim hukun. 28Ma sin an'oet naan nai' Yohanis in a'nakan, ma ntao naan je anbi dulang es. Oke te, annao naat ee neu ri' feto naan. Ri' feto naan ntoup dulang, ma nnao nfee je neu in ainaf. 29Anbi eti nai' Yohanis in atoup-noni' sin annenan nak, an'oet narair nai' Yohanis in a'nakan, sin neman ma nait neik nai' Yohanis in aon ma annao nsuub ee.
Rais reta' nai' Yohanis in a'maet ni antuu' on re' naan.
Usif Yesus antuthae too nifu nim an neis
(Nai' Mateos 14:13-21; Nai' Lukas 9:10-17; Nai' Yohanis 6:1-14)
30Anbi orses, Nai' Yesus In atoup-noni' re' ansonu' narair sin anbi afi ahunut, sin anfain neman oke', ma nabua nfanin nok Ne. Sin natoon are' kanan rasi re' sin nmo'e nrari, nok are' saa' re' sin nanoni' naraar je neu too mfaun sin. 31Anbi oras naan, too mfaun nao na'onin neum neman he naim Nai' Yesus. Tar antea, In nok In atoup-noni' sin ka napenin fa manuan he nbukaen. Nai' Yesus natonan In atoup-noni' sin nak, “Im he tnao taim baer-ma'koro, he tapein manuan he tasnas akre'o.”
32Oke te, sin ansaen ok-oke' anbi kofa', ma sin nao naim baer-ma'koro, na'roo na'ko kuan.
33Mes too mfaun sin niit Nai' Yesus sin kofa' naan, es nana te sin nnao nabnoon nefo in ninin. Too mfaun sin anpoin natuin ran meto', ma sin annao ntea nahunun Nai' Yesus nok atoup-noni' sin. 34Ma reka' Nai' Yesus ansaun na'ko kofa' naan, In niit too mfaun sin anpao nain Je. Tar In ansao ni nmouf. Natuin too mfaun sin ka nahiin fa he nmo'en saa', sin nfanin on re' bib-kase re' ka nmu'in fa atukus. Narari te, In nanoni' sin Uisneno In romineSurat Sensus 27:17, 1 Usif sin 22:17, 2 Mape'o 'Naof Pah Isra'er ma Pah Yahuda 18:16, Nai' Yeskial 34:5, Nai' Sakarias 10:2, Nai' Mateos 9:36 35-36na'ko oras mansi na'puup tar antea mansi nmaeb. Onai ma In atoup-noni' sin natoon Ne mnak, “Amo! Reko nneis Ho mreun too mfaun sin ok-oke', he nnao nsosan mnahat anbi are' kua paumaka' ia. Natuin orsi he nfai jen, ma ka tiit fa mnahat et bare ia.”
37Ma Yesus nataah sin am nak, “Paraak! Hii es he mfeen sin he nahan.”
Mes sin nataan nafain Ee mnak, “Amoo! Karu hit tuthae too mfaun ia, hit ro he tapoina' roit ti ko'u! Namnees nok tua-ameput es re' in ntoup in roi mepu anbi toon es!†Sur Akninu' uaba' Yunani nak, “dinari natun nua roi muti'”. Dinari es roi muit unu', namnees nok ameput es in kai neno es. Hit he tapein roi mfaun naan na'ko mee?!”
38Mes Nai' Yesus nataah sin am nak, “Hii mnao mihiin mit fe', sekau es amneik beti'.”
Narari te, sin nao natanan ma anfain neem natonan nak, “Anmui' utunu' fua' nim, nok ika' fua' nua goah.”
39Oke te, Nai' Yesus anreun too mfaun naan he ntook nabuan anbi huun.
40Fin sin ntokon puk nok. Pukan bian nabua nat-natun, ma pukan bian anteni bo' nim-niim. 41Narari te, Nai' Yesus nait naan utunu' fua' niim ma fin ika' fua' nua. Ma nbaiseun neu neno-tunan ma antoit makasi neu Uisneno. Narari te, In nteib utunu' naan pisa'-pisa', ma anfee sin neu In atoup-noni' sin, he nnao nbatin too mfaun naan ok-oke'. Ika' fua' nua nana msa' In nbait sin neu sin ar-ar sin. 42Ma sin arsin anbukaen tar antea namsenan. 43Reka sin anbukae nrarin on nana te, atoup-noni' sin nabuab nafani' mnaah anesit naan, naheun 'kora' bo'es am nua.
44Sin arsin of oni too nifun niim. Naan sin nsoi' nanaha atoni mnais fi nmees. Bifee ma ri'ana' ka maso'ik fa.
Usif Yesus annao npeo' oje fafon
(Nai' Mateos 14:22-33; Nai' Yohanis 6:16-21)
45Narari te, Nai' Yesus anreun In atoup-noni' sin he nnao nsaen kofa' he nnao nahunun neu kuan Betsaida et nef goe panin. Mes In fe' namaika' nbi naan, he nreun too mfaun sin he nnao nfanin. 46Ma reka' sin arsin anfanin, In nsae neu to'ef es ma an'onen.
47-50Oras mansi nmaeb, Nai' Yesus ansanun fain. Ma In niit atoup-noni' sin kofa', antea nrair nef goe tnanan. Mes sin anseop nok ma'tani', natuin kofa' naan annao nmaraban nok ain ko'u. Ma reka' nesnoe nmeu te, Nai' Yesus annao natuin sin. Mes In annao npe'o ha oje fafon.Ma oras In haumaak kofa' nana te, sin nkius niit Ee. Sin namtaun nmaten. Onaim sin maktaan nein es nok es nak, “Hoe! Sa'na es re' ia? Nit goa oo, ai' sa'na?”
Mes Nai' Yesus na'uab am nak, “Hoe! Hi kaisa' mimtau! Au es re' ia.”
51Ma oras Nai' Yesus antaam neu kofa', anin naan nasnaas ankoon. In atoup-noni' sin ansanmakan batur-batuur. 52Sin fe' niit Nai' Yesus In paek kuasat ma ntuthae too nifu niim anneis. Mes sin fe' ka nahiin namneo fa In kuasat naan.
Are' amenat na'ko Genasaret sin annaon neu Usif Yesus
(Nai' Mateos 14:34-36)
53Ma reka' sin antean nefo naan in panin, sin nasnasan, ma nsanun anbi kot Genasaret in ninin. 54Ma reka' sin sanun na'ko kofa' naan, atoni mfaun sin niit sin. Ma sin ankoa'an nak, “Hoe! Nai' Yesus nemen, oo!” 55-56Sin arsin naenan ma nmaktoon nein anfuun ma nateef, tar antea sin anroi neik are' kanan amenat sin.
Asar sin nenan nak Nai' Yesus et bare naan, sin arsin nroi neik are' kanan amenat sin, ma natupa' sin anbi mnera' husona'. Sin natenb ein nak, “Asar amenat sin anreo' naan Nai' Yesus In baru mnanu' in tuuk ne msa', sin of narekon.” Ma sin nareok nanin.
Atoran mansian kaisa' naneuk Uisneno In atoran
(Nai' Mateos 15:1-9)
71Atoni' pukan Farisi bian ma tunggur krei Yahudi bian anteni' neman na'ko Yerusalem he natefan nok Nai' Yesus. 2-5Atoni' Farisi sin anna' naheran atoran harat Yahudi. Atoran es es re' karu atoni' he nbukae, ro he nafaun in a'niman natuin harti in romin. On nana msa', karu nfain neman na'ko 'masa', sin ro he naniun fe'. Tar antea sin bare' umi hana' amsa', on re' pika, kras, pois oe, ro he tsaef sin natuina' harat in romin, hena' bisa tpaek sin he taah.
Karu anmui' tuaf Yahudi bian re' ka natuin fa harat naan, atoni Farisi sin nato'on.
Natuin rasi naan am, es na' sin nato'on oras sin niit Nai' Yesus In atoup-noni' sin nahan, mes ka nafaun fa sin a'nimak. Narari te, sin neman ma nasaan Nai' Yesus nak, “Nansaa' am es ho atoup-noni' sin nahan nok re' sin ka nafaun fa sin a'nimak nahuun? Naan sin nraban hit atoran na'ko mnais unu' sin!”
6-7Mes Nai' Yesus nataah sin am nak, “Hii re' ia on re' atoni' re' na'uaba' teta', mes hii mo'e teta'! Nahunut Na'i nai' Yesaya antui nain Uisneno In Kabin nak,
‘Hii mbo'is Kau,
mes arahaa rurum kotim, ma ka mpoi na'ko fa hii nekam.
Hii mo'em on nana msa' parsuum.
Hii ka mfiroir fa Au romik.
Mes hii mituina' haa mansian in romin.’
Hii amsa' on re' atoni' sin.aNai' Yesaya 29:13 8-9Hii misaitan mirair Uisneno In romin ma hii mituina haa harat mansian. Hii mahiin mini kaheen!
10Nahunut Na'i nai' Musa natoon narair Uisneno In aprenat nak, ‘M'atoran hi ama' ma hi aina'.’ Ma natoon anteni' sin nak, ‘Karu tuaf es naseku' in amaf ai' in ainaf ro he thukun tisan.’bAnpoin na'ko Pah Masir 20:12, 21:17, A'nak Rais Pirsait ein sin Atoran 20:9, Surat re' Nareta' Nafani' 5:16 11-12Uisneno nanoni' ki on naan, mes hii minoni' teta' na'ko naan. Hii mak, ‘Karu tuaf es anba'an narair he nfee sa'-saa' neu Uisneno, maski in amaf ma in ainaf ansuus anmaten, mes bare' re' naan ka bisa tpak je fa he turun sin, natuin anmanba'an narair he nfee je neu Uisneno.’ 13Es nana te, fe'ena Au 'ak kii, hii mporin main Uisneno In romin, ma hii msek'e meik atoran mansian. Anmui' atoran namfau re' hii msek'e nahuum on re' naan.”
Rais re'uf re' anpoi na'ko atoni' in nekan
(Nai' Mateos 15:10-20)
14Narari te, Nai' Yesus no'en atoni mfaun, ma nak, “Mneen rek-reko, henati' mihiin. 15Are' saa' re' antaam neu atoni' tain, ka nha'niis fa in tuan. Mes saa' re' anpoi na'ko in nanan, es re' neik ha'nisit neu in tuan. 16[Nah! Sekau he mneen, te mneen he muhiin!”]*Sur Akninu' uab Yunani ahun-hunut ka ntui fa era' 16.
17Narari te, Nai' Yesus nok In atoup-noni' sin annao nasaitan are' too mfaun naan, ma antaman neu um jes. Ma In atoup-noni' sin nataan reta' naan in a'mofun. 18Nai' Yesus nataah sin am nak, “Te hii ka mihiin fa msa', aa? In a'moufn ii on ia: saa' re' atoni naah ne, in reko kun. Mes saa' re' anpoi nfain naan, in es ka reko fa. 19Saa' re' hit taah ne, antaam neu hit taik. Narari te, anpoi nfain. (Usif Yesus In sarit nak atoni' bole naah sa'-sa'ah. Ka taras fa.)
20Saa' re' anpoi na'ko atoni' in nekan, naan es re' neik hai'nisit, tar antea Uisneno nma'niis ne. 21Rais re'uf namfau anpoi na'ko atoni' in nekan! Rais re'uf sin es re': tenab amre'ut, rais makonit, rais bakan, rais marorot, 22rais paru', rais makaket, moe' re'uf, puta-kriu huma-huma, sinmakat, mantinus, na'uab na're'uf es, nabeo', ka nahiin fa atoran, ma na'nakfaut.
23Nah! Are' moe' re'uf naan anpoi na'ko atoni' in nekan. Naan es re' nareu' nafani' in tuan. Uisneno msa' nma'niis ne.”
Usif Yesus anturun bifee mnais es re' ka na'ko fa atoni' Yahudi
(Nai' Mateos 15:21-28)
24Oke te, Nai' Yesus sin nasaitan bare naan, ma annao neu kot es kan ne Tirus. Antean bare naan, sin antaman anbi um jes, natuin Nai' Yesus ka nroim fa he es-es nahiin nak In et re' naan. Mes In ka bisa na'koro' fa.
25-26Anbi naan, anmui' bifee mnais es re' in amneem ni ka na'ko fa atoni' Yahudi. Nahoins ee anbi pah Fenesia et propinsi Siria. Oras in neen nak Nai' Yesus neem, in nnao ma antoit Je he nriu' napoitan niut re'uf na'ko in an-feto.
27Nai' Yesus na'uab manporin nak, “Ri'ana' sin ro he naah nahunun, oke te na' an'okar mnaah nesif naan neu asu.” (Nok tenab ma'nifa', Nai' Yesus ro he nturun nahunun In atoni' Yahudi sin, hena' anturun atoni' bian anteni').
28Mes bifee naan nataah am nak, “Namneo, Aam! Mes asu naan in et mei je nupun. Es nana te in naah mnaah amofut na'ko ri'ana' naan in a'pika'.” (Nok tenab nak, oras ri'ana' sin nahan, asu naan napeni mnahat amsa'. Maski Nai' Yesus anturun In ini sin, In ro he nkius atoni' bian amsa'.)
29Ma reka' Nai' Yesus anneen on nana te, In na'uab am nak, “Wee, bifee ia fe'! Ho uab man namneo! Es nana te aina' ho mfain nai, natuin niut re'uf naan anpoi nrair na'ko ho anah.”
30Narari te, bifee naan anfain. Antea umi te, in anah naan antuup anfiin. Niut re'uf naan anpoi nrair.
Usif Yesus nareko' atoin amuut es, re' ankoos nok amsa'
31Narari te, Nai' Yesus sin nasaitan kot Tirus, ma nnaon natuin ranan tas je ninin, natuin ranan kot Sidon. Na'ko naan, sin nnao nkonon tar antean nefo Galilea. Narari te, sin nnaon neu pah es nok kot bo'es, re' sin anteek nani nak, ‘Dekapolis’.†‘Dekapolis’ in a'moufn ii es re' ‘Kot Bo'es’. 32Nbi bare re' naan, anmui' atoin amuut es, re' ankoos nok. In aok-bian sin neik je nnao neu Nai' Yesus. Sin ntotin henati' Nai' Yesus antao In a'niman neu in a'nakan, he nareok ee. 33Ma Nai' Yesus nasaitan too mfaun sin, ma nnao nmes nok atoni' naan. Nai' Yesus nataam In akrurun neu atoni' naan in ruik nein nua sin. Oke te, In ntao hape anbi In akrurun naan ma anreo' atoni naan in maan. 34Nai' Yesus anbaiseun neu neno-tunan, anheer In asnasan, ma naprenat nak, “Efata! ” (in a'moufn ii nak, “Mutfe'i nai!”)
35In na'uab ona ha re' naan, mes atoni' naan in ruik ni anneen nain oras naan. Atoni' naan in maan ama'tanes naan anma'nuur nani msa', tar antea in na'uab nok reko.
36Oke te, sin nua sin annao nfanin neu too mfaun. Nai' Yesus antaar sin am nak, “Amneen, oo! Nati' kaisa' mitonan es-es mak Au 'ureko' 'urair atoni' ia.” Mes maski Nai' Yesus antaar sin nok ma'tani' amsa', sin na'uabin piut-piut anbi are' bare-bare. 37Too mfaun re' anneen uab mantonas naan, ansanmakan maten. Sin na'uaban nak, “Ma'taen bese! Atoni re' ia anmoe' are' sa'i reko oke'. Akoost ate nneen. Amuut ate na'uab.”
Nai' Yesus ntuthae atoni' nifun haa
(Nai' Mateos 15:32-39)
81-3Ka 'roo nteni fa on nana te, anmui' too mfaun neem nabuan he nneen Nai' Yesus. Sin natuin Ee tar antea neno teun goen. Es nana te, sin nararin beti'. Narari te, Nai' Yesus no'en naan In atoup-noni' sin am nak, “Au ansao ki nmouf nok too mfaun ia. Bian neman na'ko bare 'roo, ma nabuan neno teun goen, tar antea sin nararin beti'. Reko nneis sin kaisa' anfanin nok tai ruman. Kas-kaisa' sin tuamafun anbin ran atnana'.”
4Nai' Yesus In atoup-noni' sin nataah nam nak, “Aam! Bare ia na'roo na'ko kuan. Es nana te, hit ka neu tuthaetan fa too mfaun ia!”
5Nai' Yesus nataan sin am nak, “Hii mmui' utunu' fua' fauk?”
Sin natahan am nak, “Aam! Hai mitunu' utunu' fua' hiut goah.”
6Oke te, Nai' Yesus anreun atoni mfaun naan he ntokon anbi afgui. Narari te, In nait utunu' fua' hiut naan, ma ntoit makasi neu Uisneno. Narari te, In anteib utunu' naan pisa'-pisa' neik In a'niman, ma anfee sin neu In atoup-noni' sin. Sin nnao ma nbait neu atoni mfaun ok-oke'. 7Ma sin napenin ika'-ika' amsa'. Narari te, Nai' Yesus antoit makasi nteni' neu Uisneno antoom ika'-ika' naan. Oke te, In nreun In atoup-noni' sin, he nnao nbatin nteni' neu too mfaun. 8-9Sin arsin ok-oke' oni' atoni' nifun haa. Sin nahan tar namsenan. Naah nararin on nana te, atoup-noni' sin nabuab mnaah nesif naan naheun 'poni hiut. Narari te, Nai' Yesus anreek sin he nfanin ok-oke'. 10Ma oras sin nnao nfanin, on nana te, Nai' Yesus nok In atoup-noni' sin ansaen neu kofa', ma nnaon natuin nefo naan in ninin, neu bar jes in kan ne Dalmanuta.
Atoni Farisi sin namin ranan he namouf Usif Yesus
(Nai' Mateos 16:1-4)
11Ma oras Nai' Yesus sin antean Dalmanuta, anmui' tuaf-tuaf na'ko pukan krei Farisi neman he nateef nok Ne. Sin nataan na'ke't Ee. Sin toit Je mnak, “Aam! Mukrira' rais sanmakat henati' anfani 'tope' re' mamnita', nak namneo Ho mupein ma'tanif na'ko Uisneno.”aNai' Mateos 12:38, Nai' Lukas 11:16
12Nai' Yesus anheer In asnasan ma nak, “Karu Au 'neen hi uabam naan, Au neek ki nme'jon! Nansaa' am es hii mtoit rais sanmakat? Kaisa' on naan! Rais sanmakat ro nmui' msa', mes Au ka' mo'e 'fee ki fa.”bNai' Mateos 12:39, Nai' Lukas 11:29
13Narari te, Nai' Yesus annao nasaitan sin, ma ansae nfain anbi kofa' nabua nok In atoup-noni' sin. Ma sin nnrakan neu nefo naan in panin.
Usif Yesus nanoni' nak ampanat mirek-reko' atoni' Farisi sin rais makopo'
(Nai' Mateos 16:5-12)
14Ma oras Nai' Yesus sin antean nefo naan in atnanan, na' atoup-noni' sin namnaun, nak sin nikan nak sin ka nekin fa beti'. Suma sin neik utunu' fua' mese'. 15In anneen sin na'uaba' nteek utunu' on nana te, Nai' Yesus nak sin am nak, “Hii ro he mpanat rek-reko! Kaisa' hii mtoe mituina' Usif Herodes ma atoni' Farisi sin rais makopo' amre'ut. Sin rais kopo' naan, nahuum on re' muur ii ankuum nabuab ee nok uut.”cNai' Lukas 12:1
16Anneen In na'uab on nana te, In atoup-noni' sin ntaka'naan ein. Ma sin na'uab ein nak, “Atoni mnasi' ne na'uab rais saa', ka? Oni' In na'uab on naan, natuin hit ka teik fa utunu'.”
17Mes Nai' Yesus nahiin sin nek tenab. Es nana te, In na'uab am nak, “Nansaa' am es hii mi'uaba haa utunu'? Hii ka mheek fa Au sair ti, oo? Hii roen mini nbufun maten! 18Hi miit mirair meik hi mat mini jen, mes hii ka mihiin fa in a'mofun! On re' hii ka mit-mitaf! Hi mneen meik hi rukim, mes hii ka mihiin fa sa'-saa'. On re' hii ka mneen miit fa msa'! Hi mnikan maindNai' Yeremias 5:21, Nai' Yeskial 12:2, Nai' Markus 4:12 19utunu' fua' nim re' Au teib sin pisa'-pisa' ma 'tuthae too nifun nima, oo? Neno naan hi mibuab man utun anesit 'kora' fauk?”
Sin natahan am nak, “'Kora' bo'es am nua, tua.”
20Nai' Yesus nataan anteni' nak, “Hii fe' mimnau re' neno naan ai' kah, oras Au 'tebi' bait utunu' ma 'tuthae too nifun haa, ai' ka? Hi mibuab man utun nesif naan 'poni fauk?”
Sin natahan am nak, “'Poni hiut, tua!”
21Ma Nai' Yesus nak, “Namneo! Hi miit nok hi matam. Mes nansaa' am es hii ka mihiin fa, Au ma'tain ki in amneem ni na'ko mee?”
Usif Yesus nareko' atoin aforot mese' anbi Betsaida
22Narari te, Nai' Yesus sin antean kuan Betsaida. Anbi naan, sin neik atoin aforot es neu Nai' Yesus. Sin ntoit Nai' Yesus he nasbeot nareko' atoin aforot naan. 23Es nana te, Nai' Yesus antoup atoni' naan in a'niman ma neik je npoi neu kuan ee in kotin. Ma In npuran hape neu atoni' naan in matan, ma In reo' atoni' naan in matan. In nataan am nak, “On mee? Ho miita', ka?”
24Atoni' naan na'aiti in matan, ma nkisu 'ri ma 'ne'u, ma in nataah am nak, “Tua! Au 'iit atoni' anbaknao nein. Mes humne on re' au 'iit hau nggoe es anao tein!”
25Ma Nai' Yesus antao nteni' In a'niman neu atoni' naan in matan. Ma atoni' naan ankisu nteni', ro batuur in niit reek goen. Oras ia in niit nok akninu'. 26Oke te, Nai' Yesus anreun atoni' naan he nnao nfain, mes namnaub ee nak, “Ho mfain nai, mes amnao mutuin ran teta'! Kaisa' amnao mfain meu Betsaida.”
Nai' Petrus anmanaku' ma namneoba' nak Usif Yesus naan Kristus, atoni' re' Uisneno anruur naan Je na'ko unu'
(Nai' Mateos 16:13-20; Nai' Lukas 9:18-21)
27Narari te, Nai' Yesus sin annao funan ma nateef kuan-kuan anbi Kaisarea Filipi. Anbi rana tnana' te, Nai' Yesus nataan sin am nak, “Karu tatuin too mfaun sin uab keni, sin nak Au re' ia sekau Kau?”
28Sin natahan am nak, “Bian sin nak ‘nai' Yohanis Asranit’. Bian sin nak, ‘na'i nai' Elia’, mafefa' kninu' Uisneno. Ma bian anteni' sin nak, Ho re' ia tuaf es na'ko mafefa' kninu' ahunut sin.”eNai' Markus 6:14-15, Nai' Lukas 9:7-8
29Ma Nai' Yesus nataan anteni' neu sin nak, “Mes natuin hii mahiin mini te, Au re' ia sekau Kau?”
Nai' Petrus nataah am nak, “Ho re' ia Kristus, re' Uisneno anruur naan Je na'ko unu'.”fNai' Yohanis 6:68-69
30Ma Nai' Yesus antaar sin mates nak, “Ka nabei' fa he hii mitonan sekau-sekau, saa' re' nai' Petrus na'uab ee ia!”
Usif Yesus natoon In ma'ne'at ma In neno' maten
(Nai' Mateos 16:21-28; Nai' Lukas 9:22-27)
31Narari te, Nai' Yesus murai natonan In atoup-noni' sin am nak, “Au re' ia, An Mansian Kau. Au of 'upein rasi ha'mu'it namfau, natuin a'nak harat sin, a'nak rasi pirsait sin, ma tunggur krei sin ok-oke antita' Kau. Sin of anroor niis Kau, mes nmeu te, Au 'moni 'fain.” 32Nai' Yesus natoon mat-maat on naan, onaim nai' Petrus anheer napaisb Ee, ma nakai Ne nak, “Aam! Kaisa' mu'uab on naan! Au ka neu he konan sin fa, he nniman Ko.”
33Mes nai' Petrus in uaban naan ka natuin fa Uisneno In romin. Es nana te, Nai' Yesus anniik ma nkius In atoup-noni' bian sin. Narari te, In nakaina' nai' Petrus nok ma'tani' nak, “Hoe! Nana niut re'uf sin A'nak Ko'u kein in uaban! Mu'roo mu'ko ia! Ho suma mutenab meik tenab mansian, mes tenab naan ka natuin fa Uisneno In romin!”
34Oke te, Nai' Yesus anhaman are' atoni mfaun he neem nabuan nok In atoup-noni' sin. Ma In nanoni' sin nak, “Atoni re' anroim he natuin Kau, ro in he naran ma natuina' neno-neno! In ro he nnikan nain in romin kun, ma natuin neu romif Uisneno. Maski atoni he nroor goe msa', in natuin piut. In on re' atoni' nasaah in hau nehe he nnao nkuus na'peti' niis ne.gNai' Mateos 10:38, Nai' Lukas 9:23, 14:27 35Fin atoni' re' anroim he nmaet natuin in nok Kau, of in nmoin nabar-baar nok Uisneno. Mes atoni' re' anmoin arahaa neu in tuan, of in moin ni ka ma'osa' fa!hNai' Mateos 10:39, Nai' Lukas 17:33, Nai' Yohanis 12:25 36Amneen, oo! Karu ho mui' pah-pinan in afni oke', mes Uisneno antita' ko, ho he mupein saa'? 37Maski nak ho mroe meik pah-pinan in afni oke' msa', mu'if naan ka neu he ntuik naan fa ho sman mi!
38Mimnau nai! Atoni' pah-pinan oras ia anmo'en re'uf huma'-huma'. Sin ka nfiroir fa Uisneno. Es nana te, sekau re' he natuin Kau mes namaebon, ai' natuina' Au noin ki mes namaebon, of Au msa' 'umaebok he 'manaku' in tuan ni anbi Uisneno In matan. Natuin Au, An Mansian ia, of Au 'fain 'uum u'ko neno-tunan. Ma ameput Uisneno na'ko neno-tunan of naub Kau. Oras hai msaun im mi'ko neno-tunan meik Ama In pinan ma krahan, of mansian ni na' nahiinin nak mneo ni Au sekau Kau.
91Hii kaisa' mnikan Au uabak ia. Na'ko hii arki ok-oke' re' ia, of anmui' tuaf re' fe'en nmoin fe' tar sin niit Uisneno antook ma naprenat neik kuasat ma'tani'.”
Usif Yesus na'bani', ma In baer pake nariim anbi to'ef in tunan
(Nai' Mateos 17:1-13; Nai' Lukas 9:28-36)
2Neno nee ankonno te, Nai' Yesus antoit nai' Petrus, nai' Yakobos, ma nai' Yohanis, he nnaon nsaen bua'-bua' on to'e-mnanu' es, re' ka nmui' fa tuaf. Oras sin antean in fafon, sin nkius niit Nai' Yesus na'bani'. 3Ma In baer pake naan anfanin muti' ma nariim. Ka nmui' fa bare' pah-pinan re' muit ni namnees nok In paken. 4Nok askeken, sin niit Nai' Yesus na'uab nok na'i nai' Elia ma fin na'i nai' Musa.
5-6Sin teun sin namtaun maten. Nai' Petrus antaka'nana', tar in na'uab tafi'-tafi'. Narari te, in natonan Nai' Yesus nak, “Aam! Hit bi iat na'reko nneis. Reko te, hit atmoe' uim ropo teun. Es neu Ko, Aam. Es neu na'i nai' Musa, ma es anteni' atfee je neu na'i nai' Elia.”
7Oke te, nok askeken nope ansaun neem ma an'aum naan sin. Ma sin anneen hanaf es anpoi neem na'ko nope naan am nak, “Amneen nai joo! Nai' Yesus re' ia Au An neka'. Hii mneen ma mituin mirek-reko' In uaban!”a2 Nai' Petrus 1:17-18; Nai' Mateos 3:17, Nai' Markus 1:11, Nai' Lukas 3:22
8Oras nai' Petrus sin anneen hanaf naan, sin ankisun fuun ma nateef, mes nok askeken sin ka niit anteni' fa tua nua ee nee. Suma Nai' Yesus anmees.
9Narari te, Nai' Yesus nok In atoup-noni' sin ansanun na'ko to'ef naan. Ma Nai' Yesus antaar sin am nak, “Saa' re' hii fe' miit mirari naan, hii kaisa' mitonan es-es. Au re' ia, An Mansian, Au ro he 'maet fe'. Karu Au 'moni 'fain, na' hii mitoon rasi naan neu too mfaun.”
10Sin nnaa' naheran Nai' Yesus In rais manba'an naan, ma sin ka natonan fa es. Ma sin teun sin anmaktan nein es nok es nak, “In sair ti, on mee, es na' In nak, In he nmoni nfain na'ko In a'maten re' naan? Nok ranan mee?”
11Ma sin nataan Ne ma nak, “Tunggur krei sin nak na'i nai' Elia ro he neem nahuun fe', rari te na' Kristus neem. Mes Aam, natuin Ho teen bit, on mee?”bNai' Meliaki 4:5, Nai' Mateos 11:14
12Ma Nai' Yesus nataah am nak, “Namneo on naan. Na'i nai' Elia neem nahuun fe', he nfei ranan neu Kristus, atoni' re' Uisneno anruur nani na'ko un-unu'. Mes on mee? Hii ka mihiin fa saa' re' sin tui nani et Uisneno In Sur Akninu' anmatoom nok An Mansian? Natuin sin antui narari ma nak, karu In neem antea te, atoni' of anha'mui' Je ma sin of anroor nisan. 13Ma hii ro he mtakan hii ruik min rek-reko jo! Na'i nai' Elia neem anraar jen. Ma atoni' nha'mui' je, natuin sin romik. Naan namnees nok saa' re' sin na'i antui naan je et afi unu'.”
Usif Yesus nareko' ri'an es re' niut reu' fes antaam ne
(Nai' Mateos 17:14-21; Nai' Lukas 9:37-43a)
14Oras Nai' Yesus nok In atoup-noni' tuaf teun natefan nfanin nok atoup-noni' bian, sin niit too mfaun nabuan. Too mfaun naan neman he niit atoup-noni' bian anmatoen nok tunggur krei sin. 15Oras too mfaun sin niit Nai' Yesus te sin naskeken, fin sin nak ai' In fe' nabarah et to'ef in tunan. Ma sin naen nseun In.
16Oke te, Nai' Yesus nataan sin am nak, “Him matoen rais saa' mok sin?”
17Ma atoin es neem ma nak, “Aam, amneen fe'! Au 'eik au an-mone henati' Ama' mureko' man ee. In nmuu, ma ka bisa na'uaba' fa, fin niut reu' fes antoom ee. 18Karu niut re'uf naan antaam, in nbeson ri'ana' naan neu afu. Narari te, ri'ana' naan in haep ne na'furi', ma in neuk niis nein. Rarit in aon naan nruur goah on hau meto. Au 'toit 'iit Ho atoup-noni' sin, he sin nriu' niut re'uf naan. Mes sin ka bisa fa.”
19Anneen on nana te, Nai' Yesus naskara' sin am nak, “Hoe! Hii on he bainesi' ki! Au 'unoni kii fani-fani, mes hii ka mhe-heek man fa. Ma hii ka mpirsai Kau fa batur-batuur! Au he 'sabaar kii tar antea reka'! Meik Kau ri'ana' naan neem neu ia!” 20Oke te, sin naskau neik ri'ana' naan neem neu Nai' Yesus. Oras niut re'uf naan nkius niit Nai' Yesus on naan, in nbonan ri'ana' naan ma antitu' anbi afu, ma in haep-bua-neor ni nsae.
21Narari te, Nai' Yesus nataan ri'ana' naan in amaf nak, “Ho aan hi in meen si na'ko rek-reek ii?”
In amaf nataah am nak, “Na'ko in an-ana' fe'. 22Niut re'uf naan he na'maet au an hi 'ro-roo goen. In nbeson au an hi fani-fani nbi ai, ma nareem ee anbi oe. Es nana te, Aam, amturun kau fe'! Karu reko te, amneek kai, he mureko' man au anah ia.”
23Nai' Yesus nataah am nak, “Nansaa' am es ho mak ‘karu reko’? Namneo Au bisa 'moe' are' sa'-saa', asar atoni' ro he npirsai fe'!”
24Narari te, atoni mnasi naan nataah ma nkae nok, nak, “Aam! Namneo, au 'pirsai 'urair. Mes amturun kau he au 'neek atebes ia ma'tani' antein!”
25Oras naan, Nai' Yesus nkius too mfaun murai neem nauban sin. Onaim In naprenat niut re'uf naan am nak, “Hoi! Niut aburarut! Ho mpoi nai mu'ko ri'ana' ia, he in bisa nneen, ma in bisa na'uaba'. Ho kaisa' mtaam amteni' meu ne!”
26Anneen Nai' Yesus na'uab on nana te, niut re'uf naan anhunun naher-heer. In nmoe ri'ana' naan antikoib ma npaiteet koon, oke te na' anpoi nasait ne. Ma ri'ana' naan antuamauf on re' anmate nrair. Tar antea bifee-atoni' anbi naan na'uaban nak, “Nah! In mate nrair!”
27Oke te, Nai' Yesus anna' ri'ana' naan in a'niman, ma anfiit nafeen ee. Ma ri'ana' naan anfeen nain oras naan.
28Oke te, Nai' Yesus nok In atoup-noni' sin nnao nasaitan bare naan, ma antaman neu um jes. Anbi naan sin nataan Nai' Yesus nak, “Aam! Nansaa' am es fe'ena hai ka bisa mriu' man fa niut re'uf naan?”
29Ma Nai' Yesus natonan sin am nak, “Amneen rek-reko! Niut re'uf sin ro amaun tein. Es nana te, karu hii ka m'onen he mtoit fa Uisneno, hii ka bisa mriu' fa niut re'uf naan.”
Usif Yesus natoon anteni In rasi 'maten
(Nai' Mateos 17:22-23; Nai' Lukas 9:43b-45)
30Narari te, Nai' Yesus nok In atoup-noni' sin nnao nasaitan bare naan, ma antaman neu propinsi Galilea. Oras naan, Nai' Yesus ka nroim fa he atoni' nahiin nak In et bare naan. 31Mes In arahaa he nanoni' In atoup-noni' sin. In natonan sin am nak, “Ka 'roo fa heen, sin of na'sosa' Kau neu atoni' teta'. Oke te, sin nroor niis Kau, An Mansian ia. Namneo Au ro he 'maet, mes anbi nmeu te, Au of a'moni 'fain.”
32Nai' Yesus natoon on naan, ma In atoup-noni' sin naskeken ntaka'nan ein. Sin ka nabrain fa he nataan anteni' Nai' Yesus In tenbi on mee.
Usif Yesus In atoup-noni' sin matoen neu sekau es re' ko'u nneis
(Nai' Mateos 18:1-5; Nai' Lukas 9:46-48)
33Narari te, Nai' Yesus sin annaon ntean Kapernaum. Ma oras sin antaman anbi umi, In nataan neu In atoup-noni' sin am nak, “Fe'ena hii matoena' rais saa', ka?”
34Mes ka tiit fa es nataah, fin sin nbi raan ne tnanan, sin matoen neu sekau es ko'u nneis anbi sin.cNai' Lukas 22:24
35Oke te, Nai' Yesus antook ma nanoni' sin am nak, “Sekau es anroim he nrair atoin ko'u, in ro he nroim he nfain atoin neek a'baut, he ntuthae atoni mfaun.”dNai' Mateos 20:26-27, 23:11, Nai' Markus 10:43-44, Nai' Lukas 22:26
36Oke te, Nai' Yesus naskau naan ri'an es anbi naan, ma nhake nfain anbi sin atnanak. Ma In na'uaba' nak, 37“Sekau re' natuin Kau ma ntuthae too ana' on re' ri'an a'baut re' ia, huma' mese on re' in tuthae Kau msa'. Ma in imsa' antuthae Au Ama' re' ansonu' Kau he 'taam uum anbi pah-pinan ia.”eNai' Mateos 10:40, Nai' Lukas 10:16, Nai' Yohanis 13:20
Sekau es re' anfain hit atoin'a
(Nai' Lukas 9:49-50)
38Narari te, Nai' Yesus In atoup-noni' nai' Yohanis, natraak am nak, “Amo! Anbi orses, hai miit atoin es anpaek Ho kanam ma nriu' niut re'uf sin. Mes hai mtaar ee, natuin hit ka atoin'a fa.”
39Mes Nai' Yesus nataah am nak, “Hoe! Hii kaisa' mikain ee. Fin sekau es anpaek Au kanak he nmoe' rais sanmakat, in of ka neu na'uab na're'uf fa Au kanak. 40Karu in ka nraban kit fa, on nana te in re' naan hit atoin'a msa'.fNai' Mateos 12:30, Nai' Lukas 11:23 41Es nana te, mimnau rek-rek go! Karu anmui' atoni' re' nahiin nak hii mituin Kristus, rari te in nturun ki, Uisneno ka neu nnikan fa in haet naan. Maski in suma na'inu' ki neik oe ruman kras es amsa', Uisneno ka neu nniik ne fa.”gNai' Mateos 10:42
Kais amkua'noon mok sanat
(Nai' Mateos 18:6-9; Nai' Lukas 17:1-2)
42Oke te, Nai' Yesus natonan nteni' sin am nak, “Karu atoin es anmo'e nsan neu ri'an es, tar in ka npirsai nteni' Kau fa, ampantom, oo! Reko nneis, nait faut ko' goes,*Sur Akninu' uab Yunani antui ma nak, ‘fatu 'fore'’ re' sin paek je he nfoer mak-gandum. ma nfuut goe neu in neon, ma nporin nataam in tuan neu tas je tnanan.
43Karu ho musanab meik ho nimam, mketu mporin ho nimam naan! Fin reko neis ho mtaam meu sonaf neno-tunan meik ho nimam mese', na'ko sin anporin nataam ko neu ai maputu' ma ai marara' abar-barat meik ho nimam nua.hNai' Mateos 5:30 44[Ai marara' naan, namneo-namneo baer naan a'renat. In ai ji ka nmaet niit fa. Ma are' kauna' so' ji nsoe nareo' ka nas-naas fa.]†Sur Akninu' uab Yunani un-unut sin, ka ntui fa era 44. 45Karu ho musanab meik ho haem, mketu mporin ho haem naan. Fin reko neis ho mtaam meu sonaf neno-tunan meik ho haem mese', na'ko sin anporin nataam ko neu ai maputu' ma ai marara' abar-barat meik ho haem nua. 46[Ai marara' naan, namneo-namneo baer naan a'renat. In ai ji ka nmaet niit fa. Ma are' kauna' so' ji nsoe nareo' ka nas-naas fa.]‡Sur Akninu' uab Yunani un-unut sin, ka ntui fa era 46. 47Ma karu ho musanab meik ho matam, mro'i mporin ho matam naan. Fin reko neis ho mtaam meu sonaf neno-tunan meik ho matam mese', na'ko sin anporin nataam ko neu ai maputu' ma ai marara' abar-barat meik ho matam nua.iNai' Mateos 5:29
48‘Ai marara' naan, namneo-namneo baer naan a'renat.
In ai ji ka nmaet niit fa.
Ma are' kauna' so' ji nsoe nareo' ka nasnaas fa.’jNai' Yesaya 66:24
49Au nonik ia, ro ma'fena'. Es nana te, sekau es he natuina' Kau, ro in he ntahan he nok piut, on re' sis se'ik naan ro he npaek masik, hena' sisi naan antahan a'roo.
50Masik naan, ro reko. Hit pak je he taminab mnahat. Mes karu masik naan ka min masik fa heen, he tpak je neu saa' antein? Ro hit taiti tpoir nahe. Hii msa' ro he mfain on re' masik, he mmoin nok manekat mok are' atoni mfaun sin.
Nah! Hii kaisa' matoe mteni' nai, mak sekau es ko' gui, ma sekau es an ii.”kNai' Mateos 5:13, Nai' Lukas 14:34-35
Atoni' Farisi sin namin ranan he namouf Usif Yesus natuina' rasi matsaos ma manporin
(Nai' Mateos 19:1-12; Nai' Lukas 16:18)
101Narari te, Nai' Yesus sin annaon neu propinsi Yudea, ma neu bare bian anteni' et noe Yarden in panin, pasa' neon-saet. Anbi naan, too mfaun neman ma naub Ne. On re' nati', Nai' Yesus nanoni' sin.
2Atoni Farisi fauk neman he namouf Nai' Yesus. Sin natanan nak, “Natuin hit atoran rais-pirsait, reko ai' kah, karu atoin amatsaos es anporin in fee?”
3Mes Nai' Yesus nataah sin nak, “Mimnau fe'! Rasi atoran fee-mone re' Nai' Musa anba'an nani neu kii nak on mee ka?”
4Sin natahan nak, “Na'i nai' Musa in atorni nak, atoni' nabei' he nporin in fee, mes ro he nmoe' nahunun sur manporin ma annona' surat naan neu in fee.”aSurat re' Nareta' Nafani' 24:1-4, Nai' Mateos 5:31
5Mes Nai' Yesus nataah sin am nak, “Hoi! Amneen fe'! Na'i nai' Musa antui on naan, natuin hii mi'nakfaut bainesi'! 6Hii kaisa' mnikan rais reta' un-unu' oras Uisneno anmoe' neno-tunan ma pah-pinan! Natuin matu'i narair et Sur Akninu' nak,
‘Uisneno anmoe' mansian nahuum bon on bifee ma atoni.bReta' Ahun-hunut 1:27, 5:2
7Es nana te, atoin es ro he nnao nasaitan in ainaf ma in amaf,
ma anmafuut neek nok in fee,
8tar nua sin anfanin mese'.’cReta' Ahun-hunut 2:24
9Karu Uisneno neiknon nabuab sin anfanin mese', ka nabei' fa mansiani anbatis sin!”
10Narari te, Nai' Yesus nok In atoup-noni' sin antaman mesen anbi um jes. Anbi naan, sin nataan Nai' Yesus matoom nok In nonin re' fe'ena.
11Nai' Yesus nataah sin am nak, “Sekau re' anporin in fee, ma annao nsao nteni' bifee 'teta', nana msa' antaam rais makaket! 12On nana msa' bifee! Karu in porin in mone, oke te in nsao ntein atoni' teta', nana msa' antaam rais makaket!”dNai' Mateos 5:32, 1 Korintus 7:10-11
Usif Yesus na'uab ma anfee tetus neu ri'ana' sin
(Nai' Mateos 19:13-15; Nai' Lukas 18:15-17)
13Anbi orses, sin neik sin anah sin neem neu Nai' Yesus, ma antotin he In nfee tetus neu sin. Mes Nai' Yesus In atoup-noni' sin nakaina' sin.
14Reka Nai' Yesus niit rasi nana te, In nato'on In atoup-noni' sin am nak, “Mifetin ri'ana' sin he neman neu Kau! Kaisa' mikaina' sin! Natuin atoni re' nahuum bon on sin re' naan, es na' anfain Uisneno In nna. 15Mimnau rek-reko! Sekau-sekau re' neman haumaak Uisneno, sin ro he namnau niis Ne, on re' anah-anah sin namnau sin ainaf ma sin amaf. Karu kahaf, ka nabei' fa he 'teek sin tak Uisneno In nna.”eNai' Mateos 18:3 16Oke te, Nai' Yesus anhoo naan ri'ana' sin, ma In antao In a'niman anbi sin a'nakak mese'-mese' he nfeen sin tetus.
Atoin amu'it naim ranan he nmoin nabar-baar nok Uisneno
(Nai' Mateos 19:16-30; Nai' Lukas 18:18-30)
17Ma reka' Nai' Yesus sin he nnaon konon, anmui' atoin amui' tes naen neem he nateef nok Ne. In na'ruri' anbi Nai' Yesus In matan, ma nataan am nak, “Aam tungguru re' au 'hormat ani! Au he 'utaan akre'o. On ai, Aam. Of au he 'moe' on mee kah, henati' au bisa 'taam on sonaf neno-tunan, he 'moin 'ubar-baar 'ok Uisneno?”
18Nai' Yesus nataah am nak, “Nansaa' am es ho mteek mak, ‘re' au 'hormat ani’? Ka tiit fa es re' he thormat ani, karu mak Uisneno nmees. 19Ho muhiin murair prenat Uisneno ahunut sin nak,
‘Kaisa' mroor atoni;
kaisa' mmakaek;
kaisa' mibaak;
kaisa' msaksi mipoi;
kaisa mputa-kriu atoni' in bare';
ma mi'parnom meu ho aina' ma hii ama'.’”fAnpoin na'ko Pah Masir 20:12-16, Surat re' Nareta' Nafani' 5:16-20
20Atoni naan nataah am nak, “Namneo, Aam tungguru! Au 'unaoba' ar kanan atoran sin na'ko oras au fe' munif kau.”
21Nai' Yesus nneek niis atoni naan. Ma In nak, “Namneo! Mes anmui' es anteni'. Es nana te, ho mfain nai he mu'sosa' main are' kanan ho 'mu'im. Narari te, meik roit re ho mupein je naan ma mnao he mbait main sin neu ama'mu'it sin. Oke te, ho uum nai he mutuina' Kau. Uisneno of anseun-banin ko neki 'mu'if neno-tunan.”
22Ma reka' in neen Nai' Yesus In uaban nana te, in nekni nakrati'. Ma in fain nok in nekni nsuus anmaet, natuin in atoni' re' anmui' are'-kanan 'mui' fi oke'.
23Ma Nai' Yesus ankisu nfuun am nateef ma na'uab nok In atoup-noni' sin am nak, “Amneen, oo! Atoin amui' ti na' neu-goah antaam on sonaf neno-tunan!” Bikase' unta
24Anneen rasi nana te, atoup-noni' sin anmukekon. Ma Nai' Yesus na'uab anteni' nak, “Amneen rek-reko! He trair anah-anah Uisneno te, maneun ni ka an-ana' fa! Kaisa' mitenab am mak ma'kaf-kafa'. 25Atoin amui' tes he ntaam on sonaf neno-tunan ma anfain on Uisneno in anha te, in sus ti huma' mese' on re' bikaes unta re' antaam neu in o'of, nao natuina' aen tes in konan.”
26Nai' Yesus In uaban naan anmoe' sin anfanin taka'naan ein. Ma sin maktan nein ma nak, “Karu namneo on nana te, sekau ka es re' he napeni 'honis nabar-baar?”
27Nai' Yesus ankius sin mese'-mese' ma nak, “Natuin mahinif ma manoef mansiani te, of ka nrarif. Mes mimnau, natuin mahinif ma manoef Uisneno, ka tiit fa saa' es re' of ka nrarif.”
28Narari te, nai' Petrus nmurai na'uab am nak, “Amo! Hai mnikan main are'-kanan sa'-saa' he mituina' Ko. Onaim hai of mepein saa'?”
29-30Nai' Yesus nak, “Au he 'utoon kim 'ak onai: Sekau es natuina' Kau, ma annao na'roo na'ko in ainaf ma in amaf, in orif-tataf, in anah-anah sin, in rene, in mepu, nok are' in um ji nanan, he nnao natoon Rais Reko Uisneno anbi mee-mee, in of antoup nafani' no naut nes. Are' sa'-saa' re' in nasaitan sin naan, of napein nafani' sin annesi ntein na'ko naan. Ini msa' of napein ha'mu'it natuin in nok Kau. Ma reka' pah-pin ni namreu', in of anmoin nabar-baar nok Uisneno. Rasi re' naan, es anfain seun banit neu ne! 31Mimnau goo! Natuina' Uisneno in tenab, sekau-sekau es re' na'naeba' in tuan ni te, of na'bauna'. Ma sekau-sekau re' na'paran in tuan ni, natuina' tenab Uisneno, of na'raat ne.”gNai' Mateos 20:16, Nai' Lukas 13:30
Ia han tonas nfain era' teun matoom nok Usif Yesus In a'maten
(Nai' Mateos 20:17-19; Nai' Lukas 18:31-34)
32Oras naan, Nai' Yesus sin naon on Yerusalem. Nai' Yesus nnao nahuun. Ma In atoup-noni' sin ma tuaf bian anteni' natuina' anbi In kotin. Sin namnau In uaban ahunut, ma sin nmukekon ma namtaun. Narari te, Nai' Yesus no'en naan In atoup-noni' sin anmesen, ma natoon anteni' saa' re' of atoni bian sin anmo' Je anbi Yerusalem. 33In na'uab am nak, “Hii mneen, oo! Oras ia, hit tnao teu Yerusalem. Au re' ia, An Mansian. Mes anbi Yerusalem sin of na'sosa' Kau neu a'nakat-a'nakat agama ma tungguru-tungguru krei sin. Narari te, sin of anhukun niis Kau. Ma sin anporin napoitan Kau neu ar-kanan atoni' re' ka nahiin fa Uisneno. 34Narari te, sin na'akan Kau re'uf-re'uf. Sin naroon Kau. Sin anbeos Au aok tar Au aoki papa' oke'. Narari te, sin nroor niis Kau. Namneo, Au of he 'maet. Ma fai nua nkono te, Au 'fena' 'fain.”
Nai' Yakobos ma nai Yohanis antotin he nfanin kaes ko'u
(Nai' Mateos 20:20-28)
35Oke te, Nai Sabadius in anhin, es re' nai' Yakobos ma nai' Yohanis, sin neman neu Nai' Yesus. Ma sin totin nak, “Aam tungguru! Hai he mi'uab man akre'o!”
36Nai' Yesus nataan sin am nak, “Hii he mi'uab saa'?”
37Sin natahan nak, “Onai, Aam! Nati' karu Ama' Ho mtook ma Ho mnaa' man a'prenti te, hai mtoit he Ama' mutoko' kai, es anbi Ho nimam a'rii ma es anteni' anbi Ho nimam a'ne'u.”
38Nai' Yesus nataah am nak, “Hii nua kii ka mihiin man fa saa' re' hii mtoti. Au re' ia, of 'upein susat ma nana'renat namfau. Onaim, on mee? Hii miteen bet mak, hii msa' mibei' he mnaben susat ma nana'renat tar ammaet mok Kau, oo?”hNai' Lukas 12:50
39Sin natahan nak, “Hai mibei', Aam!”
Nai' Yesus nak anteni' sin nak, “Namneo. Hii msa' of mnaben susat ma nana'renat on re' Au. 40Mes sekau es antook anbi Au nimak a'rii ma 'ne'u, Au ka 'seor fa rasi naan. Natuin rasi naan, Uisneno In es nafeek. In nafeek anrair, sekau-sekau es nabei' he ntook anbi bare naan.”
41Ma reka' atoup-noni' bian sin anneen nai' Yakobos ma nai' Yohanis sin han totis nana te, sin nato'on maten. 42Narari te, Nai' Yesus no'en sin ok-oke ma nak, “Onai! Hii mihiin miraar jena, oo? Kaes ko'u re' anna'an prenat, sin es re' nati' te nha'mui' too gui. Tar antea, too gui ka nakbeor in reko fa. Ma nakaf-nakaf anbi pah-pah re' ka nahiin fa Uisneno, sin nanaoba' atoran ma prenat huma'-huma', tar sin too gui ka bisa nait fa sin a'nakan. 43Mes ka nabei' fa he hii moe' on naan! Sekau-sekau anbi kii re' anroim he nrair kaes ko'u, in ro he nfain on re' ate he ntuthae in aok-bian sin.iNai' Lukas 22:25-26 44Ma sekau es anroim he nfain a'nakat, in ro he nmeup on re' ate.jNai' Mateos 23:11, Nai' Markus 9:35, Nai' Lukas 22:26 45Natuin Au es re' An Mansiani. Mes Au ka 'uum fa he atoni' ntuthae Kau. Au 'uum he 'tuthae too mfaun sin. Au 'uum he 'fee Au 'monik no mes-mese', he 'soi too mfaun sin na'ko sin sanat.”
Usif Yesus nareko' atoin aforot
(Nai' Mateos 20:29-34; Nai' Lukas 18:35-43)
46Nai' Yesus nok In atoup-noni' ma too mfaun sin neem antean kot Yeriko. Reka' sin he nnaon konon, sin niit atoin aforot es antook ma antoit piut-piut anbi ran ne ninin. In kan ne nai' Bartimeus, nai' Timeus in anah. 47Reka' in nneen nak akonot naan Nai' Yesus na'ko Nasaret, in nhunun naher-heer am nak, “Yesus! Ho re' naan, sufa'-ka'uf na'ko Nai' Daud! Hai mpao Ko 'ro-roo goen, Aam! Amturun kau fe'!”
48Ma reka' sin anneen in hanan naan, too mfaun sin nakain ne nak, “Hoe! Mumninu'!”
Mes in nhunun naheer anteni', nak, “Yesus! Nai' Daud in sufan! Mumnau kau fe'!”
49Ma Nai' Yesus anhake mnak, “Hii meik je neem neu Kau!”
Ma sin naon neu ini mnak, “Noo goah nai! Aam tungguru no'en ko. Uum nai!”
50Ma reka' in neen hanaf naan, nai' Bartimeus nporen nain in tais, in nfeen ma annao rab-raab he nateef nok Nai' Yesus.
51Nai' Yesus nataan ne mnak, “Ho mroim saa' na'ko Kau?”
Ma atoin aforot naan nataah am nak, “Koi, Aam! Au toit si es re' karu rekot au 'iit.”
52Nai' Yesus nak antein em nak, “Natuin ho mpirsai murair mak Au 'ubei' he 'ureko' ko, es nana te oras ia msa' ho mureok! Mkoenom nai!”
Ma in matan aforot sin narekon oras naan. Narari te, in nok annao naat Nai' Yesus.
Usif Yesus sin antaman neu Yerusalem, ma too mfaun sin anboi's Ee on re' kaes ko'u
(Nai' Mateos 21:1-11; Nai' Lukas 19:28-40; Nai' Yohanis 12:12-19)
111Oras sin nhaumak kot Yerusalem, sin antean kuan Betfage ma Betania, eta' to'ef Saitun in abnapan bian.*To'ef naan sin teek et nak ‘To'ef Saitun’, natuin anmui' po' saitun namfau anbi naan. Anbi bare naan, sin naes naan mina' na'ko hau saitun in fuan sin. To'ef Saitun in a'roo ni of oni' kir goes na'ko kot Yerusalem. Anbi bare naan, Nai' Yesus sin nas-nasan akre'o. Narari te, In nreun In atoup-noni' sin nua he nao nahunun. 2In nak, “Hii nua kii mnao mihuun meu kuan re' nee. Ma oras hii mtaam, hii of miit bikaes tipu' mese re' anteket nak ‘keledai’, ka masaena' fa fe', mafutu' et bare naan. Hii mnao mseif in tani ma mheer meik je neem. 3Ma karu atoni nataan kii nak, ‘Nansaa' am es hii mheer meik bikaes tipu' naan?’ On nana te, hii mitaah am mak, ‘Usi' he npak je. Ma karu npaek naraar je te, hai of meik mifain ee neem.’” Bikase' hum es re' anteket nak ‘keledai’
4Oke te, nua sin naon, ma sin niit bikaes tipu' naan mafutu' anbi um jes in enon, et ran ne ninin. Ma sin nseif je, he nheer neik je nnao. 5Mes atoni' fauk re' anhaken anbi naan, nataan sin am nak, “Hoe! Ba'e! Nansaa' am es hii mseif atoni' in bikase'?”
6Ma sin natahan am nak, “Hai Uis fe nroim he npak je. Karu npaek naraar je te, hai of meik mifain ee neem.” Ma tua fin re' naan, nfeen sin manuan he nheer neik bikase' naan. 7Ma sin nheer neik je nnao neu Nai' Yesus. Narari te, sin na'peni bikase' naan neik sin po'uk. Narari te, Nai' Yesus ansae. Usif Yesus antaam neu kot Yerusalem
8Ma reka' sin he noi antaman neu kot naan, too mfaun sin nait sin tai-faof fini ma sin po'uk keni, ma na'been sin anbi ranan. Anmui' tuaf bian an'oet on re' pet no'o†Nai' Markus in tuis ahun-hunut nak ‘taef-taef’. Mes hit tahiin tarair na'ko nai' Yohanis 12:13 re' nteek ee te nak ‘pet no'o’. anbi ran ne ninin, ma na'been sin anbi ran ne tnanan. Nok mo'et naan, sin he natonan nak sin seun Nai' Yesus nok atoran. Nahuum on re' sin seun kaes ko'u bian. 9Ma anmui' atoni' bian annao nahunun anbi Nai' Yesus In matan, ma bian namunin. Sin murai nsakanan nak,
“Hosana! Hai mbo'is ma mi'naeb Uisneno!‡‘Hosana’ neik hit uab it nak ‘Au 'toit babat ma fitis’. Ma anbi oras amunit, sin npaek uaba' re' naan he nbo'is Uisneno.
Uisneno anfee tetus neu amnemat re' neem ma neik Uisneno In kanan,
natuin Uisneno anreun naraar Je neem!aSit Pures-Bo'is sin 118:26
10Hosana! Hai mbo'is ma mi'naeb Uisneno!
Natuin Uisneno he nahake' nafani' usif nai' Daud in aprenat!
Hosana! Hai mbo'is ma mi'naeb Uisneno!
Natuin Uisneno naprenat nan-nain et neno-ratan!”
11Ma reka' sin tean kot naan in nanan, Nai' Yesus sin nnaon ntaman anbi Uisneno in Uim Onen Uuf in a'fe'on. Ma Nai' Yesus annao na'oni ma nkius natefan bare naan. Mes natuin ka nmui' fa oras anteni', es nana te sin naon nfanin neu kuan Betania. Uisneno in Uim Onen Uuf nok in kintar
Usif Yesus antaar hau uu' goes he kais nafua anteni'
(Nai' Mateos 21:18-19)
12Noka' kiuk ana' te, sin anpoin na'ko Betania he ntaman fanin neu kot Yerusalem. Anbin raan ne tnanan, Nai' Yesus annaben ate namnaah. 13In niit hau uuf es et ran ne ninin. Biasa sin naah in fuan.§Hau uuf naan, anteeke neik uab Yunani te sukei . Ma Sur Akninu' natuin uab rabit Indonesia nak ‘pohon ara’. Mes Sur Akniun Yunani anrurun ain hau uuf es re' in fuan ne nati' te sin naah in fuan. Anbi pah Indonesia pasa' neon-saet, atoni' sin ka nbukae fa ‘pohon ara’ in fuan. In noo ne msa' huma' teta'. Es nana te, ‘pohon ara’ anbi Sur Akninu' ka huma' mese' fa nok ‘pohon ara’ anbi pah Meto. Es nana te, Nai' Yesus nhaumak hau naan he nkius niit, hau naan nafua, ai' ka. Ma oras In ntea hau naan in uun ni te, In ka niit fa sa'-saa'. Natuin hau naan, in orse ka ntea fa fe' he nafua. In fe' he nanoo. 14Es nana te, Nai' Yesus na'uab neu hau naan am nak, “Natuin ho ka mufua fa, es nana te murai na'ko oras ia, ho of ka mufua miit fa. Ma of ka tiit fa tuaf es he naah niit ho fuam.”
In atoup-noni' sin anneen ate, In uaban naan ro ma'fena'.
Usif Yesus antaam anbi Uisneno in Uim Onen Uuf in a'fe'on, ma In naiti nporin bare' sosa' anbi naan
(Nai' Mateos 21:12-17; Nai' Lukas 19:45-48; Nai' Yohanis 2:13-22)
15Narari te, sin nao nkonon tar antean Yerusalem, ma Nai' Yesus antaam anteni' anbi Uisneno in Uim Onen Uuf. Anbi Uim Onen naan in a'fe'on, too mfaun sin anfein a'masa' ma na'sos' ein kor-kefi, re' biasa sin paek je he nfeen fua'-turu'. Ma reka' Nai' Yesus niit sin on nana te, In nnao ma nriu' napoitan sin. In nbeso nsisa'en mei-mei re' sin paek sin he ntukrin roit, ma nbeso nsiksakan hau 'bena' re sin paek sin he na'sosa koro-koro naan. 16Ini msa' npenan too mfaun sin he kaisa' nroin bare' ma nnaon refin ntenin natuin Uim Onen naan in a'fe'on. 17Onaim, In nanoni' sin nak, “Hii mihiin mirair sa'-saa' re' mafefa' kninu Uisneno ntui naan je mnak, ‘Au 'ufena' Au Um ji, he are' bifee-atoni na'ko are' uuf-uuf neman he n'oen nen nbi naan.’ Mes hii mmoe' Umi naan anfain baer-buat neu abakat sin!”bNai' Yesaya 56:7, Nai' Yeremias 7:11
18Ma reka' a'nakat-a'nakat rais-pirsait ma tunggur krei sin annenan nak Nai' Yesus anmoe' rasi nana te, sin nato'on ma nek-neuk nisik. Narari te, sin namin ranan he nroor nisan. Mes sin namtaus ne msa', natuin too mfaun sin nroim niis In nonin.
19Ma oras mansi nmaeb on nana te, Nai' Yesus sin anpoin na'ko kot Yerusalem, ma annaon fanin he ntupan anbi kuan Betania.
Karu hit pirsai batur-batuur neu Usi', In of anfee sa'-saa' re' hit toti
(Nai' Mateos 21:20-22)
20-21Noka' kik-kiku, sin nao nfanin neu Yerusalem. Anbi rana tnana', sin nnaon konon natuin hau uuf re' afina Nai' Yesus na'uab neu ne. In atoup-noni' sin nsanmakan, natuin hau uuf naan anmate nrair tar in a'ba'ne msa' nmeto nmaet.Ma nai' Petrus namnau niit Nai' Yesus In uaban afina'. Narari te, in na'uaba' am nak, “Amo! Mkius miit! Hau uuf re' afina Ama' mtaar ee ji, nmate nrair!”
22Es nana te, Nai' Yesus nataah am nak, “Namneo on naan! Asar hii msa' mpirsai Uisneno on naan. 23Karu hii mpirsai batur-batuur, hii of amreun to'ef mese' he nanani' bare neu tasi. Ma Uisneno msa' of nanani' to'ef naan, asar hii kaisa' mpirsai mi'ba'-ba'e! Hii ro he mpirsai batur-batuur neu Uisneno.cNai' Mateos 17:20, 1 Korintus 13:2 24Nah! Nati' kaisa' mniik noo! Asar hii mpirsai batur-batuur mak Uisneno nabei' he nfee sa'-saa' re' hii mtoti, In of anfee kii on naan. 25Ma karu m'onen, mes fe' anmui' neek ma'fena' mok es am es, hii ro he mnao he mmarame' mok atoni' naan fe'. Nok re' nana te, na' hii Ama' abit neno-tunan ansaok hii sanat sin. 26[Mes karu hii mipera' nek ma'fena', ma ka msaok fa hii aom bian sin sanat, hii Ama abit neno-tunan amsa' of ka nsaok fa hii sanat sin.]”**Tuis uab Yunani un-unut ka ntui nataam fa era' 26. dNai' Mateos 6:14-15
Sin maktaan nein matoom nok Usif Yesus in hak
(Nai' Mateos 21:23-27; Nai' Lukas 20:1-8)
27Narari te, sin naon konon. Ma reka' sin tean Yerusalem, sin ntaman ntenin anbi Uisneno in Uim Onen Uuf. Ma oras sin taman tean in a'fe'on, a'nakat-a'nakat rais-pirsait ma tunggur agama sin neman, 28ma sin nataan Nai' Yesus nak, “Afina sekau es anreun ko he uum meik taisibu anbi bare ia? Sekau es anfee ko hak!?”
29Nai' Yesus nahiin im nak sin namin ranan he namouf Oo. Narari te, In nataah sin am nak, “Au msa' at he 'utaan kii. Hii mtoin Kau fe', hena' Au 'utaah kii. 30Au he 'utaan kii onnai: hii arki mihiin nai' Yohanis, Asrain atoni re' nana, oo? Sekau es anreek ee he nasrain atoni'? Uisneno oo, ai' mansian?”
31Ma sin natenab neu-mneman, ma na'uabin nak, “Amoo! Hit tarair beti'! Karu hit tataah am tak, ‘Uisneno es anreun goe te,’ In of nataah kit am nak, ‘Karu on nana te, neu saa' am es hii ka mpirsai fa nai' Yohanis!?’ 32Mes karu hit tataah am tak, ‘Mansian ne es anrenu.’ Of are' too mfaun sin ntaisibun. Natuin sin pirsain am nak, nai' Yohanis re' naan mafefa' kninu' Uisneno.”
33Narari te, sin natahan am nak, “Ma neo'! Hai ka mihiinif.”
Ma Nai' Yesus nataah nafani' sin am nak, “Nah! Karu on nana te, Au ka 'utoon kii fa msa', sekau es anreun Kau.”
Usif Yesus nareta' antoom atoin ameup po' anggur
(Nai' Mateos 21:33-46; Nai' Lukas 20:9-19)
121Narari te, Nai' Yesus na'uab anteni nok a'nakat-a'nakat pirsait Yahudi ma tunggur krei sin. In nareta' nak, “Anmui' atoin es ankaun nais fe'u he nseen hau anggur anbi in afu pis es. Oke te, in nbaik po'on naan anfuun am nateef. Ma anmoe' bak he ntoro' fua anggur in oen. Ma in nmoe' tobe. Oke te, in na'seba' po'on naan neu tuaf bian, he sin nmeup po'on naan, henati' napeni nate nbatin. Narari te, in nao neu pah a'teta'.aNai' Yesaya 5:1-2 Po' anggur, tobe, nok bak he ntoro' anggur in oen
2Reka' orsi ntea he nseib anggur in fuan, auf tuaf naan anreun in ate es, he nnao neu ameup po'on naan he ntoit in sapaan. 3Ma reka' in ntea, ameup po'on sin anheek naan ne. Narari te, sin anbeso. Oke te, sin nreen nggoe ma nfain rum-ruum.
4Oke te, auf tuaf naan anrenu nteni' in ate es. Mes ameput sin na'tutu' in tar in a'nak ne papa'-papa'. Ma rari te, sin namae je, ma nriu' na'aenab. 5Mes auf tuaf naan anrenu nteni' in ate es a'teta'. Ma sin anroor nisan. Mes, maski sin nmoe' onmee-onmee msa', auf tuaf naan anreun in ate sin piut. Mes ameup po'on sin anbeos bian, ma nroor niis bian. 6Namuni te, arahaa tuaf mese anteni'. Tua mese naan, es re' auf tuaf ee in an-moen mese' re' in nek nani. Natuin ka tiit atein fa ranan bian, es na' in reun in an-mone naan. In natenab at nak, ‘Karu au 'reek au an mon ji neik non, sin of antoup goe nok rek-reko, ma sin am saa' of natniin ne.’
7Ma in reek in anah naan he nnao. Mes reka' atoin ameput sin niit ri'ana' naan nema te, sin na'uaban nak, ‘Hoe! Hii mkius miit fe'! A'naefe anfee in an hoin ee neik non neem! Karu 'naefe nmate te, in of es antoup are' baer pusaak sin. Iim he troor tisan, henati' hit par tain are' kanan in a'mu'in sin!’ 8Narari te, sin arsin anheek je, ma anroor nisan. Ma sin nporin in aon amates naan anbi po' ne in kotin. Rais reta' naan antu' ma namsoup on naan.”
9Narari te, Nai' Yesus nataan are' kaes ko'u sin am nak, “Natuin hii tenab, of auf tuaf naan anmoe' saa' ka neu are' apao po'on sin? Natuin Au tenbi te, in of neem ma nroor niis are' ameput sin ok-oke'. Narari te, in na'seba' po' anggor naan neu atoni' bian.
10Hit arkit trees tiit anbi Uisneno in Sur Akninu' nak,
‘Anmui' fat goes re' nahunu te tuknini naiti nporin.
Mes oras ia, fatu naan anfain fatu' sukif neu ni ainaf.
11Uisneno es anpir naan je, ma natoko' fatu naan.
Es nana te, hit tiit atrair in masan arekon!’”bSit Pures-Bo'is sin 118:22-23
12Kaes ko'un re' naan nahinin nak Nai' Yesus ansair sin neik reta' naan. Sin huma' mese' nok atoin ameup po' anggur sin. Es nana te, sin murai namin ranan he nheek Ee. Mes sin namtausan too mfaun re' anroim Nai' Yesus In noni'. Onaim, sin na' nnaon npoir na He.
Atoni' bian sin namin ranan he na'nukab Usif Yesus neik rasi baen bea
(Nai' Mateos 22:15-22; Nai' Lukas 20:20-26)
13Narair on nana te, a'nakat-a'nakat atoni' Yahudi sin anreun atoni' fauk na'ko pukan krei Farisi ma na'ko parte purtik Herodes neman he nataan Nai' Yesus henati' namouf Oo. 14Sin neman tean ate, sin nataan Nai' Yesus am nak, “Aam tungguru! Hai arkai mihiinim mak Ama' Ho neek man ro mne'o, ma ka mputa-kriu miit fa. Ama' Ho mkisu ha atoni' in nekan. Ama' msa'at mutoon-munoon Uisneno In romin, natuin Ama' ka mkius fa humaf. Nah! Oras ia, hai he mitaan uab es. Tatuin hit atoran pirsait Yahudi te, of hit he tbaena' bea neu Uis Ko'u pah Roma,*Uis Ko'u atoni' pah Roma, sin teket nak ‘Keiser’. ai ka?”
15Mes Nai' Yesus nahiin narair nak sin namin ranan he nfuir Ee, he nraban an a'prenat Roma. Ma Nai' Yesus nataah neik han ma'fena' nak, “Nansaa' am es hii he mfuir Kau meik rasi naan! Neu hii mfee miit Kau roit fua es nita!” Ana' aprenat Roma sin roit re' anmo' je na'ko noin muti'
16Ma sin nona' roit es neu Ne. Ma Nai' Yesus nait ma ntae roit naan. Narari te, In nataan sin am nak, “Sekau in humni es re' ia? Sekau kan ne es re' ntui je ia?”
Ma sin natahan am nak, “Re' naan Uis Ko'u pah Roma.”
17Oke te, Nai' Yesus nak, “Nah! Karu on nana te, meik meu ana' aprenat sin saa' re' anfain ana' aprenat sin hak. Ma meik meu Uisneno saa' re' anfain Uisneno In hak.”
Anneen In han tahas naan, sin arsin sanmakan, natuin In uaban naan namneo. Etun sin ka bisa namouf Goe fa.
Rasi amates anfeen anfain, ma rais matsaos anmu'i ai' kah anbi neno-tunan
(Nai' Mateos 22:23-33; Nai' Lukas 20:27-40)
18Narari te, atoni' fauk na'ko pukan krei bian neman he namouf Nai' Yesus. (Sin na'ko pukan krei Saduki re' anpirsain am nak amaetsi ka nfeen anfain nitaf).cHaef ein sin Reta' 23:8 19Sin na'uaban nok Nai' Yesus am nak, “Aam tungguru! Na'i nai' Musa antui kit harat es nak: karu atoin es nmaet nasaitan in fee, ma ka nmui' fa anah, atoin amates naan in orif ro he nsao bifee banu' naan. Maut he nfee sufa'-ka'uf neu in tataf re' anmate nrair.dSurat re' Nareta' Nafani' 25:5 20Namneo, na'i nai' Musa nanoni' rasi naan. Es nana te, hai mitaan. Anmui' atoni' hiut nma ori-tatan. Moen unu naan nmatsao nahuun; oke te in nmaet, mes ka nmui' fa anah. 21Onaim in orif re' natuin ee ji ansao bifee banu' naan. Mes ka 'roo fa te, in maet ma ka nmui' fa anah. On nana msa', in orif re' natuin ee ji; in sao bifee banu' naan, ma ini msa' anmaet, mes ka nmui' fa anah. 22Ma anrari msa' ntom orif-orif amunit sin, tar antea aheet-susu msa' anmaet. Narari te banu' naan anmate msa'.
23Nah! Oras ia hai mitaan onai: Bifee naan ansao niit atoni hiut! Ma karu pah-pin ni namsopu te, ma Uisneno namonib nafani' amates sin, of sekau es re' anfain mone neu bifee naan?”
24Nai' Yesus nataah sin am nak, “Karu hii mitaan on naan, hii ka mihiin namneo fa Sur Akninu' Uisneno In afan. Ma hii msa' ka mihiin fa Uisneno In kuasat. Onaim hii msaan batuur!
25Amneen! Onai! Ka tiit fa rais matsaos et sonaf neno-tunan. Are' amates re' Uisneno nafena' nafani' sin, ka nmatsaon tenin fa. On nana msa' Uisneno In ameput na'ko neno-tunan ka nmatsaon fa. 26Onaim, anmatom nok rasi amates he nfeen anfaini ai' kah, Au 'utoon kii on ia. Oni' hii fe' ka mitenab man fa reta' antoom ai re' nout hau ana' mese', mes ka nputuf. Reta' naan nak, Uisneno nak neu nai' Musa nak, ‘Ho na'i sin Uisnen goe es re' Au. Sin es re' na'i nai' Abraham, na'i nai' Isak, ma na'i nai' Yakob. Sin arsin na'ruri' ma na'besa' neu Kau, tar antea oras ia.’eAnpoin na'ko Pah Masir 3:6 27Nah! Hit tahiinim tak sin na'i sin anmaten nrarin eti-eti ahunut. Mes, natuin Uisneno nak, In fe' anfain sin Usif, esnanat hit tahiin tak, sin monin fanin. Onaim, maski sin anmaten nrarin amsa', sin monin fanin. Namneo, amoin ti na'-na'ruri' ma na'bees neu Uisneno. Mes atoin amaet si, kah fa to? Es nana te, karu hii mnaa' miheran noni' nak, amates sin ka nfeen anfanin fa, hii ro msaan maneno'!”
Rasi tneek Uisneno ma hit aok-bian
(Nai' Mateos 22:34-40; Nai' Lukas 10:25-28)
28Anbi oras naan, tunggur krei es nok ma nneen Nai' Yesus ntook ma na'uab nok atoni' pukan Saduki sin. Tunggur krei naan natenab nak Nai' Yesus nataah sin tanas sin nok reko. Narari te, in nataan Nai' Yesus nak, “Aam! Au he 'utaan on ia: Hit atoran harat ma prenat rasi pirsait sin mfau re'uf. Na'ko are' kanan prenat na'i nai' Musa, prenat mee ka, es ro he tanaoba' tahunun?”
29Nai' Yesus nataah am nak, “Prenat re' ma'osa' nneis anbi Sur Akninu' Uisneno nak on nai:
‘Are' kanan too Isra'el, amneen rek-reko!
Uisneno ro hit Usif,
ma hit A'nakat.
Ka tiit fa bian anteni', In mese' kun!
30Es nana te, hii ro he mneek Ee anneis na'ko bian-bian.
Es nana te, hii ro he mimnau Goe piut-piut,
mihiin Je,
ma mmeup ma'tani' he mituina' In romin.’fSurat re' Nareta' Nafani' 6:4-5
31Ma prenat hae' nua nak:
‘Ho ro he mneek ho aok-bian namnees on ho mneek ho tuam.’
Prenat nua sin ia es re' ma'osa' nneis. Ka tiit fa prenat bian re' ma'osa' neis pren nua in re' ia.”gA'nak Rais Pirsait ein sin Atoran 19:18
32Oke te, tunggur krei naan na'uab anteni' neu Nai' Yesus nak, “Namneo! Re' Ama mu'uab ee naan, namneo. Uisneno anfain hit Usif, ma ka tiit fa Uisneno teta'.hSurat re' Nareta' Nafani' 4:35 33Hit ro he tneek Ee anneis na'ko are' kanan sa'-saa', ma tamnau Goe piut, tahiin Je, ma atmeup taheer he tatuin In romin, ma hit ro he tneek hit aok-bian namnees on re hit neek hit tuak. On re' nanat na' Uisneno nmariin nneis, na'ko hit arahaa tatuin atoran rasi pirsait anmees. Nana reko nneis na'ko hit arahaa troor mu'it he ta'turu, ai' atfee bare' bian neu Ne.”iNai' Hosea 6:6
34Oras anneen in tahas naan, Nai' Yesus natenab nak tunggur krei naan nahiin rek-rek goen. Onaim Nai' Yesus nak, “Ara kre'o te, ho he noi mrair Uisneno ini.”
Narari te, ka tiit fa es anteni' re' anroim he nataan Nai' Yesus, fin ka tiit fa es re' nabei' Je te.jNai' Lukas 10:25-28
Kristus naan, namneo Usif nai' Daud in sufan, mes ini msa' anrair nai' Daud in usif
(Nai' Mateos 22:41-46; Nai' Lukas 20:41-44)
35Narari te, Nai' Yesus nanoni' too mfaun sin anbi Uim Onen Uuf Uisneno. Ma In nataan sin am nak, “Natuin hii tenbi on mee? Tunggur krei sin nanoni' am nak, Kristus re' naan es re' tuaf re' Uisneno nruur nani na'ko afi unu. Ma sin tenab nak, In arahaa sufaf na'ko Usif nai' Daud. Mes tenab naan ka namneo fa. 36Natuin afi unu' Smana Kninu' Uisneno anpaek nai' Daud he ntui nak,
‘Uisneno natonan narair au Usi' nak,
“Uum he mtook meu baer a'masat et Au 'nimak a'ne'u.
Au of a'moe' are' ho musu sin, tar sin na'ruri neu ko.’”kSit Pures-Bo'is sin 110:1
37aNa'ko nana te, hit tahiin nak Usif nai' Daud anteek Kristus nak ‘Usif’. In a'mofun nak, karu sin nak Kristus naan, suma Usif nai' Daud in sufan-ka'un, naan fe ka nanokab fa. Fin In imsa' anfain Usif nai' Daud in Usif.”
Usif Yesus nak, ampantom mi'ko tunggur agama sin puta-kriu kein
(Nai' Mateos 23:1-36; Nai' Lukas 20:45-47)
37bOras Nai' Yesus na'uab on naan, too mfaun sin anromin he nneen Ne. 38Narari te, In natonan nteni' sin nak, “Hii ro he ampantom mi'ko tunggur agama sin. Sin roim he npairiur-sok neik sin baru mnanu', nnao nateef too mfaun, he too mfaun sin niit sin at nak, ‘Hoe! Sin ro kaes ko'u batuur!’ 39Karu sin antaman anbi uim onen, ai' nokan nbin fesat, sin namin toko' arekot henati' too mfaun niit sin. 40Ma mpantom, oo! Fin sin puta-kriu bifee banu' sin, ma nasiik naan sin umi sin ok-oke'. Ma anbi too mfaun sin matak, sin na'koro' sin moe' re'uf, es re' sin onen mnanu'-mnanu'. Sin romin he atoni' bian nahinin nak sin neek kein muti'. Mes Uisneno of anfee kasat ma'fena' neu sin.”
Bifee banu' ama'mu'it na'turu' roi kolekte nneis-neis
(Nai' Lukas 21:1-4)
41Narari te, Nai' Yesus antook anbani' neu peti 'turu', anbi Uim Onen Uuf Uisneno. In niit too namfau neman ma ntao sin roi kolekte anbi peti 'turu' naan. In niit atoin amu'it sin neman amsa' ma nataam sin roit namfau anbi naan. 42Oke te, bifee banu' ma'mu'it es neem ma an'onen nok. In nataam roit sen nua anbi peti naan. Roit naan in 'os ni an-ana'.
43Onaim Nai' Yesus an napen In atoup-noni' sin am nak, “Hii mkius rek-reko neu bifee banu' ama'mu'it ne. In nataam roit suma sen nua goah, mes in fee nneis na'ko are' kanan afeet. 44Sin arsin anfeen kolekte na'ko roi nesif. Mes bifee banu' ia in anfee nain in roit sin ok-oke' neu Uisneno.”
Usif Yesus natoon nanin sin antoom Uisneno in Uim Onen Uuf in atseran
(Nai' Mateos 24:1-2; Nai' Lukas 21:5-6)
131Narari te, Nai' Yesus nok In atoup-noni' sin anpoin na'ko Uim Onen Uuf. Oras sin anpoin, In atoup-noni' es naruur Ee Uim Onen Uuf, ma nak, “Aam! Bait Ho mkius miit ia fe'! Umi ia in reok ni kah! Sin bakin faut ko' ni reko' maten!”
2Mes Nai' Yesus nak neu ne, nak “Uim Onen ia, namaas! Mes ka 'roo fa te, sin of anpukai natserab are' fatu-fatu naan.”
Neno msopu' fai msopu' in tanar sin
(Nai' Mateos 24:3-14; Nai' Lukas 21:7-19)
3Oke te, Nai' Yesus sin nnaon neu to'ef Saitun, ma ntokon nbain ein on Uim Onen Uuf Uisneno. Narari te, In atoup-noni' sin haa, neman ma na'uab nok Ne. Es re' nai' Petrus, nai' Yakobos, nai' Yohanis, ma nai' Anderias. 4Sin natanan am nak, “Aam! Bait Ho mutoon mufani' miit kai Ho uabam fe'ena. Reka te in orsi ntea? Ma in tanar-tanar sin, on re' mee?”
5Oke te, Nai' Yesus nataah am nak, “Asar him mpanat rek-reko! Henati' es kaisa' napoi kii. 6Natuin of anmui' atoni' namfau neman, ma npaas sin a'bas kein, ma nak, ‘Au re' ia, Kristus, atoni' re' Uisneno nba'an nani na'ko unu'.’ Onaim sin imsa' napoinan atoni namfau. 7Karu hi miit atoni' anmakenan, ai hi mneen uab anin nak anmui' makenat et me-mee, hii kaisa' mimtau. Natuin are' rasi naan ro he nboor, mes neno amsoup ti fe' ka nteaf. 8Fin uuf es of anfeen ma nmaraban nok uuf es. Ma fin pah es of anmakeen nok pah es. Ma fin tainuun si anhasu' anbi me-mee. Amnaah si msa' of ma'tain ni kah. Are' rasi ia anfain tanar, namnees on re' bifee a'apu' re' nnaben men-mahoni'.
9Es nana te, hii arki ro he mpanat rek-reko. Of sin neem ma nheek ki ma nheer neik ki neu umi fek rasi pirsait. Ma sin of anbeos ki anbi uim onen sin nanan. Ma sin of nfuut neik ki neu are' ana' prenat sin, natuin hii mok Kau. Mes rasi nana msa', anfani sraak he hii mitonan sin are' rasi antoom Kau. 10Mes Uisneno in anah sin ro he nnao natoon nahunun Au Rais Reko neu are' uf-uuf anbi pah-pinan ia, oke te na' neno amsoput antea. 11Mimnau! Karu sin fuut neik ki neu umi fek rasi, hii kaisa' mimtau mak, ‘Au he 'u'uab 'ak saa'? Ai' au he 'utaah am 'ak saa'?’ Karu in orsi antea, hii mi'uab mituina' saa' re' Smana Kninu' Uisneno natoon neu kii.aNai' Mateos 10:17-20, Nai' Lukas 12:11-12
12Anbi um jes in nanan, karu tuaf es anpirsai neu Kau, of in orif-tataf sin es namin ranan he nroor nisan. Karu anhe es anpirsai, of in amfe kun es neik non anroor niis ne. Ma karu in ainaf ma amaf anpirsai Kau, of in anh ein anroor niis sin. 13Es nana te, of atoni mfaun sin nato'on niis ki, natuin hii mpirsai meu Kau. Mes sekau es naran tar antea namsoup, Uisneno ro of an fee ne 'honis.”bNai' Mateos 10:22
Ampanat rek-reko natuin neno amsoput anhaumaken
(Nai' Mateos 24:15-28; Nai' Lukas 21:20-24)
14Nai' Yesus na'uab ankon ma nak, “Tuaf es re' neik Amre'ut of he neem. In taam ma nhaek anbi baer nuni et Uim Onen Uuf Uisneno, re' ka ma'ota' fa neu ne, tar in ha'niis bare naan. Es nana te, Uisneno annao nasaitan bare naan. Karu hi miit rasi naan, nati' mpanat rek-reko! (Sekau es anrees ia, ro he nahiin!) Naan anfain tanar nak neno-neno susat sin anhaumak re'-reu' feen. Karu hi miit on nana te, abitan propinsi Yudea amfeen maen nai on a'to'ef sin.cNai' Danial 9:27, 11:31, 12:11 15Ma hii ro he maen rab-raab, he kaisa' msiraak om. Karu tuaf mee npoi nrair na'ko umi, kaisa' nfain he nait bare' antein. 16Ma atoni' re' anbi rene, kaisa' anfain nait tainusat antein. Ro he naen ankoon!dNai' Lukas 17:31 17Re' nsuus annes-neis ji es re' bifee a'apu, ma bifee-bifee re' nasuus ri'ana'. Fin sin ka naen nanan fa. 18Es nana te, reko nneis hii m'onen ma amtoit henati' rais emre'ut naan kaisa' neem nateef nok oras uran-anin. 19Fin oras naan, ma'nuuk ii ko' re'uf! Murai na'ko Uisneno nmoe' pah-pinan ia tar antea neno ia, ka tiit fa sustes ko' ni on re' naan. Ma atoni' of ka niit anteni' fa susat nahuum on re' naan.eNai' Danial 12:1, Rasi Mnitas neu Nai' Yohanis 7:14 20Karu Uisneno ka na'paran fa neno susat naan, ka tiit fa tuaf he nmoni nkoon. Mes natuin Uisneno nneek niis In an piri' sin, es nana te In na'paran neno-neno susat naan.
21Karu neno naan antea, hii of amneen atoni' sin na'uabin nak, ‘Mkius nai! Kristus es ia!’ Mes tuaf bian nak, ‘Kristus et nee!’ Mes nati' hii kais amneen, oo! 22Ma of anmui' atoni' re' anpoi ma npaas in a'basan am nak, ‘Au re' ia, Kristus!’ Bian anteni' nak, ‘Au re' ia, mafefa' kninu' Uisneno.’ Sin of anmo'en rais sanmakat huma'-huma' neik kuasat niut re'uf he nputa-kriu atoni' sin. Sin namin ranan huma'-huma' he nasekeb anah-anah Uisneno. 23Hii ro he mpanat rek-reko! Neno-neno susat naan fe' ka ntea fa fe', mes Au umnauba' ain ki sin!”
An Mansia ni In amneman
(Nai' Mateos 24:29-31; Nai' Lukas 21:25-28)
24Oke te, Nai' Yesus antaru ntein, ma natonan In atoup-noni' sin am nak, “Karu neno-neno susat sin ankonon ate,
Mansi of nameis'ook,
Ma fun ni msa' of nasab-saab.fNai' Yesaya 13:10, Nai' Yeskial 32:7, Nai' Yoel 2:10, 31, 3:15, Rasi Mnitas neu Nai' Yohanis 6:12
25Kfuun-kfuun sin of an mofun na'ko nen goe tnanan,
Ma are' kuasat neno-tnana' anriik-raknok.’gNai' Yesaya 34:4, Nai' Yoel 2:10, Rasi Mnitas neu Nai' Yohanis 6:13
26Narari te, na' are' atoni' sin niit Kau, An Mansian ia. Of Au 'uum u'ko neno-tunan. Ma are' too mfaun sin of niit Au kuasak, ma Au masak ok-oke'.hNai' Danial 7:13, Rasi Mnitas neu Nai' Yohanis 1:7 27Narari te, Au of a'reun Uisneno In ameput-ameput na'ko neno-tunan, he nnaon nabuaba' are' tuaf-tuaf re' Au 'piir 'urair sin, na'ko pah-pin ni tuk-am-tuk, na'ko neon-saet tar antea neon-tees; na'ko ponain tar antea ha'nua'.”
Neno-neno susat anfain tanar neu Usif Yesus In amneman
(Nai' Mateos 24:32-35; Nai' Lukas 21:29-33)
28“Au 'ait rais reta' na'ko hau. Karu hau naan in noon namnaut, naan ee nfain tanar nak oras faok-nais ii anhaumaken. 29On nana msa', karu hi miit neno-neno susat naan neem, on re' saa' re' Au 'utoon 'urair ki naan, naan anfain tanar nak anhaumak he Au 'umeen. 30Oras ia, amneen rek-reko! Na'ko hi arki ok-oke' re' ia, of anmui' tuaf re' fe'e nmon-nmoin fe', eti neno-neno susat naan antea. 31Maski neno-tunan ma pah-pinan namneuk, mes Au 'uab ki of nabar-baar.”
Usif Yesus In amneman naan ma'nifa'
(Nai' Mateos 24:36-44)
32“Ka tiit fa tuaf es nahiin neno mee, ma reku mee, te Au of a'fain 'uum. Uisneno In ameput neno-tunan amsa' ka nahinin fa. Au tua ki msa', ka 'uhiin fa. Suma Au Ama' nmees nahiin.iNai' Mateos 24:36 33Natuin rasi nana te, hii ro he mpanat rek-reko, natuin hii ka mihiin man fa reka' te in orsi ntea.
34Of ka 'roo fa heen ate, Au 'nao 'usaitan kii. Mes of Au 'fain 'uum. Namnees on re' tuaf re' annao nporin in umi, neu bare 'ro-roo. In reun in ameput sin he npao in umi rek-reko. Ma in batin nfeen sin es-am-es ate nok in mepu. In naprenat apao eno' he anpanat rek-reko tar antea in fain neem.jNai' Lukas 12:36-38 35Hii msa' ate, ro he mpao fai-manas, natuin hii ka mihiin fa oras mee te uim tuaf naan of anfain neem. He mansi nmabe oo, fai tnana sa oo, mansi na'pupu oo, ai' mansi nsae. Hii ka mihiin man fa neu he reka'. 36Kas-kaisa' in neem nok askeken ate, in napein ki fe' amtuup amfiin ma mikoon.
37Onaim ma saa' re' Au 'utoon neu kii, Au 'utoon amsa' neu atoni' bian sin am 'ak, ‘Hii ro he mpanat rek-reko he mseun Kau.’”
Nok rasi nana te, Usif Yesus na'tu'ub In uaban nok In atoup-noni' sin nbin to'ef Saitun.
A'nakat sin namin ran-ma'nifa' he nheek Usif Yesus
(Nai' Mateos 26:1-5; Nai' Lukas 22:1-2; Nai' Yohanis 11:45-53)
141-2Narari te, a'nakat-a'nakat pirsait Yahudi fe' namin ran-ma'nifa' he nheek Usif Yesus. Fin sin he nroor Goe te. Ma sin namin sraak am nak, “Kaisa' fe'! Kaisa' tmanaap he theek Je, fin neon ko' ni anhaumak neen. Kas-kaisa' too mfaun sin napoitan taisibu.”
Sin na'uaban on naan, natuin nmeu te, atoni' Yahudi sin nateef nok neon ko'u ‘Paska’, ma ‘Fesat Utunu' ka Maseor Muur fa’. Nok neno-neno re' naan, sin fest ein he namnao nafani' oras ahunut, re' Uisneno napoitan be'i-na'i sin na'ko pah Masir.aAnpoin na'ko Pah Masir 12:1-27
Bifee re' anpoin Usif Yesus neik min fobona' ma'osa'
(Nai' Mateos 26:6-13; Nai' Yohanis 12:1-8)
3Anbi kuan Betania, anmui' atoin es, in kan ne nai' Simon. Nahunut ee, atoni' anmai'niis ne, natuin in nmui' meen nui'-atroki'. Mes oras ia, in nareko nrair.
Onaim aa, oras neon ko' gui ka ntea fa fe', Nai' Yesus sin annaon ma nbukaen anbi nai' Simon in umi.Oras sin nbukaen, bifee jes neem nateef nok Nai' Yesus. In na' neik bot fat goes. Narai je nok min fobona' re' ma'osa'.*Min fobona' naan in osni namnees nok kai tuaf es anbi toon es. Sur Akninu' uab Yunani nak mina' naan in osni ‘denari ’ natun teun, ma mina' naan in kan ne ‘nardos ’, re' nahunut ee atoni nmo' je na'ko hau 'ba'at re' fobona'. Sur Akninu' uab Indonesia nak ‘narwastu’. Botor naan, sin mo' je na'ko fatu re' atoni' anpahta he. Botor nana msa' ate ma'osa'. Sur Akninu' uab Yunani nak botor naan sin mo' je na'ko fatu re' in kan ne ‘alabastros ’. Sur Akninu' uab Indonesia nak fatu naan in kan ne ‘batu pualam’. Amrees *Lukas 7 37-38* amsa'. Narari te, bifee naan an'ipu nporin botor naan in neon. Ma in na'peeh Nai' Yesus nok mina' naan, re' anfain tanar nak in hormaat Nai' Yesus.
4Anmui' atoni' fauk re' nbukaen nok anbi naan. Ma oras sin niit bifee naan anmo'e on naan, sin nato'on ma na'uab nok be'o nak, “Huu! Bifee sa'na es re' ia, es na' in nporin nareuk min fobon ma'osa' re' ia!? 5Reko nneis in na'sosa' mina' re' naan! Oke te, in nbait roit naan neu ama'mu'it sin! Natuin min fobona' naan in osni namnees nok kai tuaf es anbi toon es.”
6Mes Nai' Yesus nataah sin am nak, “Hii kaisa' misusab bifee ia! Mko naan! Au 'mariin, natuin in op narair min fobona' neu Au aok. 7Ama'mu'it sin nok ki neno-neno. Onaim hii bisa mturun sin nsuun oras. Mes Au te, of ka 'roo fa te, Au ka neu he 'ubua 'teni' fa 'ok kii.bSurat re' Nareta' Nafani' 15:11 8Au moin ki ka 'roo fa hen. Ma bifee re' an'opan mina' fe'e na, in nparoir nain Au aok ii, on re' in kaki' nain fobona' neu Au aok ta'uk. 9Mimnau rek-reko'! Rais Reko' Uisneno nanao bon nbi mee-mee, atoni' of nareta' bifee ia in mo'en arekon. Maut he atoni' namnau goe.”
Nai' Yudas naim ranan he na'sosa' Usif Yesus
(Nai' Mateos 26:14-16; Nai' Lukas 22:3-6)
10Narari te, tuaf es na'ko atoup-noni' bo'es am nua, in kan ne nai' Yudas Iskariot; in npoi nnao ma naim a'nakat-a'nakat pirsait Yahudi sin, he na'sosa' Nai' Yesus neu sin. Oras in nateef nok sin, in nateaba' sin in sarit. 11Oras a'nakat-a'nakat sin anneen nai' Yudas in uaban naan, sin marinan maten. Ma sin ba'ne nak, “Karu ho he mu'sosa' Nai' Yesus neu kai, hai of ambaen ko.” Narari te, nai' Yudas anpoi ma in murai naim ranan he nana'at Nai' Yesus neu sin.
Usif Yesus anbukae tuthae Paska nok In atoup-noni' sin
(Nai' Mateos 26:17-25; Nai' Lukas 22:7-14, 21-23; Nai' Yohanis 13:21-30)
12Narari te, Nai' Yesus In atoup-noni' sin neman ma nataan Ne mnak, “Aam! Neno ia, neon ko'u Paska. Onaim Ama' Ho roim mi he hai mnao mibarab baer fesat Paska anbi mee?” Neno naan, neno ahunut na'ko neon ko'u atoni' Yahudi. Anbi neno naan, sin biasa ntunun utunu' re' ka mamuur fa, ma sin nroron 'bib-kase msa'.
13Narari te, Nai' Yesus anreun In atoup-noni' nua mnak, “Hii mnao mihuun nai meu kot naan. Anbi naan of hii miteef mok atoin es re' nasaah oe anbi kuis an es. Hii mnao mituin ee. 14Ma karu in nnao ntaam neu umi mee te, hii mtaam mituin. Narari te, hii mitonan uim tuaf naan mak, ‘Aam! Hai Aam Tungguru ntoit bare he anmoe' fesat Paska nok In atoup-noni' sin.’ 15Te atoni' naan of naruru' ki ke' manuan es, et umi ktuta' fafon. In nkikin narair ke'en naan. Hii nua ki arahaa mibarab bukae anbi naan.”
16Oke te, sin nua sin annaon neu kot naan. Anbi naan, sin nateef nok are' sa'-saa' re' Nai' Yesus natoon nararin sin. Onaim sin nabarab he Nai' Yesus sin nbukaen fesat Paska anbi naan. Narari te, sin nua sin annao naskau Nai' Yesus nok atoup-noni' bian.
17Oras mansi nmouf, Nai' Yesus nok In atoup-noni' bo'es am nua annaon neu bare naan. 18Ntean bare naan, sin ntokon ma nbukae nabubuan. Oras sin nbukaen, Nai' Yesus na'uab am nak, “Hii mneen, oo! Anmui' tuaf es na'ko kii re' of na'sosa' Kau neu atoni' bian sin.”cSit Pures-Bo'is sin 41:10
19Oras sin nneen on nana te, sin neek ein na'uun ein. Ma sin mese'-mese' te nataan Nai' Yesus am nak, “Aam! Re' Ho mteek ee naan, ka au fa, oo?”
20Nai' Yesus nataah am nak, “Atoni re' narepa' utunu' nok Kau anbi pik-oef ia, in of es na'sosa' Kau. 21Mimnau, joo! Au, An Mansian re' ia, ro he 'maet, on re' matu'i nrair et Uisneno In Sur Akninu'. Es nana te, mpantom! Atoni' re' na'sosa' Kau naan, of in sutai kun in areu' nii! Reko nneis bait in ain fe kais nahoin se.”
Usif Yesus natoon nak utunu' ma tua-min-kase anfain tanar he tamnau Goe
(Nai' Mateos 26:26-30; Nai' Lukas 22:14-20; 1 Korintus 11:23-25)
22Oras sin nbukaen, Nai' Yesus nait naan utunu' fua es, ma antoit makasi neu Uisneno. Narari te, In nteib utunu' naan pisa'-pisa', ma In nfee neu In atoup-noni' sin. Ma In nak, “Utunu' re' ia, Au aok. Mait ma mbukae nai.”
23Narari te, In nait naan kraa-mninut re' matua tua-min-kase. Ma In ntoit makasi neu Uisneno. Oke te, In 'nona' kraas naan neu In atoup-noni' sin, he sin ninun. 24Ma In nak, “Tua-min-kase ia, Au naak. In of nat'oop he nfee honis neu too mfaun. Naa' re' ia, anfain tanar re' namnaub kit nak, saa' re' Uisneno nba'an naraar je naan, natonon es re' ia. Mait ma miun nai.dAnpoin na'ko Pah Masir 24:8, Nai' Yeremias 31:31-34 25Amneen rek-reko! Murai mabe' ia, Au ka neu he 'inu 'teni' fa tua-min-kase ia. Au of 'inu 'tein ee oras Au Ama' abit neno-tunan antook ma naprenat.”
26Narari te, sin sii siit es, he nbo'is Uisneno. Oke te, sin npoin fai naan, ma nnaon on to'ef Saitun.
Usif Yesus natoon nahuun nak nai' Petrus of natoot Ne
(Nai' Mateos 26:31-35; Nai' Lukas 22:31-34; Nai' Yohanis 13:36-38)
27Oras sin nnaon nabuan, Nai' Yesus natoon nanin sin am nak, “Mabe' ia, hii arki of maen misaitan Kau. Fin matu'i nrair et Sur Akninu' Uisneno nak,
‘Uisneno of na'maet atukus,
ma in 'bib-kase sin naen ansiksak nok.’eNai' Sakarias 13:7
28Namneo, Au ro he 'maet. Mes karu Au 'moni' fain jen ate, Au of a'nao uhunun ki on pah Galilea.”fNai' Mateos 28:16
29Narari te, nai' Petrus anraban am nak, “Aam! Maski sin naen nasaitan Ko, mes au ka neu he aenaf!”
30Nai' Yesus nataah am nak, “Pe'u! Nati' mumnau! Mabe' ia, nahuun na'ko maun ni nkokre'on hana' nua, ho mutotan Kau era' teun mak, ho ka muhiin Kau fa!”
31Mes nai' Petrus han ni nsae ma nak, “Kah fa, Aam! Karu Ho mmate te, au 'maet 'ok. Au ka neu he aen usaitan Ko fa, Aam!”
Nai' Petrus in aok-bian sin am msa' es-esat na'uab on naan.
Usif Yesus an'onen anbi po'on Getsemani
(Nai' Mateos 26:36-46; Nai' Lukas 22:39-46)
32Oke te, Nai' Yesus nok sin annao nkonon ma ntean po'nes et to'ef Saitun, in kan ne ‘Getsemani’. Onaim, Nai' Yesus natonan sin am nak, “Amtook mpao Kau mbi re' ia. Au he 'nao 'onen 'eu re' ne.”
33Ma In anhaman neik nai' Petrus, nai' Yakobos, ma nai' Yohanis, he nnao nabua nok Ne. Murai na'ko oras naan, In neek ni nsuus ma ka ntainina' fa. 34In natonan sin am nak, “Au neek ii nsuus anmaet! Au 'naben ate on re' he Au 'maet jen. Hii mtook ma mpao mbi re' ia.”
35-36Narari te, In nao nteni' kre'o, ma anri'tuu ma n'onen am nak, “Ama' amanekat! Karu Ho mromi te, Au kaisa' a'sutai nana' renat tar he 'maet on re' ia.Au 'uhiin 'urair 'ak, ka tiit tan fa saa' re' Ho ka mmoe' man ee fa. Es nana te, karu reko, Ama' mait mu'roba' rais ha'mu'it re' ia na'ko Kau. Mes kaisa' natuin Au romik; so' reko mak natuin Ho romim.”
37Narari te, In nao nfain neu In atoup-noni' teun sin, mes sin ntuup anfinin. Ma In npo' na'fena' sin, ma na'uab neu nai' Petrus, nak, “Hoe! Pe'u!†Sur Akninu' uab Yunani ntui nak ‘Simon’ anbi era' ia. Ho mtuup kum, oo? Au bi nee rabah. Mes he mpao kre'o msa', hi ka mibe'if! 38Mumeu maat min naan fe'. Narari te, amfeen he mpao mok Kau! Hii neek mini nromin he hi mmoe' rais reko, mes hi aom mini n'oren. Es nana te, reko nneis hii m'onen, henati' karu suu' te neem ate, kaisa' niis kii.”
39Narari te, Nai' Yesus annao n'onen anteni' haef es. In ntoit Uisneno ntein, he Ama' Uisneno nait na'roba' rais ha'mu'it re' naan na'ko Ne. 40Narari te, In fain neem neu In atoup-noni' teun sin. Mes sin ntuup anfinin, fin sin maat keni nma'fenan re'-re'uf. Onaim In npo' nafena' antein sin. Mes sin ka nahini nten-tein ein fa, he nataah Ee nak saa'.
41Narari te, Nai' Yesus annao nasaitan sin he n'onen hae' teun ni. Oke te, In fain neem, ma anpo' nafena' antein sin. In nak, “Ai ro hii fe' amtup-tuup fe'e, oo? Noo goah nai! Amfeen! Natuin atoni re' na'sosa' Kau, An Mansian ia, anhaumaken. Oras ia, sin he nheek ma nnona' Kau neu atoin amoe' re'uf sin. 42Amfeen nai! Mkius nai! Atoni' re' na'sosa' Kau, nemeen. Im he tnao tateef tok sin!”
Anheek Usif Yesus
(Nai' Mateos 26:47-56; Nai' Lukas 22:47-53; Nai' Yohanis 18:3-12)
43Oras Nai' Yesus fe' na'uab on nana te, nok askeken nai' Yudas nok atoni mfaun neman. Sin neik suin tuka' nok hau tuka', he nheek Nai' Yesus. Sin nmoe' rasi naan, fin sin napenin prenat na'ko a'nakat-a'nakat pirsait Yahudi sin. Sin arsin es re' a'nakat-a'nakat rasi pirsait, tunggur krei sin, ma mnais harat sin. 44Nai' Yudas natonan nain sin nak, “Mkius rek-reko! Au 'neek sekau te, mheek je nai! In es re' hii mam-maam je ji!” Nai' Yudas anneek Usif Yesus
45Onaim, oras nai' Yudas nok sin antean bare naan, in neem anhaek anbi Nai' Yesus matan. Ma in nasee Je mnak, “Aam, Tungguru!” Onaim, nai' Yudas anhoo ma nneek Ee. 46Onaim, too mfaun sin neman ma nheek Nai' Yesus.
47Mes Nai' Yesus In atoup-noni' es anfaik in benas, ma ansaip namouf atoin es in rukin noon. Atoin ruik papa' naan, ate na'ko A'nak Ko'u sin A'nakan pirsait Yahudi. 48Narari te, Nai' Yesus na'uab nok tuaf-tuaf re' he nheek Je naan am nak, “On mee! Hii mak Au re' ia, atoin aburarut Kau, oo? Es na' hi iim he mheek Kau meik suni' ma hau tuka'? 49Neno-neno te, Au 'unoni' kii anbi Uim Onen Uuf Uisneno, mes ka tiit fa tuaf es re' neem he nheek Kau. Im he mheek Kau nai! Natuin rasi naan matu'i nrair na'ko unu' et Sur Akninu' Uisneno.”gNai' Lukas 19:47, 21:37
50Nai' Yesus In atoup-noni' sin namtau nmaten. Ma fin sin naen nasait Ne nmees.
51Anbi naan, anmui' atoin es re' fe' na' nanae, annao natuina' Nai' Yesus. In tainuus tai tuuk es. Atoni mfaun sin he nheek je msa', 52mes sin arahaa nnaa' nanahaa in tais. Onaim in namtau nmaet, es na' in naen af-af'ah.
Sin neik Usif Yesus annao neu afeek rasi pirsait sin matak
(Nai' Mateos 26:57-68; Nai' Lukas 22:54-55, 63-71; Nai' Yohanis 18:13-14, 19-24)
53Narari te, sin neik Nai' Yesus annao neu A'nak Ko'u pirsait Yahudi sin A'nakan in umi. Anbi naan, kaes ko'u sin nabuan nrarin. Sin arsin es re' a'nakat-a'nakat rasi pirsait, tunggur agama sin, ma mnais harat sin. 54Oras sin nheek neik Nai' Yesus te, nai' Petrus in nnao natuin nok a'kor-koro', tar antea A'nak Ko'u pirsait Yahudi sin A'nakan in umi. In ntaam anbi umi naan in kintar, ma in ntook nok araar ai sin.
55Anbi umi naan in nanan, a'nak pirsait sin na'uabin nok afeek rasi pirsait sin. Sin arsin namin bukti he nasaan Nai' Yesus, fin sin he nhukun na'maet Je. Mes sin ka napenin fa bukti sa'-saa'. 56Ma fin sin no'en saksii namfau, he namouf Nai' Yesus. Mes sin uab keni nasurin es nok es.
57Oke te, anmui' saksii bian re' anfeen anhaken ma na'uab puta-kriu ma nak, 58“Hai mneen atoni' ia na'uab am nak, ‘Au of 'useer Uim Onen Uuf, re' nafen ee neik 'nimaf mansian. Ma neno tenu nteni' te, Au 'ufena 'ufani' Umi naan, mes ka paek fa nimaf mansian.’”hNai' Yohanis 2:19 59Mes sin uab keni nasurin es nok es.
60Narari te, A'nak Ko'u pirsait Yahudi sin A'nakat anfeen anhaek, anbi are' afeek rasi sin matak. Ma in nataan Nai' Yesus am nak, “Too mfaun ni natraak Ko. Mes nansaa' am es Ho mtaa' kum?”
61Mes Nai' Yesus ka ntoin fa fefa' mese. Onaim A'nak Ko'u pirsait Yahudi sin A'nakan nataan Ee, mnak, “Ho mutoon mita! In amneo ni, Ho re' ia, batur-batuur Kristus, Uisneno In Anah re' In nba'an naan je na'ko un-unu'?”
62Nai' Yesus nataah am nak, “Namneo! In es re' Au re' ia. Hii arki of miit Kau, An Mansian ni, 'toko' bi neno-tunan, a'bi Uisneno In a'niman a'ne'u. Uisneno anmui' kuasat ma'tani' nneis! Au of 'ok Ne mnaa' aprenat bu'-bua'. Of namuni te, Au saun 'uum 'ok nope u'ko neno-tunan.”iNai' Danial 7:13
63Anneen Nai' Yesus In uaban nana te, A'nak Ko'u pirsait Yahudi sin A'nakan nato' ko'u, tar antea in npius nakrati' in baru mnanu'. Oke te, in koa' ma natonan are' afeek rasi sin, nak, “Hit kais tami 'teni' saksii! 64Hii mneen meik hi rukim kum. In es neik non na'uab on naan, oo? In nait In tuan ni nfain Uisneno in Anah. In na're'uf Uisneno! Natuina' atoran rais pirsait, karu tuaf es nanees on nok Uisneno, in ro he nmaet! Onaim oras ia, hii he mifeek mak saa'?”
Onaim sin nafekan ok-oke' nak, “Namneo, atoni' ia nsaan! Es nana te, ro he thukun tiis ne!”jA'nak Rais Pirsait ein sin Atoran 24:16
65Narari te, tuaf fauk neki ntaman ma naroon Nai' Yesus. Sin aum naan In maat kein ni, oke te, sin beso. Onaim sin nataan Ne mnak, “Ho mtakseer miit, sekau es antuuf ko?” Narari te, sin no'en apao Uim Onen Uuf sin, he neem ma neik Nai' Yesus. Oras sin neik Je nnao, sin npaas nafan-fain Ke.
Nai' Petrus natotan hae' teun
(Nai' Mateos 26:69-75; Nai' Lukas 22:56-62; Nai' Yohanis 18:15-18, 25-27)
66-67Oras naan, nai' Petrus fe' antook anbi kintar. Narari te, aet-bifee es na'ko A'nak Ko'u pirsait Yahudi sin A'nakan, neem niit nai' Petrus nraar ai. In nano' narek-reko' nai' Petrus in human, ma in na'uab am nak, “Fe'ena, ho mubua mok Nai' Yesus, atoni' Nasaret nana, oo? Tebe, oo?”
68Mes nai' Petrus nataah am nak, “Kah fa, joo! Nansaa' am es ho mutaan on naan? Au ka 'uhiin Je fa!” Rarit nai' Petrus anpoi ma nhaek anbi eno' kono'. Nateef oras naan, man goe ankokreo'.
69Narari te, aet-bifee naan niit anteni' nai' Petrus. Ma in natonan atoni mfaun nbi naan nak, “In re' ia, es amsa' na'ko sin.”
70Mes nai' Petrus nraban am nak, nak, “Ho oni' mumaun! Au ka 'uhiin Je fa te!”
Ka 'roo fa on nana te, tua' teet es re' anhaek anbi naan nak anteni' nai' Petrus nak, “Hoe! Ho fe' he mputa-kriu ma mak ho ka mubua mok sin fa! Hoi! Hii arki atoni' Galilea!”
71Mes nai' Petrus anraban ma'tani' am nak, “Hoe! Au 'suup! Au ka 'uhiin fa atoni' naan!”
72Nateef oras in na'uab nana te, man goe nkokreo' noo nua. Onaim nai' Petrus namnau naan Nai' Yesus In uaban fe'ena, nak, “Nahuun na'ko maun ni ankokre'on noo nua, mes ho mutotan Kau era' teun.”
Oras namnau on nana te, nai' Petrus ankae nme'-me'ur.
Sin neik Usif Yesus he nateef nok Gubernor Pilatus
(Nai' Mateos 27:1-2, 11-14; Nai' Lukas 23:1-5; Nai' Yohanis 18:28-38)
151Neis noi nmeu, afeek rasi sin nnek-mesen he na'maet Nai' Yesus. Onaim sin nfuut neik Je he nateef nok Gubernor Pilatus. 2Oras sin ntean Gubernor naan, in nataan Nai' Yesus am nak, “On mee? Namneo ho re' ia atoni' Yahudi sin Uisfe es ho, oo?”
Nai' Yesus nataah am nak, “Batuur! Ama' Gubernor ho uabam naan, batuur.”
3Narari te, a'nak pirsait sin na'uab ein nok Gubernor naan, nak, “Atoni ia In san ni mfau re'uf!” Ma sin nsoi' In san tein mese'-mese'. 4Narari te, Gubernor naan nataan anteni' Nai' Yesus nak, “Ho ka mneen fa sin uab kein nana, oo? Sin nasaeb ko rais sanat mfaun. Bait ho mutaah miit fe'!”
5Mes Nai' Yesus ka ntoen fa fefa' mese', tar antea Gubernor naan nsanmaak.
Gubernor Pilatus anhukun niis Usif Yesus
(Nai' Mateos 27:15-26; Nai' Lukas 23:13-25; Nai' Yohanis 18:39-19:16)
6Ton-toon ate, karu atoni' Yahudi sin anmo'en fesat Paska, biasa too mfaun sin anpiir naan atoin hukun es, henati' ama' Gubernor nafeet ne na'ko hukun. 7Oras naan, anmui' atoin hukun es, in kan ne nai' Barabas. Nahunu te sin heek je natuin in raban ana' aprenat Roma, ma in imsa' anroor atoni'. 8Natuin fesat Paska naan anpaumaaken, es na' atoni mfaun sin annaon neu Gubernor Pilatus ma nhuun nein am nak, “Ama' Gubernor! Neon ko'u Paska anpaumaaken. Karu reko te, mufetin atoin hukun es on re' ton-toon.”
9Narari te, Gubernor re antoin sin am nak, “On nana te! Au he 'ufetin sekau? Karu au 'ufeti' ki Usif atoni' Yahudi re' ia te, hi mromi', oo?” 10Ama' Gubernor ee na'uab on naan, maski in nahiin narair nak a'nakat rasi pirsait sin neik Nai' Yesus neu ne, natuin sin nneek kein nameen anmaten neu Nai' Yesus.
11Mes are' a'nakat rasi pirsait sin anhuitan too mfaun sin he sin ntoit neu ama' Gubernor am nak, “Hai ka mro-roim man Je fa! Mufetin kai nai' Barabas!”
12Narari te, ama' Gubernor nataan anteni' sin am nak, “Karu on naan, au he 'moe' saa' neu Nai' Yesus re' sin nteek naan Je nak ‘Usif atoni' Yahudi’ ia?”
13Onaim sin huun nein ok-oke' am nak, “Mu'mate He! Mkuus mu'peit Ee anbi hau nehe!”
14Narari te, ama' Gubernor nataan am nak, “In saan ni saa'? Au 'uprikas 'urair Ii, mes au ka 'upein fa sanat sa'-saa'!”
Mes sin arsin anhunun naher-heran nteni' am nak, “Mu'mate He! Mkuus Ee nai anbi hau nehe!”
15Natuin ama' Gubernor in he nmarinab too mfaun sin nekak, es na' in nafetin nai' Barabas natuin sin romik. Narari te, in naprenat atoin apaot sin he nnao nbeos*Sorarus Roma sin npaek kauboe re' anmoe' je na'ko tain pasu nono' fauk. Narari te, sin futun nui ma'aika' ai' atnoop ma'aika' anbi kauboe je sin pan kein. Karu beos ne fani-fani te, hit paus ki nathoo' nain. Nai' Yesus npaek kauboe. Nbeos naraar Je te, soraur sin neik Nai' Yesus annao he nkuus niis Ne anbi hau nehe.
Sorarus sin nbeos nafan-fani' Usif Yesus
(Nai' Mateos 27:27-31; Nai' Yohanis 19:2-3)
16Narari te, soraros sin anheer neik Nai' Yesus neu sin koat ee in kintar.†Soraur sin sin bare re' naan, anteek ee neik uab Latin na te nak praetorium . Sorarus sin bare naan et pukan uim a'nakat sin. Anbi naan, sin no'en nabuab sorarus puk nes, of oni' tuaf natun niim. 17Ma sin nabaur Nai' Yesus neik baru mnanu' mas mee-umub, on re' usif sin nbiasa npake. Narari te, sin nait noon ma'aika' ma sin nrii' soeb es. Ma sin ntumnii' nataam soeb ma'aika' naan neu Nai' Yesus In a'nakan, sin he na'raur ein on re' he nasaeba' piru'-baru neu uisfe' goes.
18Narari te, sin na'ruri' na'bees ma nakree' Te, ma sin nak, “Sramat, Aam Usi' Yahudi!” 19Ma sin na'ruir ein napo-poen anbi Nai' Yesus In matan. Ma sin npuur nein hape fani-fani neu In human. Narari te, sin nte' nafan-fain Ke neik hau. 20Sin na'kre'et narair Je on nana te, sin npu' nain baru mnanu' naan. Ma sin napakeb nafani' In pake sin. Narari te, sin neik Je npoi na'ko kot Yerusalem, henati' nkuus na'peit Ee anbi hau nehe tar anmaet.
Sin nkuus na'peti' Usif Yesus anbi hau nehe
(Nai' Mateos 27:32-44; Nai' Lukas 23:26-43; Nai' Yohanis 19:17-27)
21Oras sin npoi nnaon na'ko Yerusalem, sin nateef nok atoin es anbi ran atnana', in fe' neem na'ko kot Kirene. In kan ne nai' Simon. In re' naan, nai' Alexander ma nai' Rufus sin amaf. In fe' he ntaam neu Yerusalem ate, sorarus sin anheer nan ee, ma na'seek ee he nasaah Nai' Yesus In hau nehe.aRoma 16:13 22Sin nheer neik Nai' Yesus antea baar jes in kan ne Golgota. In a'moufn ii ‘bare 'nak-nuif’. 23Anbi naan, sin he na'inu' Nai' Yesus neik raur ma'ninu' maseor re'u, hena' In naran menas. Mes In ka nroim fa he niun. 24-25Narari te, sin nkuus natneneb Nai' Yesus anbi hau nehe. Onaim sin nahake' hau nehe naan, of oni' nreuk seo manas. Narari te, sorarus sin anheran sur ana' he nahinin neu sekau es napein Nai' Yesus In paek ne.bSit Pures-Bo'is sin 22:19 26Narari te, sin ntuin anbi hau pisa' es, nak:
“Atoni' ia, Usif too Yahudi ”
Oke te, sin nkuus hau pisa' naan, anbi hau nehe neis faof, anhaumaak Nai' Yesus In a'nakan. Sin npaek re' rais matu'i naan he nhuuk Ne. 27Anbi naan, sin nkuus na'mate msa' aburarut tuaf nua. Es anbi Nai' Yesus In aon bian a'ne'u, ma es antein anbi 'rii. 28[Nok rasi nana te, sin natuin saa' re' matu'i nain anbi Sur Akninu' Uisneno, re' nak, “Sin mo' Je nahuum on re' atoin amoe' re'uf.”]‡Anbi tuis uab Yunani un-unu', era' re' ia ka matu'i fa. cNai' Yesaya 53:12
29Are' atoni mfaun re' annao natuin ranan naan, niit Nai' Yesus makfiri' anbi hau nehe. Onaim sin kiu' nein ma nakre'et Nai' Yesus am nak, “Hoe! Ho es re' mak am Ho he mpukai mureo' Uim Onen Uuf Uisneno, rari te mufena' mufain ee anbi neno teun in nanan.dSit Pures-Bo'is sin 22:8, 109:25, Nai' Markus 14:58, Nai' Yohanis 2:19 30Maut he Ho msaun mu'ko hau nehe naan, he mufetin Ho tua man nai! Nok rasi nana te, na' hai mpirsai mak Ho re' ia Uisneno In Anah.”
31Atoni' Yahudi sin a'nakat rasi pirsait nok tunggur-tunggur krei sin nakre'et Nai' Yesus am nak, “In nsoi ma nafetin atoni' bian sin, mes In ka nafetin naan fa In tuan. 32In nteek In tuan ii nak ‘Kristus’, atoni' re' Uisneno anba'an nani na'ko un-unu'. Atoni' bian nak, In re' naan too Isra'el sin Usif. Karu namneo on nana te, maut he In saun na'ko hau nehe he hai miit fe'. Hena' hai mpirsai meu Ne.”
Tuaf nua ein re' na'peti' sin bua'-bua' nok Nai' Yesus anbi sin hau nehe mese'-mese', sin imsa' nakre'et Nai' Yesus.
Usif Yesus anmaet
(Nai' Mateos 27:45-56; Nai' Lukas 23:44-49; Nai' Yohanis 19:28-30)
33Narari te, meis okan na'aum bare naan, na'ko mansi na'puup, tar antea nreuk teun mansi nmaeb. 34Oras nreuk tenu te, Nai' Yesus anhunun neik uab Aram am nak, “Eloi! Eloi! Lama sabaktani?” Re' neik hit uabi te nak, “Koi, Au Usi'! Koi, Au Uisneno! Nansaa' am es Ho mparakan Kau on re' ia?”eSit Pures-Bo'is sin 22:2
35Tuaf fauk re' nhaumakan anbi naan, sin nneen Nai' Yesus In hanan. Onaim sin na'uab ein am nak, “Hoe! Hii mneen fe'! In nkoa' na'i nai' Elia, mafefa' kninu' Uisneno un-unu'.” 36Narari te, tuaf es naen nait ani'-tei meto' ma anteep ee anbi raur ma'ninu'. Oke te, napuun ke anbi hau, ma naramib Nai' Yesus he nmuis. Ma atoni' naan nak, “Mpao he hit kius tiit! Kas-kaisa' na'i nai' Elia neem ma nasaun Ee na'ko hau nehe.”fSit Pures-Bo'is sin 69:22
37Narari te, Nai' Yesus anhunun anteni', ma In maet.
38Anbi Uim Onen Uuf, anmui' naan tai eon ko'u goes, nakfiir ee he nakiin Uisneno In Ke'e Kninu'. Oras Nai' Yesus snasni natfeek, tai eon ko'u naan natpisu' nbait nua na'ko faof tar antea a'piin.gAnpoin na'ko Pah Masir 26:31-33
39Anbi Golgota, atoin a'nak paot es anhake nhaumaak Nai' Yesus In hau nehe. Oras in niit Nai' Yesus In a'maten, in naskeek. Rarit in nak, “Ai joo! Atoni' ia namneo-namneo Uisneno in Anah!”
40-41Anmui' bifee fauk re' napeen Nai' Yesus In a'maten na'ko 'roo. Sin es re' nahunu te antuthae Nai' Yesus nok In atoup-noni' sin anbi pah Galilea. Sin es re' ain Salome, bi Maria na'ko kuan Makdala, nok ain Maria (re' nai' Yakobos muni' nok nai' Yoses§Tuis uab Yunani bian nak ‘nai' Yoses in ainaf’, ma bian anteni' nak ‘Yosef in ainaf’. sin ainaf), fin bifee mfaun bian anteni' re' neem nabu-buan nok Nai' Yesus neu Yerusalem.hNai' Lukas 8:2-3
Sin nataam Usif Yesus In ta'un neu noup fatu
(Nai' Mateos 27:57-61; Nai' Lukas 23:50-56; Nai' Yohanis 19:38-42)
42-43Narari te, atoin es naim ranan he nasanu' Nai' Yesus In ta'un na'ko hau nehe. Atoni' naan in kan ne, nai' Yusuf. In neem na'ko kot Arimatea. In imsa' tuaf es na'ko pukan afeek rasi pirsait Yahudi. In neek ne reko. In imsa' anpao prenat Uisneno re' he neem.
Nai' Yesus In maet nok neon nima'. Noka' te nateef neon onen atoni' Yahudi. Es na' neon nima' naan, nai' Yusuf he nasanu' nahunun Nai' Yesus In aon. Nai' Yusuf naheran in nekan, ma annao ntoit Nai' Yesus In ta'un na'ko Gubernor Pilatus. 44Oras ama' Gubernor anneen nai' Yusuf in han totis nana te, in nsanmaak. Onaim in nak, “Ai joo! Atoni' naan anmaet rabah, oo! Anbi au tenbi te, au 'ak oni' ka fe'.”
Narari te, in nreun tuaf he no'en a'nakat naan, in nataan am nak, “On mee? Nai' Yesus anmate' oo, ai' ka fe'?”
45A'nak paot naan nataah am nak, “Namneo! In maet et fe'ena, tua.” Oras ama' Gubernor anneen on nana te, in fee manuan neu nai' Yusuf he nnao nasanu' Nai' Yesus In aon ta'un. Sin neik Usif Yesus In aon ta'un neu noup fatu
46Narari te, nai' Yusuf in nao neu Golgota. Ma in nasanut Nai' Yesus In aon na'ko hau nehe. In aum uismina' naan neik tai fe'u re' ma'osa'. Neot naan, sin fe' anpahat narair noup fatu es anbi knet fatu. Narari te, sin nsorot nataam uismina' naan neu noup fatu. Onaim sin naritu' faut-been ko'u es, he na'eek naheran noup fatu naan. Narari te, nai' Yusuf nok atoni' sin anfanin.
47Oras naan, bi Maria na'ko Makdala, ma ain Maria (nai' Yoses in ainaf), sin nokan amsa' anbi naan. Sin nua sin ankius narek-reko' bare re' sin natunu' Nai' Yesus In aon ta'un.
Usif Yesus anmoni nfain!
(Nai' Mateos 28:1-8; Nai' Lukas 24:1-12; Nai' Yohanis 20:1-10)
161Noka' neon ne'e, atoni' Yahudi sin neon onen. Mansi nmouf narari te, bi Maria na'ko kuan Makdala, ma ain Maria (nai' Yakobos in ainaf), nok ain Salome, sin nnao nsosan min-fubona', he noka' te, sin nnaon nkaik ein neu Nai' Yesus In aon ta'un, natuin harat atoni' Yahudi. 2Ma noka' snati nsae, sin teun sin annaon neu noup fatu naan. 3-4Anbi rana tnana' sin na'uab ein am nak, “Amoo! Of sekau es ntitar na'roba' kit faut ko'u naan na'ko noup goe in enon? Hit teun kit ka neu ta'bei' je fa, fin fatu naan ko' re'uf!”
Mes oras sin ntean bare naan, sin niit fatu naan natnanib narari. 5Narari te, sin ntaman nkonon anbi noup fatu naan. Ma nok askeken, sin niit atoin muin fes anpaek muti' nariim, antook anbi sin abnapak a'ne'u. 6Onaim atoin munif naan natonan sin am nak, “Hoe! Hi kais mimtau! Au 'uhiin 'ak hi iim he maim Nai' Yesus, atoni Nasaret, re' sin nakmaet narari anbi hau nehe naan. Mes In ka et fa ia. In anmoni nfain! Iim he hi mkius kim bare re' sin natunu' Nai' Yesus In aon ta'un naan. Ka tiit Ee fa heen! 7Onaim hii mfain nai rab-raab! Amnao mitonan nai' Petrus nok sin am mak, Nai' Yesus anmoni nfain jen. In nao nahunun ki et pah Galilea. Maut he sin nateef nok Nai' Yesus anbiin, on re' nahunu te In natonan narair sin. Onaim hii mfain nai!”aNai' Mateos 26:32, Nai' Markus 14:28
8Ma oras bifee naan niit noup ruman naan, sin naskeken. Onaim sin naen anpoin. Sin nfanin rab-raab. Sin npe'on ran ne te, sin ka natonan fa sekau-sekau, natuin sin namtau nmaten.
Usif Yesus nateef nok bi Maria na'ko Makdala*Tuis uab Yunani ahun-hunut re' reko nneis natu'bon anbi era' 8. Nai' Markus in uab ni namsoup neik huma' nua huum es suk amnanu' (Markus 16:9-20), ma huum es ii suk na'paar (Markus 16:9-10). Natuin atoin ahinit re' nahiin rek-reko nai' Markus in uaban ia, sin nak, uab nua amsoup tein ia antui namunin sin. Tui nua ein naan, es re' uaba' antoom Nai' Yesus anfeen na'ko amates baran, ma prenat mepu neu atoni apirsait neu Nai' Yesus.
(Nai' Mateos 28:9-10; Nai' Yohanis 20:11-18)
9Anbi neno Nai' Yesus anfeen anfain naan, In nao nateef nahunun bi Maria na'ko Makdala, re' nahunu te Nai' Yesus anriu' napoitan niut re'uf hiut na'ko na. 10Oras bi Maria nateef anrair nok Nai' Yesus, in nfain ma natonan atoni namfau re' nahunut sin natuin Nai' Yesus. Sin fe' nabu-buan nok susat makaet, natuin sin namnau Nai' Yesus In a'maten. 11Rarit bi Maria natonan sin am nak, “Nansaa' am es hii fe' am suus? Kaisa' mnana'reen amteni', natuin Nai' Yesus anmoni nfain jen! Fe'e re' ia, na' au 'uteef 'ok Ne!”
Mes sin arsin ntonin am nak, “Hee'e! Ho mupoi!”
Usif Yesus nakriir on anteni' neu tuaf nua
(Nai' Lukas 24:13-35)
12Narari te, Nai' Yesus In atoup-noni' nua annaon neu kuan es. Anbin rana tnana' te, Nai' Yesus nakriir on neu sin, mes In na'bani'. Mes ka 'roo fa on nana te, sin nahiin Je. 13Narari te, sin nua sin anfanin ma natonan sin aok-bian am nak, “Hoe! Hii mneen fe'! Fe'ena hai miteef mok Nai' Yesus anbi ranan!”
Mes sin aok-bian sin antonin am nak, “Heero! Hii kaisa' mipoi on naan!”
Usif Yesus nakriir on neu In atoup-noni' sin ok-oke'
(Nai' Mateos 28:16-20; Nai' Lukas 24:36-49; Nai' Yohanis 20:19-23; Haef ein sin Reta' 1:6-8)
14Narari te, Nai' Yesus nateef nok In atoup-noni' bo'es am mese. Oras naan, sin ntokon ma nbukaen. In nak sin am nak, “Hoe! Hii 'nak-faut mein ii! Atoni' natoon anrair ki ma nak sin niit narair Kau neik sin matak, mes hii ka mpirsai fa joo! Hii mak, sin arsin napoin! Naa! Oras ia, Au 'eik nok 'uum. Namneo Au 'maet, mes oras ia, Au 'moni 'fain! Naa! Hii miit meik hi matam.
15Es nana te, oras ia hii ro he mnao amfuun ma miteef pah-pinan ia, he mitonan too mfaun ok-oke' Au Rais Reko ia.bHaef ein sin Reta' 1:8 16Sekau re' anpirsai neu Kau, ma nasrain, of Uisneno anfee ne 'honis, he in natua nabar-baar nok Uisneno anbi neno-tunan. Mes sekau re' ka npirsai fa, of in napein hukun, ma fin Uisneno nriu' napoi ne ma natua nabaar anbi mone'. 17Ma atoni' re' anpirsai neu Kau, of sin mo'en rais sanmakat huma'-huma', henati' atoni mfaun sin nahinin nak sin kuasat naan neem na'ko Uisneno. Es na' nabei', sin nriu' niut re'uf sin neik Au kanak. Of Uisneno nmoe' sin he sin na'uaban neik uab bian re' sin ka nahiin je fa. 18Onaim, karu sin nnaa' kaun re'uf, ai' sin niun naan raso, sin ka neu he nsirakok fa. Karu sin npohon amenat, of amenat naan nareok.”
Usif Yesus na'ait on neu sonaf neno-tunan
(Nai' Lukas 24:50-53; Haef ein sin Reta' 1:9-11)
19Ma oras In na'uab narair nok In atoup-noni' sin ate, Uisneno na'aiti' nasaeba' Nai' Yesus neu neno-tunan. Anbi bare naan, In nfain on Uisneno An Pirsa'i, he nua sin ntokon ma naprenat nabu-buan.cHaef ein sin Reta' 1:9-11
20Narari te, In atoup-noni' sin annao natuin In a'prenat. Sin nnaon neu bare-bare ma natonan too mfaun antoom Nai' Yesus In Rais Reko. Onaim Uisneno anfee kuasat neu sin, henati' sin nmoe' rais sanmakat namfau re' Nai' Yesus natoon nararin sin. Ma too namfau anpirsai neu Ne, natuin sin nahinin nak Rais Reko naan ro namneo.
NAI' MARKUS NATU'UB IN UAB NI, NATUIN TUIS-TUIS AHUNUT BIAN†Tuis uab Yunani ahun-hunut re' reko nneis natu'bon anbi era' 8. Nai' Markus in uab ni namsoup neik huma' nua huum es suk amnanu' (Markus 16:9-20), ma huum es ii suk na'paar (Markus 16:9-10). Natuin atoin ahinit re' nahiin rek-reko nai' Markus in uaban ia, sin nak, uab nua amsoup tein ia antui namunin sin. Tui nua ein naan, es re' uaba' antoom Nai' Yesus anfeen na'ko amates baran, ma prenat mepu neu atoni apirsait neu Nai' Yesus.
9Oras bifee teun ein naan, nateef nok sin nai' Petrus, sin natonan atoni mfaun naan antoom atoin munif re' na'uab nok sin anbi noup fatu naan. 10Narari te, Nai' Yesus naprenat In atoup-noni' sin, he nnaon ma natoon In Rais Reko neu are' bare-bare, tar antea pah-pin ni tuk-am-tuk. Rais Reko ia natoon ranan he Uisneno nafetin sin na'ko sin saan tein, henati' sin monin piut nok Ne.
Rais Reko ia namneo ma namnoon. Es nana te, in ntahan piut na'ko batan neu batan, tar antea nabar-baar.
*1:1: Tuis-tuis Sur Akninu' uab Yunani ahun-hunut ka ntui niit fa ‘Uisneno In An-mone’. Mes tuis-tuis Sur Akninu' uab Yunani fauk neno amunit anteek uab ‘Uisneno In An-mone’.
†1:7: Tuis uab Yunani ahun-hunut nak, ‘Au u'ruri' he seif In sapat goe msa' es au ka manoe fa.’ Tuis naan, in he nak am nak, nai' Yohanis in fain ate mese', es nana te, maski in nrair Nai' Yesus anreka' msa' ate, in ka maso'ik fa.
‡1:9: Uab Yunani nak ‘nai' Yohanis ebaptisthei Nai' Yesus’, re' neik hit uab nak ‘nai' Yohanis narema' ma napoitan Nai' Yesus’, namnees nok bifee es narema' abas, ai' nbak'uur abas.
§1:21: Atoni Yahudi sin neon onen, ai' neno snasat na'ko mepu-mepu, sin teket nak ‘Neon Sabat’.
*2:4: Sin a'nahek naan, anmo' je na'ko ab-ma'tani'.
†2:22: Tuis uab Yunani ahun-hunut nak ‘kaisa' mirai anggur oef fe'u neu tas pasu mnaa', henati' kas-kaisa' anpe' ma natrari'.’
*3:16-19a: Tuis uab Yunani mna' nak ‘'root se in anah’, ma in a'mofun es re' ‘sin a'moe' keni kan san fa' 'rotos’. Atoin ahiin Sur Akninu' bian sin natenab, nak nai' Yakobos nok nai' Yohanis sin haan keni on re' 'root se na'punu' karu na'uabin; ai' natuin sin nua sin biasa naskara' on re' 'root se na'punu'.
†3:16-19b: Parte-purtik pukan ‘Selot’ ai' ‘Patriot’, sin namin ranan he nafeit nok na'ko ana' aprenat Roma.
‡3:27: Es nana te, Nai' Yesus natoon am nak, In ma'tani' neis na'ko niut re'uf sin A'nak Ko'u, re' sin biasa anteket nak ‘Baalsebul’.
*5:23: Sur Akninu' uab Yunani nak, “Ama, mkoenom uum he mtao ho nimam neu in, maut he in nareko nfain, ma nmoin.” Anbi nana msa', “tao nimaf” ina' mofni nak, “mturun he mureko'”. An feto naan in toon re' nmon ji, matu'i et era 42.
*6:8-11: Anbi oras naan, atoni' biasa ntekar afu skuku' na'ko sin hae kein, anfani taka' nak neu sekau re' ka nneen fa te, maut uum na' in sutai kun. Amrees amsa' Lukas 10:4-11; Kisah Para Rasul 13:51.
†6:37: Sur Akninu' uaba' Yunani nak, “dinari natun nua roi muti'”. Dinari es roi muit unu', namnees nok ameput es in kai neno es.
*7:16: Sur Akninu' uab Yunani ahun-hunut ka ntui fa era' 16.
†7:31: ‘Dekapolis’ in a'moufn ii es re' ‘Kot Bo'es’.
*9:42: Sur Akninu' uab Yunani antui ma nak, ‘fatu 'fore'’ re' sin paek je he nfoer mak-gandum.
†9:44: Sur Akninu' uab Yunani un-unut sin, ka ntui fa era 44.
‡9:46: Sur Akninu' uab Yunani un-unut sin, ka ntui fa era 46.
*11:1: To'ef naan sin teek et nak ‘To'ef Saitun’, natuin anmui' po' saitun namfau anbi naan. Anbi bare naan, sin naes naan mina' na'ko hau saitun in fuan sin. To'ef Saitun in a'roo ni of oni' kir goes na'ko kot Yerusalem.
†11:8: Nai' Markus in tuis ahun-hunut nak ‘taef-taef’. Mes hit tahiin tarair na'ko nai' Yohanis 12:13 re' nteek ee te nak ‘pet no'o’.
‡11:9: ‘Hosana’ neik hit uab it nak ‘Au 'toit babat ma fitis’. Ma anbi oras amunit, sin npaek uaba' re' naan he nbo'is Uisneno.
§11:13: Hau uuf naan, anteeke neik uab Yunani te sukei . Ma Sur Akninu' natuin uab rabit Indonesia nak ‘pohon ara’. Mes Sur Akniun Yunani anrurun ain hau uuf es re' in fuan ne nati' te sin naah in fuan. Anbi pah Indonesia pasa' neon-saet, atoni' sin ka nbukae fa ‘pohon ara’ in fuan. In noo ne msa' huma' teta'. Es nana te, ‘pohon ara’ anbi Sur Akninu' ka huma' mese' fa nok ‘pohon ara’ anbi pah Meto.
**11:26: Tuis uab Yunani un-unut ka ntui nataam fa era' 26.
*12:14: Uis Ko'u atoni' pah Roma, sin teket nak ‘Keiser’.
*14:3-5: Min fobona' naan in osni namnees nok kai tuaf es anbi toon es. Sur Akninu' uab Yunani nak mina' naan in osni ‘denari ’ natun teun, ma mina' naan in kan ne ‘nardos ’, re' nahunut ee atoni nmo' je na'ko hau 'ba'at re' fobona'. Sur Akninu' uab Indonesia nak ‘narwastu’. Botor naan, sin mo' je na'ko fatu re' atoni' anpahta he. Botor nana msa' ate ma'osa'. Sur Akninu' uab Yunani nak botor naan sin mo' je na'ko fatu re' in kan ne ‘alabastros ’. Sur Akninu' uab Indonesia nak fatu naan in kan ne ‘batu pualam’. Amrees *Lukas 7 37-38* amsa'.
†14:37: Sur Akninu' uab Yunani ntui nak ‘Simon’ anbi era' ia.
*15:15: Sorarus Roma sin npaek kauboe re' anmoe' je na'ko tain pasu nono' fauk. Narari te, sin futun nui ma'aika' ai' atnoop ma'aika' anbi kauboe je sin pan kein. Karu beos ne fani-fani te, hit paus ki nathoo' nain.
†15:16: Soraur sin sin bare re' naan, anteek ee neik uab Latin na te nak praetorium . Sorarus sin bare naan et pukan uim a'nakat sin.
‡15:28: Anbi tuis uab Yunani un-unu', era' re' ia ka matu'i fa.
§15:40-41: Tuis uab Yunani bian nak ‘nai' Yoses in ainaf’, ma bian anteni' nak ‘Yosef in ainaf’.
*16:9-20: Tuis uab Yunani ahun-hunut re' reko nneis natu'bon anbi era' 8. Nai' Markus in uab ni namsoup neik huma' nua huum es suk amnanu' (Markus 16:9-20), ma huum es ii suk na'paar (Markus 16:9-10). Natuin atoin ahinit re' nahiin rek-reko nai' Markus in uaban ia, sin nak, uab nua amsoup tein ia antui namunin sin. Tui nua ein naan, es re' uaba' antoom Nai' Yesus anfeen na'ko amates baran, ma prenat mepu neu atoni apirsait neu Nai' Yesus.
†16:9-10: Tuis uab Yunani ahun-hunut re' reko nneis natu'bon anbi era' 8. Nai' Markus in uab ni namsoup neik huma' nua huum es suk amnanu' (Markus 16:9-20), ma huum es ii suk na'paar (Markus 16:9-10). Natuin atoin ahinit re' nahiin rek-reko nai' Markus in uaban ia, sin nak, uab nua amsoup tein ia antui namunin sin. Tui nua ein naan, es re' uaba' antoom Nai' Yesus anfeen na'ko amates baran, ma prenat mepu neu atoni apirsait neu Nai' Yesus.
a1:2: Nai' Meliaki 3:1
b1:3: Nai' Yesaya 40:3
c1:6: 2 Usif sin 1:8
d1:11: Reta' Ahun-hunut 22:2, Sit Pures-Bo'is sin 2:7, Nai' Yesaya 42:1, Nai' Mateos 3:17, 12:18, Reta'Markus 9:7, Nai' Lukas 3:22
e1:15: Nai' Mateos 3:2
f1:22: Nai' Mateos 7:28-29
g1:39: Nai' Mateos 4:23, 9:35
h1:44: A'nak Rais Pirsait ein sin Atoran 14:1-32
a2:23: Surat re' Nareta' Nafani' 23:25
b2:25-26: 1 Nai' Samuel 21:1-6; A'nak Rais Pirsait ein sin Atoran 24:9
a3:9-10: Nai' Markus 4:1, Nai' Lukas 5:1-3
b3:22: Nai' Mateos 9:34, 10:25
c3:29: Nai' Lukas 12:10
a4:1: Nai' Lukas 5:1-3
b4:12: Nai' Yesaya 6:9-10
c4:21: Nai' Mateos 5:15, Nai' Lukas 11:33
d4:22: Nai' Mateos 10:26, Nai' Lukas 12:2
e4:24: Nai' Mateos 7:2, Nai' Lukas 6:38
f4:29: Nai' Yoel 3:13
a6:4: Nai' Yohanis 4:44
b6:13: Nai' Yakobus 5:14
c6:14-15: Nai' Mateos 16:14, Nai' Markus 8:28, Nai' Lukas 9:19
d6:17-18: Nai' Lukas 3:19-20
e6:34: Surat Sensus 27:17, 1 Usif sin 22:17, 2 Mape'o 'Naof Pah Isra'er ma Pah Yahuda 18:16, Nai' Yeskial 34:5, Nai' Sakarias 10:2, Nai' Mateos 9:36
a7:6-7: Nai' Yesaya 29:13
b7:10: Anpoin na'ko Pah Masir 20:12, 21:17, A'nak Rais Pirsait ein sin Atoran 20:9, Surat re' Nareta' Nafani' 5:16
a8:11: Nai' Mateos 12:38, Nai' Lukas 11:16
b8:12: Nai' Mateos 12:39, Nai' Lukas 11:29
c8:15: Nai' Lukas 12:1
d8:18: Nai' Yeremias 5:21, Nai' Yeskial 12:2, Nai' Markus 4:12
e8:28: Nai' Markus 6:14-15, Nai' Lukas 9:7-8
f8:29: Nai' Yohanis 6:68-69
g8:34: Nai' Mateos 10:38, Nai' Lukas 9:23, 14:27
h8:35: Nai' Mateos 10:39, Nai' Lukas 17:33, Nai' Yohanis 12:25
a9:2-7: 2 Nai' Petrus 1:17-18; Nai' Mateos 3:17, Nai' Markus 1:11, Nai' Lukas 3:22
b9:11: Nai' Meliaki 4:5, Nai' Mateos 11:14
c9:34: Nai' Lukas 22:24
d9:35: Nai' Mateos 20:26-27, 23:11, Nai' Markus 10:43-44, Nai' Lukas 22:26
e9:37: Nai' Mateos 10:40, Nai' Lukas 10:16, Nai' Yohanis 13:20
f9:40: Nai' Mateos 12:30, Nai' Lukas 11:23
g9:41: Nai' Mateos 10:42
h9:43: Nai' Mateos 5:30
i9:47: Nai' Mateos 5:29
j9:48: Nai' Yesaya 66:24
k9:50: Nai' Mateos 5:13, Nai' Lukas 14:34-35
a10:4: Surat re' Nareta' Nafani' 24:1-4, Nai' Mateos 5:31
b10:6: Reta' Ahun-hunut 1:27, 5:2
c10:7-8: Reta' Ahun-hunut 2:24
d10:11-12: Nai' Mateos 5:32, 1 Korintus 7:10-11
e10:15: Nai' Mateos 18:3
f10:19: Anpoin na'ko Pah Masir 20:12-16, Surat re' Nareta' Nafani' 5:16-20
g10:31: Nai' Mateos 20:16, Nai' Lukas 13:30
h10:38: Nai' Lukas 12:50
i10:42-43: Nai' Lukas 22:25-26
j10:43-44: Nai' Mateos 23:11, Nai' Markus 9:35, Nai' Lukas 22:26
a11:9: Sit Pures-Bo'is sin 118:26
b11:17: Nai' Yesaya 56:7, Nai' Yeremias 7:11
c11:23: Nai' Mateos 17:20, 1 Korintus 13:2
d11:25-26: Nai' Mateos 6:14-15
a12:1: Nai' Yesaya 5:1-2
b12:10-11: Sit Pures-Bo'is sin 118:22-23
c12:18: Haef ein sin Reta' 23:8
d12:19: Surat re' Nareta' Nafani' 25:5
e12:26: Anpoin na'ko Pah Masir 3:6
f12:29-30: Surat re' Nareta' Nafani' 6:4-5
g12:31: A'nak Rais Pirsait ein sin Atoran 19:18
h12:32: Surat re' Nareta' Nafani' 4:35
i12:33: Nai' Hosea 6:6
j12:28-34: Nai' Lukas 10:25-28
k12:36: Sit Pures-Bo'is sin 110:1
a13:9-11: Nai' Mateos 10:17-20, Nai' Lukas 12:11-12
b13:13: Nai' Mateos 10:22
c13:14: Nai' Danial 9:27, 11:31, 12:11
d13:15-16: Nai' Lukas 17:31
e13:19: Nai' Danial 12:1, Rasi Mnitas neu Nai' Yohanis 7:14
f13:24: Nai' Yesaya 13:10, Nai' Yeskial 32:7, Nai' Yoel 2:10, 31, 3:15, Rasi Mnitas neu Nai' Yohanis 6:12